text:
༄༅། །ཕྱི་ལོ་ ༡༩༩༨ ཟླ་ ༨ ཚེས་ ༢༧ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ནས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་ཆེན་ཐེངས་བཅུ་པའི་ཐོག་དོལ་རྒྱལ་སྐོར་སྩལ་བའི་བཀའ་སློབ།
དོལ་རྒྱལ་སྐོར་ཁྱེད་རང་ཚོ་གཞོན་སྐྱེས་ནང་རིགས་ཁ་ཤས་ཀྱིས་མགོ་ཚོས་ཀྱི་ཡོད་པ་མ་རེད་བསམ་གྱི་འདུག དོལ་རྒྱལ་སྐོར་གྱི་ལོ་རྒྱུས་དང་ནང་ཆོས་ཀྱི་འགྲོ་སྟངས་ཤེས་པ་དགོས། དེ་བྱུང་ན་གནས་ཚུལ་དེའི་གནད་འགག་གང་འདྲ་ཡིན་མིན་གཞི་ནས་ཤེས་ཐུབ། བར་སྐབས་དོལ་རྒྱལ་དམ་དྲག་བྱས་པའི་རྐྱེན་གྱིས་བོད་སྤྱི་པའི་ལས་འགན་ཆེན་པོ་བསྒྲུབ་རྒྱུར་འགོག་རྐྱེན་དང་རྙོག་དྲ་སྣོན་མ་ལྟ་བུ་ཆགས་སོང་སྙམ་པ་མི་ཁ་ཤས་དེ་ལྟར་དྲན་སྲིད། ཧ་ཅང་རྙོག་དྲ་ཚ་པོ་ཡིན། ྋགོང་ས་ལྔ་པ་ཆེན་པོ་ནི་བོད་ཆོས་སྲིད་གཉིས་ཀྱི་དབུ་འཁྲིད་དང་པོ་དེ་ཡིན། ྋརྒྱལ་དབང་ལྔ་པ་ཆེན་པོའི་སྐུ་དུས་བོད་གཞུང་དགའ་ལྡན་ཕོ་བྲང་འཛུགས་གནང་མཛད་པ་དང༌། བོད་གཞུང་དགའ་ལྡན་ཕོ་བྲང་གི་རྒྱུན་འཛིན་གྱི་གཞུང་དེ་ང་ཚོ་ཆགས་ཡོད། ྋརྒྱལ་བ་ལྔ་པས་དོལ་རྒྱལ་འདི་སྨོན་ལམ་ལོག་པའི་དམ་སྲི་ཡིན་པར་ངོས་འཛིན་གནང་བར་མ་ཟད། བསྟན་སྲིད་ཀྱི་དགྲ་བོར་ཡང་བརྩིས་ནས་དྲག་པོ་མངོན་སྤྱོད་ཀྱི་ཕྱག་ལེན་མཛད་ཡོད། དེ་ལྟར་གནས་ཚུལ་དངོས་ཀྱི་ཐོག་ནས་དོལ་རྒྱལ་བསྟེན་མཁན་དེ་ཚོ་བོད་གཞུང་དགའ་ལྡན་ཕོ་བྲང་དང་ཇི་ལྟར་བྱས་ཀྱང་ཅུང་ཟད་མ་འགྲིགས་པ་ཡོང་གི་ཡོད། གནས་ཚུལ་དེ་ཁྱེད་རང་ཚོས་ཞིབ་ཕྲའི་སྒོ་ནས་བསམ་བློ་གཏོང་བ་དང་རྩད་གཅོད་བྱེད་དགོས། སྐུ་མདུན་སྐུ་གོང་མས་དམ་དྲག་མཇུག་གནོན་གནང་ཡོད།
རྡོ་དོན་སྙིང་པོ་ྋརྒྱལ་བ་རིན་པོ་ཆེས་བོད་གཞུང་གི་འགན་འཁྱེར་ནས་སྡོད་རིང་དོལ་རྒྱལ་དང་འབྲེལ་བ་བྱེད་རྒྱུ་རྩ་བ་ཉིད་ནས་ཡག་པོ་མི་འདུག སྔ་མོ་ངས་མ་ཤེས་པར་དོལ་རྒྱལ་བསྟེན་པ་ཡིན། འོན་ཀྱང་རིམ་པས་གནས་ཚུལ་རྟོགས་ཡོང་དུས་ནོར་འཁྲུལ་དང་མ་འགྲིགས་པ་ཡིན་པ་ཤེས་བྱུང༌། དེ་ཡང་མི་སྤྱིར་བཏང་གིས་མཐོང་མི་ཐུབ་པའི་རིགས་རྣམ་དཔྱོད་ཀྱིས་དཔྱད་པ་བྱས། དཔེར་ན་ངས་མཐོང་མི་ཐུབ་པའི་ལྐོག་གྱུར་དང༌། ཤིན་ཏུ་ལྐོག་གྱུར་གྱི་རིགས་ཟན་བརྟག་བསྒྲིལ་བ་དང༌། མོ་བརྒྱབ། དེ་ལྟར་བརྟག་དཔྱད་བྱས་པའི་ཐོག་ནས་ཐག་གཅོད་བྱེད་ཀྱི་ཡོད། ཟན་བརྟག་བསྒྲིལ་བ་ནི་ངའི་མི་ཚེའི་ནང་ལག་ལེན་མང་ཤོས་ཤིག་ཡིན། དཔེར་ན་གནད་དོན་ཞིག་གི་ཐད་ལ་དང་པོ་བསམ་བློ་གཏོང་བ་དང༌། དེ་ནས་འབྲེལ་ཡོད་ཚང་མར་གོ་བསྡུར་གྱིས་མིའི་རྣམ་དཔྱོད་ཀྱི་ཐོག་ནས་དོན་ཚན་གཉིས་གསུམ་ཞིག་གཏན་འབེབས་བྱས། དེ་རྗེས་དོན་ཚན་སོ་སོར་དགེ་སྐྱོན་གང་ཡོད་གསལ་པོར་བཀོད་པ་དེ་དག་བསམ་བློའི་ནང་ནས་གདམ་ག་མ་བྱས་པར་ཟན་བརྟག་བསྒྲིལ་ཏེ་ཐག་གཅོད་བྱེད་ཀྱི་ཡོད། ད་ལྟ་བར་དུ་ངས་གནད་དོན་གལ་འགངས་ཆེ་བའི་རིགས་དེ་ལྟར་ཟན་བརྟག་བསྒྲིལ་ནས་ཐག་གཅོད་བྱེད་ཀྱི་ཡོད་ལ། དངོས་གནས་བསླུ་བ་རྩ་བ་ནས་བྱུང་མེད། དེ་འདྲའི་ཐོག་ནས་དོལ་རྒྱལ་སྤང་བླང་ཡང་ཐག་གཅོད་བྱས་པ་ཡིན། ཕྱིས་སུ་དོལ་རྒྱལ་དམ་དྲག་བྱེད་རྒྱུ་ཡང་དེ་ལྟར་བྱས་ནས་ཐག་གཅོད་བྱས་པ་ཡིན། ྋགོང་ས་ལྔ་པ་ཆེན་པོ་དང་མ་འགྲིགས་པར་སྨོན་ལམ་ལོག་པའི་དམ་སྲི་ལ་ངོས་འཛིན་གནང་བ་ཞིག་ཡིན་དུས། ྋགོང་ས་ལྔ་པ་ཆེན་པོས་དབུ་བཙུགས་པའི་དགའ་ལྡན་ཕོ་བྲང་གི་བསྟན་སྲིད་ཐོག་ལ་ཡག་པོ་མེད་པ་ཧ་ཅང་གསལ་པོ་ཡིན།
དེ་བཞིན་བོད་གངས་ཅན་གྱི་ཆོས་འདི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་སྤུས་དག་པོ་འདི་འདྲ་ཞིག་ཡོད། འོན་ཀྱང་ང་ཚོའི་སྤྱི་ཚོགས་ནང་ཐབས་སྐྱོ་བ་ཞིག་ལ་སངས་རྒྱས་ཀྱི་ཆོས་འདི་གང་འདྲ་ཞིག་ཡིན་པ་ཡག་པོ་ཤེས་ཀྱི་མེད། དཔེར་ན། སྤྱི་ཚོགས་ནང་ནད་ན་ཚ་ཕྲན་བུ་བྱུང་ན་སྔོན་ལ་ཨེམ་རྗེ་མ་བསྟེན་པར་ཐུགས་དམ་ཞུ་གི་ཡོད། དེ་མ་འགྲིགས་པ་མེད་ནའང་ཐུགས་དམ་གནང་མཁན་ཚོས་ལྷས་གནོད་འདུག ཀླུས་གནོད་འདུག ཀླུ་གཏོར་གཏོང་དགོས། ལྷ་བསང་གཏོང་དགོས་ཟེར་བ་ལྟ་བུ་ལས། ནང་པ་སངས་རྒྱས་པའི་ཆོས་ཀྱི་རྩ་བར་བཤད་པའི་བདེན་པ་བཞི་དང༌། དེ་དང་འབྲེལ་བའི་ཐོག་ནས་རྒྱུ་འབྲས་ཀྱི་བླང་དོར་སྐོར་ཤོད་མཁན་མེད་པའམ་ཤོད་རྒྱུ་ཉུང་དྲགས་པ་དེ་ང་ཚོ་རྩ་བ་ནས་ནོར་གྱི་ཡོད་པ་རྗེ་རིན་པོ་ཆེའི་ལམ་རིམ་ཆེ་ཆུང་ནང་ཧ་ཅང་གསལ་པོ་གསུངས་ཡོད། དེ་དང་དེ་འདྲའི་སྔོན་བྱོན་མཁས་གྲུབ་གཉིས་ལྡན་གྱི་སྐྱེས་བུ་དམ་པ་ཚང་མས་གཅིག་གྱུར་དུ་གསུངས་ཡོད། ང་རང་ཚོའི་སྤྱི་ཚོགས་ནང་ནང་ཆོས་དར་ཁྱབ་ཧ་ཅང་ཤུགས་ཆེན་པོ་ཕྱིན་ཡོད། འོན་ཀྱང་རང་བཞིན་གྱིས་ལྷ་གསོལ་ཀླུ་གསོལ་བྱེད་རྒྱུར་དགའ་པོ་བྱེད་པ་འདིར་ཞིབ་ཚགས་པོའི་ཐོག་ལ་བསམ་བློ་བཏང་ན། ནང་པ་སངས་རྒྱས་པའི་ཆོས་ཀྱི་འགྲོ་སྟངས་ཡག་པོ་མ་ཤེས་པ་དང༌། ཉམས་ལེན་བྱེད་སྟངས་ཡག་པོ་མ་ཤེས་པ་དེ་འདྲའི་ཐོག་འགྲོ་བ་དེ་སྤྱི་ཡོངས་ཀྱི་ཞན་ཆ་ཆེན་པོ་རེད། སངས་རྒྱས་ཀྱི་ཆོས་སྤུས་དག་པོ་འདི་ལྷ་གསོལ་ཀླུ་གསོལ་བྱེད་པའི་ཆོ་ག་འདོན་པ་དེ་འདྲའི་ཐོག་ཕྱིན་ན་ཧ་ཅང་ཐབས་སྐྱོ་པོ་ཡིན། ང་ཚོས་སངས་རྒྱས་ཆོས་དང་དགེ་འདུན་ཞེས་སྐྱབས་གསུམ་དུ་ཤོད་ཀྱི་ཡོད། ངོ་བོ་ག་རེ་ཡིན་མིན་ལ་མ་ལྟོས་པར་རྣམ་པ་དྲེགས་པའི་རིགས་དེ་དག་སངས་རྒྱས་དཀོན་མཆོག་ཕར་བཞག་དགེ་འདུན་དཀོན་མཆོག་གི་གྲས་ལའང་ཚུད་ཀྱི་མེད།
རྒྱལ་པོ་སྐུ་ལྔ་ལྟ་བུར་ཆ་བཞག་ནའང་དྲེགས་པའི་ཚུལ་བཟུང་བས་སྐྱབས་ཡུལ་གྱི་གྲས་ལ་སླེབས་ཀྱི་མེད། དགའ་ལྡན་ཕོ་བྲང་གི་ཆབ་སྲིད་དང་འབྲེལ་བའི་བོད་དོན་ཆེད་རྗེ་ཡི་མགུར་ལྷ་བཅུ་གསུམ་གསོལ་མཆོད་བྱེད་པ་དང༌། བརྟན་མ་བཅུ་གཉིས་གསོལ་མཆོད་བྱེད་པ། རྒྱལ་པོ་སྐུ་ལྔ་གསོལ་མཆོད་བྱེད་པ་དེ་དག་ནི་འགྲིགས་པ་ཡིན། བོད་སྤྱི་པའི་དོན་དག་ལ་ཐུག་ཡོད་པས་ལྷ་མི་ཟུང་འབྲེལ་གྱི་ཐོག་ནས་བོད་ཀྱི་དོན་དག་ཅིག་སྒྲུབ་པ་ཆགས་ཀྱི་ཡོད་སྟབས། བོད་དོན་འདི་སངས་རྒྱས་ཀྱི་བསྟན་པ་དང་འབྲེལ་བ་ཡོད། སྔོན་གྱི་ཆོས་རྒྱལ་བཀའ་དྲིན་ཅན་སོགས་དང༌། ལྷག་པར་སློབ་དཔོན་རིན་པོ་ཆེ་བོད་ལ་ཕེབས་ནས་བོད་ཀྱི་མི་མ་ཡིན་གྱི་རིགས་དེ་རྣམས་བཀའ་བསྒོས་གཉེར་གཏད་གནང་བ་དང༌། བོད་རང་ལ་ས་ཆགས་རྡོ་ཆགས་མིན་པར་རྒྱ་གར་སོགས་ནས་ཡོང་བའི་དྲེགས་པ་ཕོ་མོ་རྣམས་ལའང་སློབ་དཔོན་གྱིས་བོད་ཀྱི་སངས་རྒྱས་ཀྱི་བསྟན་པ་སྲུང་སྐྱོབ་བྱེད་རྒྱུའི་དོན་དུ་བཀའ་བསྒོས་གཉེར་གཏད་གནང་བ་ཡང་ཡོད། དེའི་གྲས་ཡིན་ན་འགྲིགས་ཀྱི་ཡོད། གསོལ་སྟངས་ཀྱང་སྐྱབས་སུ་མཆི་ཞེས་གསོལ་གྱི་མེད། གྲོགས་པོ་གྲོགས་མཆེད་ལྟ་བུ་བྱས་ཏེ་གསོལ་གྱི་ཡོད། གྲོགས་པོ་ཀོ་ཐག་མ་གློད་ཨང་གྲོགས་པོ་ཤུགས་བརྒྱབ་ཤོག་ཨང༌། ཞེས་ཞུས་ན་འགྲིགས་པ་ཡིན། ཁྱེད་རང་ཚོའི་ནང་ནས་རྒྱལ་པོ་སྐུ་ལྔ་དང༌། རྗེ་ཡི་མགུར་ལྷ་བཅུ་གསུམ། སྲིད་པའི་ལྷ་ཆེན་དེ་ཚོའི་གསོལ་མཆོད་འདོན་སྐབས། བོད་ཀྱི་བསྟན་སྲིད་དང་འབྲེལ་བའི་གྲོགས་འཕྲིན་ལས་བཅོལ་བ་ལས། རང་ཉིད་ཀྱི་བྱང་ཆུབ་སྒྲུབ་པའི་དོན་ལ་སྐྱབས་སུ་མཆི་ནས་གསོལ་མཆོད་བྱེད་ཀྱི་མེད། དེ་ལྟར་བྱས་ན་སྐྱབས་འགྲོ་དང་འགལ་གྱི་ཡོད།
དོལ་རྒྱལ་དྲེགས་པ་ཚད་ལྡན་མིན་པ་བོད་ཀྱི་ས་དགེ་བཀའ་རྙིང་ཡོངས་ཀྱི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་མང་པོ་ཞིག་གིས་སྨོམ་ལམ་ལོག་པའི་དམ་སྲི་ཡིན་པར་ངོས་འཛིན་གནང་ཡོད། དེ་འདྲ་ཞིག་ལ་རྩ་ཆེན་པོ་བརྩིས་ན་གང་འདྲ་ཡོང་བ་འདུག་གམ། དེར་བརྟེན་གནས་ཚུལ་འདི་སྐོར་དཀའ་ངལ་འཕྲད་ཡོད། གང་ལྟར་དྲེགས་པ་དེ་གསོལ་མཆོད་བྱས་ན་མ་འགྲིགས་པ་དགེ་ལུགས་ཀྱི་བླ་མའི་ནང་སྙན་གྲགས་ཡོད་པ་མཚན་ཐོས་པ་ཙམ་གྱིས་ལག་གཉིས་ཐལ་མོ་སྦྱར་ནས་དད་པ་བྱེད་ཡུལ་ཕུར་ལྕོག་ངག་དབང་བྱམས་པ་དང༌། ཁྲི་ཆེན་ངག་དབང་མཆོག་ལྡན། ལྕང་སྐྱ་རོལ་པའི་རྡོ་རྗེ། ཡོངས་འཛིན་ཡེ་ཤེས་རྒྱལ་མཚན་སོགས་ཀྱི་གསུང་ནང་ཧ་ཅང་གསལ་པོ་འདུག དོལ་རྒྱལ་བསྟེན་གསོལ་བྱས་ན་མི་འགྲིགས་པ་དང་མི་འོས་པ། སྐྱོན་ཡོད་པ་བཅས་ལ་ངོས་འཛིན་གསལ་པོ་གནང་འདུག
ལྷག་པར་ཁྲི་ཆེན་ངག་དབང་མཆོག་ལྡན་དགའ་ལྡན་ཁྲི་པ་གནང་བའི་སྐབས་དགའ་ལྡན་གླིང་ནང་དོལ་རྒྱལ་བསྟེན་མི་ཆོག་པ་དང༌། དོལ་རྒྱལ་གྱི་རྟཻན་མཁར་བཤིག་ནས་ས་ས་མལ་དང་རྡོ་རྡོ་མལ་ལ་སྐྱེལ་གནང་མཛད་པ་སོགས་ལྕང་སྐྱ་རོལ་པའི་རྡོ་རྗེས་མཛད་པའི་ཁྲི་ཆེན་ངག་དབང་མཆོག་ལྡན་གྱི་རྣམ་ཐར་ནང་གསལ་ཐག་ཆོད་བཀོད་འདུག བར་སྐབས་བོད་ནས་དཔར་བསྐྲུན་བྱས་པའི་དེབ་ཅིག་གི་ནང༌། པཎ་ཆེན་བསྟན་པའི་དབང་ཕྱུག་གིས་མཛད་པའི་བཀྲ་ཤིས་ལྷུན་པོའི་བཅའ་ཡིག་ནང༌། དོལ་རྒྱལ་བསྟེན་གསོལ་མི་ཆོག་པ་ཧ་ཅང་གསལ་པོ་གསུངས་འདུག སྐྱབས་འགྲོའི་བསླབ་བྱ་དང་འགལ་གྱི་ཡོད་པ་དང༌། དོལ་རྒྱལ་ཙམ་མ་ཟད་སྤྱིར་བཏང་ང་རང་ཚོ་བོད་པ་འགྲུལ་བསྐྱོད་སྐབས་ལམ་གཡས་གཡོན་གྱི་རྒྱལ་ཁང་དང་བཙན་ཁང་ཡོད་སར་རྟ་བབས་པ་དང་ཞྭ་ཕུད་པ་སོགས་བྱེད་མི་རུང་ཞེས་བཀའ་གནང་འདུག དེ་བདེན་པ་རེད། དངོས་གནས་ལམ་རིམ་གྱི་ཕྱག་བཞེས་གནང་སྟེ་ཧ་ཅང་ཡག་པོ་བྱུང་ཡོད་ཀྱང༌། ཕྱིས་སུ་ྋསྐྱབས་རྗེ་ཕ་བོང་ཁ་རིན་པོ་ཆེས་ཤུགས་ལྡན་བསྟེན་གནང་གི་ཡོད་སྟབས། ཁྲི་བྱང་རིན་པོ་ཆེ་ྋསྐྱབས་རྗེ་ཕ་བོང་ཁའི་ཞལ་སློབ་ཡིན་པར་བརྟེན་དོལ་རྒྱལ་བསྟེན་གནང་གི་ཡོད། དར་སྤེལ་ཤུགས་ཆེན་པོ་གནང་ཡོད། ཞིབ་ཚགས་པོའི་ཐོག་ནས་བཤད་ན་རྒྱུ་མཚན་དེ་འདྲ་རེད། དགོངས་གཞི་འདི་འདྲ་རེད་ཅེས་བཀའ་གནང་ཡོད་ན་གནས་ཚུལ་ཐ་དད་ཡིན།
ྋསྐྱབས་རྗེ་ཕ་བོང་ཁ་རིན་པོ་ཆེ་དང་སྟག་ཕུ་རྡོ་རྗེ་འཆང་གཉིས་ལ་གནས་ཚུལ་ཞིག་བྱུང་བ་རེད། གནས་ཚུལ་ཡོངས་རྫོགས་ཐུགས་ཞིབ་གནང་རྒྱུ་བྱུང་ཡོད་མེད་མི་ཤེས་ཀྱང༌། གང་ལྟར་ྋསྐྱབས་རྗེ་ཕ་བོང་ཁ་ཚད་ཐུབ་ཀྱི་བླ་མ་ཧེ་རུ་ཀའི་རྣལ་འབྱོར་པ་ཆེན་པོ་དཔེ་མེད་ཡོངས་གྲགས་དང༌། ལམ་རིམ་བློ་སྦྱོང་གི་བསྟན་པའི་བདག་པོ་དཔེ་མེད་ཡོངས་གྲགས་རེད། དེ་དག་གིས་དོལ་རྒྱལ་བསྟེན་པ་གནང་སྟངས་ནི་རང་ཉིད་ལྷ་ཡི་རྣལ་འབྱོར་བརྟན་པོ་ཡོད་པའི་ཐོག་ནས་དྲེགས་པ་བྲན་དུ་བཀོལ་བའི་གནས་ཚུལ་ཐ་དད་ཡིན། དཔེར་ན་ང་རང་ཚོའི་བློ་སྦྱོང་ནང་ཆ་བཞག་ན། སྦྱོར་བ་བཞི་ཉམས་ལེན་བྱེད་དུས་མི་དང་མི་མ་ཡིན་ལ་འཕྲིན་བཅོལ་བྱེད་ཚུལ་ཡོད། དེ་རྣམས་རང་ཉིད་ལྷའི་རྣལ་འབྱོར་གྱི་གདེང་དང་ལྡན་པའི་ཐོག་ནས་དྲེགས་པའི་སྲོག་རང་ལ་ཚུར་གཏད་དེ་དྲེགས་པ་བྲན་དུ་བཀོལ་བ་ཞིག་ཡིན་ཀྱང༌། བར་སྐབས་ཀྱི་བྱེད་སྟངས་མང་པོ་ཞིག་ནི་རང་གི་སྲོག་དྲེགས་པ་ལ་ཕར་གཏད་པ་ལྟ་བུ་ལས་དྲེགས་པའི་སྲོག་ཚུར་ལ་གཏད་དེ་དྲེགས་པ་བྲན་ཏུ་བཀོལ་བ་ཞིག་རེད་མི་འདུག ྋསྐྱབས་རྗེ་ཕ་བོང་ཁ་རིན་པོ་ཆེ་དང་ྋསྐྱབས་རྗེ་ཁྲི་བྱང་རིན་པོ་ཆེ་རྣམ་གཉིས་ནི་དངོས་གནས་ཚད་ལོངས་པའི་དགེ་བའི་བཤེས་གཉེན་རེད། ཁོང་རྣམ་གཉིས་ཀྱིས་དྲེགས་པ་བྲན་ཏུ་བཀོལ་གནང་བ་ལས། སྐྱབས་ཡུལ་དུ་བརྩིས་ཏེ་ཉ་ཉུང་མཉམ་སྲེས་རྩ་བ་ནས་གནང་མེད། དེ་ངས་གསལ་པོ་ཤེས་ཀྱི་ཡོད། དེར་བརྟེན་བར་སྐབས་ཀྱི་བྱེད་སྟངས་དེ་རིགས་གནད་འགག་ཆ་ཚང་ཡག་པོ་ཞིག་མ་རྟོགས་པ་དང༌། བློ་འཁྲུལ་བའམ་བློ་དམན་པའི་ཐོག་ནས་དེ་འདྲ་ཞིག་ཏུ་འགྱུར་ཡོད། དེ་སྔ་བོད་དུ་སྐུ་མདུན་སྐུ་གོང་མ་འཚོ་ཞིང་གཞེས་པའི་སྐབས་སུ་དོལ་རྒྱལ་ཡོད་བཞིན་པ་ཡིན་ནའང༌། གྲོང་གསེབ་དང་དགོན་པ་རི་ཁྲོད་ཁ་ཤས་ལ་བསྟེན་མཁན་ཡོད་ན་ལས། ཡོངས་གྲགས་མངོན་གསལ་དོད་པོ་གནང་མེད། སྐུ་མདུན་སྐུ་གོང་མ་དགོངས་པ་རྫོགས་རྗེས་དོལ་རྒྱལ་བསྟེན་མཁན་འཕེལ་རྒྱས་ཕྱིན་པ་དང༌། ལྷག་པར་ཕྱི་ལོ་ ༡༩༥༩ ལོར་བོད་ས་ཤོར་ནས་རྒྱ་གར་ལ་སླེབས་རྗེས་ཚུལ་མཐུན་དུ་མ་བསྡད་པར་གཞི་ནས་གཡམ་རྒྱུག་ཐོག་འགྲོ་ཐལ་ཆེན་པོ་བྱུང་འདུག
སྤྱིར་བཀའ་གདམས་པའི་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ་ལ་དངོས་གནས་ཕན་པ་ག་རེ་བྱུང་འདུག་རྩིས་ཤིག་བརྒྱབ་ན༑ ྋསྐྱབས་རྗེ་ཕ་བོང་ཁ་དང་སྟག་ཕུ་རྡོ་རྗེ་འཆང་གཉིས་ཀྱི་ཡང་སྲིད་བོད་དུ་ཕེབས་ནས་ཕྱི་ལོ་ ༡༩༥༩ ལོར་དགུང་ལོ་གཞོན་གཞོན་ཡིན་ཞིང༌། དངོས་གནས་བསྟན་པ་སྤྱི་སྒོས་ལ་མཛད་རྗེས་རླབས་ཆེན་པོ་འཇོག་ཐུབ་རྒྱུའི་རེ་བ་ཆེན་པོ་ཡོད་ཀྱང་གཉིས་ཀ་སྐུ་ཚེ་མ་ཟིན་པ་རེད། དེ་ཚོའི་ཐོག་ང་ཚོས་ཉམས་ཞིབ་བྱེད་དགོས་པ་འདུག གང་ལྟར་དོལ་རྒྱལ་བསྟེན་ནས་འཇམ་མགོན་བླ་མའི་བསྟན་པར་ཁ་ཡོད་ལག་ཡོད་ཀྱིས་མིང་དོན་མཚུངས་པའི་ཕན་ཐོགས་འདི་བྱུང་ཞེས་བཤད་རྒྱུ་མེད་པའི་ཐོག དེ་ལས་ལྡོག་སྟེ་དོལ་རྒྱལ་བསྟེན་གསོལ་བྱས་པ་དང་དོལ་རྒྱལ་བསྟེན་གསོལ་བྱེད་མཁན་གྱི་མིའི་བྱེད་སྟངས་ཀྱིས་རྐྱེན་པས་ཁམས་ཁུལ་དང༌། ལྷོ་ཁ་ཁུལ། གཙང་ཁུལ་བཅས་གང་སར་འདས་པའི་ལོ་དྲུག་ཅུ་རེ་གྲངས་ནང་ཆོས་ལུགས་ཕན་ཚུན་བར་དམ་ཚིག་སེལ་ལྷད་ཆེན་པོ་བྱུང་ཡོད་པ་དང༌། དོལ་རྒྱལ་གྱིས་རྐྱེན་པས་དགེ་ལུགས་པ་ལ་མཐོང་ཕྱོགས་བྱེད་མཁན་མང་དུ་ཕྱིན་པ་དེ་འདྲའི་ཐོག་ནས་འཇམ་མགོན་བླ་མའི་བསྟན་པ་ལ་མི་མཛེས་པ་མཐོང་མཁན་མང་དུ་འགྲོ་བའི་རྐྱེན་རྩ་གཙོ་བོ་དོལ་རྒྱལ་ཆགས་ཡོད། འཇམ་མགོན་བླ་མའི་གསུང་ནང་ལྟ་སྒོམ་སྤྱོད་གསུམ་གྱི་རྣམ་གཞག་ལ་ཕྲན་བུ་མི་མཐུན་པ་ཡོད་པའི་རྐྱེན་གྱིས་དགེ་ལུགས་པར་ཟུར་ཟ་དང་ཀླན་ཀ་བྱེད་མཁན་ཡོང་མི་ཤེས། འཇམ་མགོན་བླ་མའི་འགྲེལ་བཤད་དེ་དག་ནི་རྒྱ་གར་གྱི་མཁས་པ་ཚད་ཐུབ་ཀྱི་གཞུང་ལ་ཁུངས་གཏུགས་ནས་དགོངས་པ་བླངས་ཏེ་མ་རྟོགས་པ་དང་ལོག་པར་རྟོག་པའི་གོ་བ་སྐྱོན་དང་བྲལ་བའི་ཐོག་ནས་མཐའ་དག་གསལ་པོར་གཏན་ལ་ཕབ་ཡོད། བློ་གཟུ་བོར་གནས་པའི་མཁས་པ་ཡིན་ཕྱིན། དེ་སྔ་རྙིང་མའི་ནང་ནས་བསྔགས་བརྗོད་བྱེད་མཁན་ཇི་སྙེད་བྱུང་ཡོད་ལ། དེ་བཞིན་བཀའ་བརྒྱུད་པ་དང༌། ས་སྐྱའི་ནང་ནས་ཀྱང་བྱུང་ཡོད། དགེ་ལུགས་པའི་བསྟན་པ་ཞེས་འཇམ་མགོན་བླ་མས་གཏན་ལ་ཕབ་པའི་ལུང་གི་བསྟན་པ་དང༌། རྟོགས་པའི་བསྟན་པའི་ཡོན་ཏན་ལ་བསམ་བློ་བཏང་ན་དེ་ལ་ཆ་འཇོག་བྱེད་རྒྱུ་ལས་སུས་ཀྱང་བསྙད་འདོགས་བྱེད་ས་རྩ་བ་ནས་མེད། དེང་སྐབས་དོལ་རྒྱལ་བསྟེན་མཁན་དགེ་ལུགས་པ་ཞིག་ཡིན་ཕྱིན་རྙིང་མ་དང་ཆོས་བརྒྱུད་གཞན་བྱས་ན་དོལ་རྒྱལ་གྱིས་ཚར་གཅོད་ཀྱི་ཡོད་ཚུལ་བཤད་པ་དེས་རྐྱེན་པས་ཆོས་ལུགས་ཕན་ཚུན་བར་འགལ་རྐྱེན་ཆེན་པོ་ཆགས་པ་ཧ་ཅང་གསལ་པོ་ཡིན།
ྋརྒྱལ་བ་རིན་པོ་ཆེས་སྔོན་མ་ནས་ཆོས་ལུགས་རིས་མེད་ཐོག་དགོངས་པ་བཞེས་ཀྱི་ཡོད། ཡིན་ན་ཡང་ྋསྐྱབས་མགོན་རིན་པོ་ཆེ་གདན་འདྲེན་ཞུས་པ་ཡིན་ན་དེའི་མཇུག་ཏུ་སྒོ་གསང་འཛུལ་མཁན་གྱི་གབ་འདྲེ་ག་རེ་ཡོད་དམ་བསམ་ནས་ཞེད་སྣང་ཡོང་གི་འདུག་ཅེས་ང་ལ་ཤོད་མཁན་ཡོང་མྱོང༌། དེས་ན་སངས་རྒྱས་ཀྱི་ཆོས་སྤུས་དག་པོ་འདི་ལྷ་གསོལ་ཀླུ་གསོལ་གྱི་ཐོག་ཏུ་ཕྱིན་ན་ཧ་ཅང་ཐབས་སྐྱོ་པོ་ཡིན། ཁ་སང་དབྱིན་ཇིའི་སྦི་སྦི་སིའི་གསར་འགོད་པ་ཞིག་ཐུག་བྱུང༌། ཁོས་རི་བོ་དགེ་ལུགས་པའི་ཆོས་ཟེར་བ་འདི་གཙོ་བོ་དོལ་རྒྱལ་བསྟེན་རྒྱུ་དེ་རེད་ཅེས་བརྗོད་ཀྱི་འདུག གང་ལྟར་དོན་དངོས་མ་ཤེས་པའི་དབང་གིས་གནས་ཚུལ་དེ་འདྲ་ཆགས་ཡོང་གི་འདུག
དོན་ཚན་གསུམ་པ་ཚང་མས་མཁྱེན་གསལ་ཡིན། རིས་མེད་ཆོས་ལུགས་ཕན་ཚུན་བརྩི་བཀུར་བྱེད་རྒྱུ་ཧ་ཅང་གལ་ཆེན་པོ་ཡིན་ཞིང༌། དེའི་ནང་ཚན་ནས་ང་རང་ཚོ་ནང་པ་སངས་རྒྱས་པའི་ཆོས་ལུགས་པ་ནང་ཁུལ་དང༌། ལྷག་པར་དུ་བོད་གངས་ཅན་ལྗོངས་ལ་ཡོད་པའི་དབུ་མ་པ་གཅིག་གྱུར་ཡིན་པས་ས་དགེ་བཀའ་རྙིང་བཞི་པོ་འདི་སྔོན་བྱོན་མཁས་པ་མང་པོ་ཞིག་གིས་རིས་མེད་ཀྱི་ཉམས་བཞེས་གནང་ཡོད། དེས་རིས་མེད་ཀྱི་བསྟན་པ་ལ་ཕན་ཐོགས་ཆེན་པོ་བྱུང་ཡོད་པ་ལོ་རྒྱུས་ནང་ཧ་ཅང་གསལ་པོ་ཡོད། དཔེར་ན། ཐམས་ཅད་མཁྱེན་པ་དགེ་འདུན་རྒྱ་མཚོས་རིས་མེད་བསྟན་འཛིན་གྱི་སྐྱེས་བུ་དམ་པ་གནང་བ་ཡིན་དུས། གཡང་པ་ཆོས་རྗེས་མཛད་པའི་ཐམས་ཅད་མཁྱེན་པ་དགེ་རྒྱ་མཚོའི་རྣམ་ཐར་ནང་སྐབས་དེར་ཐམས་ཅད་མཁྱེན་པས་ཆོས་ལུགས་ཀྱི་གྲུབ་མཐར་ཕྱོགས་རིས་མ་གནང་བར་བརྟེན་གྲུབ་མཐའ་རིས་མེད་པའི་རྒྱལ་བ་ཞྭ་སེར་མོ་བ་ཞེས་མཚན་གསོལ་མཁན་བྱུང་ཡོད། ཁོང་ནི་རྒྱལ་བ་དགེ་འདུན་གྲུབ་པའི་ཡང་སྲིད་འབྲས་སྤུངས་ཀྱི་བླ་མ་དང༌། སེ་འབྲས་ཀྱི་མཁན་པོ་ཡང་ཡིན་པས་དབུ་ཞྭ་པཎ་ཞྭ་སེར་པོ་བཞེས་ཀྱི་ཡོད། ཡིན་ནའང་གྲུབ་མཐའ་རིས་མེད་གནང་གི་ཡོད་སྟབས། རིས་མེད་པའི་རྒྱལ་བ་ཞྭ་སེར་མོ་བ་ཞེས་མཚན་གསོལ་བྱུང་ཡོད། དངོས་གནས་རིས་མེད་གནང་བའི་ཕྱག་སྲོལ་ཡོད་པ་འདི་ནི་ཤིན་ཏུ་གལ་ཆེན་པོ་ཡིན། ངོས་ནས་བོད་པའི་སྤྱི་ཚོགས་ནང་དགེ་ལུགས་པའི་བླ་མ་རྣམས་ལ་འབོད་སྐུལ་ཞུ་རྒྱུར་ས་སྐྱ་བཀའ་རྙིང་རིས་མེད་གསན་ཐུབ་ན་ཡག་པོ་ཡོད། དེ་བཞིན་བཀའ་བརྒྱུད་ཀྱི་བླ་མའི་ནང་ནས་འཇམ་མགོན་བླ་མའི་གསུང་རྣམས་གསན་ཐུབ་ན་ཧ་ཅང་ཡག་པོ་ཡོད་ཅེས་འབོད་སྐུལ་ཞུ་གི་ཡོད། དོན་དག་དེ་ངེས་པར་དུ་མཁྱེན་པ་གནང་དགོས།
སྔར་ངའི་ངོ་ཤེས་ས་སྐྱའི་མཁན་པོ་རིན་ཆེན་ཞུ་བ་ཞིག་ཡོད། ཁོང་ཧ་ཅང་མཁས་པ་ཡིན། ད་ཆ་གཤེགས་ཟིན། ཁོང་རང་ལུགས་ས་སྐྱ་དང་མཁྱེན་བརྩེ་ཆོས་ཀྱི་བློ་གྲོས་ཀྱི་སློབ་མ་གནང་སྟེ། ཁོང་གི་དྲུང་ནས་སྙིང་ཐིག་གི་དབང་ལུང་མན་ངག་གསན་ཏེ་རྫོགས་ཆེན་གྱི་ཉམས་ལེན་གནང་མཁན་ཞིག་རེད། དེ་དང་ཆབས་ཅིག་རྗེ་རིན་པོ་ཆེས་མཛད་པའི་ལེགས་བཤད་གསེར་ཕྲེང་ཁམས་ནས་གཟིགས་ཡོད། རྒྱ་གར་དུ་ཕེབས་རྗེས་གདན་སའི་དགེ་ལུགས་པའི་མཁན་པོ་ཚོ་དང་མཉམ་དུ་བགྲོ་གླེང་འདྲ་མིན་གནང་བ་དང༌། སློབ་སྦྱོང་ཡང་མཉམ་དུ་གནང་ཞིང༌། ཕྱིས་སུ་འཇམ་མགོན་གྱི་དབུ་ཚད་དང་དབུས་མཐའི་གཞུང་རྣམས་ཐུགས་ལ་མངའ་ཞིང་གང་ལྟར་བསམ་གྱིས་མི་ཁྱབ་པ་ཞིག་བྱུང་སོང༌། ཁོང་ནི་སུ་གང་ལ་གོ་བསྟུན་མི་གནང་མཁན། སྣ་ཁུག་དུམ་དུམ་ཞིག་ཡོད། ངས་ཆོས་འགྲེལ་ཞུས་མེད་ཀྱང་ངའི་ཆོས་གྲོགས་ཡིན། ཁོང་ལ་དོགས་དཔྱོད་དང་བཀའ་འདྲི་མང་པོ་ཞུས་མྱོང༌། མཁན་པོ་རིན་ཆེན་ལྟ་བུ་རེ་ཟུང་མ་གཏོགས་མེད། བླ་མ་མཁན་པོ་ཚོའི་ནང་དུ་བོད་གངས་ཅན་པའི་བསྟན་པ་རིས་སུ་མ་ཆད་པ་ཐུགས་རྒྱུད་ལ་མངའ་བ་དང༌། རིས་སུ་མ་ཆད་པའི་གནད་འགག་མཁྱེན་ནས་གསུང་མཁན་ཧ་ཅང་ཉུང་ཉུང་རེད། འདི་བློ་ཕམ་དང་ཐབས་སྐྱོ་པོ་ཡིན། དངོས་གནས་སྔར་བོད་ལ་རིས་སུ་མ་ཆད་པའི་བསྟན་པ་ཉམས་བཞེས་གནང་མཁན་བྱུང་མ་མྱོང་བ་མིན། སྔར་ཡོད་པ་དེ་དག་ཉམས་འདུག དེ་འདྲའི་སྲོལ་བཟང་པོ་ཉམས་པ་སོར་ཆུད་དང་མི་ཉམས་གོང་སྤེལ་བྱེད་ཐུབ་པ་བྱུང་ན་བསམ་པའི་རེ་བ་དང་འབད་བརྩོན་བྱེད་ཀྱི་ཡོད། གནས་ཚུལ་འདི་འདྲའི་སྐབས་སུ་དགེ་ལུགས་པ་ཞིག་གིས་ཐ་ན་རྙིང་མའི་དཔེ་ཆ་ཞིག་སོ་སོའི་ཁང་པའི་ནང་བཞག་པ་ཡིན་ན། དོལ་རྒྱལ་གྱིས་གནོད་པ་སྐྱེལ་གྱི་རེད། ཚར་གཅོད་ཀྱི་རེད་ཅེས་བཤད་ནས་མི་བདེ་བ་བཟོ་གི་ཡོད།
གང་ལྟར་དོན་ཚན་གསུམ་གྱི་ཐོག་ནས་དོལ་རྒྱལ་དམ་དྲག་བྱས་ཡོད། དེ་ཡང་དོན་ཚན་དང་པོ། ྋགོང་ས་ལྔ་པ་ཆེན་པོ་དང་མ་འགྲིགས་པའི་གནས་ཚུལ་ལ་བརྟེན་ནས་དགའ་ལྡན་ཕོ་བྲང་དང་མ་འགྲིགས་པ་ཆགས་ཀྱི་ཡོད་པ་དང༌། དོན་ཚན་གཉིས་པ། སངས་རྒྱས་ཀྱི་བསྟན་པ་སྤུས་དག་པོ་འདི་མ་ཤེས་པ་དང་སྣང་ཆུང་གཡམ་རྒྱུག་བཅས་ཀྱི་གནས་སྟངས་འོག་བོད་ཀྱི་ཆོས་འདི་ལྷ་གསོལ་ཀླུ་གསོལ་གྱི་ཆོས་ལྟ་བུ་ཆགས་རྒྱུའི་ཉེན་ཁ་ཡོད། དོན་ཚན་གསུམ་པ། རིས་སུ་མ་ཆད་པའི་གཞུང་ལུགས་ལ་ཐོས་བསམ་སྒོམ་གསུམ་བྱས་ཏེ་རིས་སུ་མ་ཆད་པའི་བསྟན་པ་འཛིན་སྐྱོང་སྤེལ་ཐུབ་པའི་མིག་ལྟོས་བཟང་པོ་ཞིག་འཛིགས་རྒྱུ་ང་ཚོའི་འོས་འགན་ཡིན། འོན་ཀྱང་དེ་ལས་ལྡོག་ཏེ་ཆོས་བརྒྱུད་ནང་ཁུལ་དབྱེན་སྦྱོར་བྱེད་པ་བཅས་ལ་བརྟེན་ནས་དམ་དྲག་བྱེད་དགོས་བྱུང་བ་དེ་ལྟར་ཡིན།
ཁྱེད་རང་ཚོས་ཤེས་གསལ་འདི་སྐོར་ངས་ཉི་མ་གཅིག་གཉིས་ནང་གློ་བུར་ཧོལ་རྒྱུག་བྱས་པ་གང་ཡང་མིན། ལོ་མང་རིང་བརྟག་ཞིབ་རིམ་པར་བྱས་ཏེ་ཐག་བཅད་པ་ཡིན། སྐྱོན་གནད་མཐོང་བ་དེ་དག་ཤོད་རྒྱུ་ངའི་ལས་འགན་ཡིན། དེ་ཡང་བོད་ཀྱི་བསྟན་སྲིད་ཀྱི་དོན་དང༌། སངས་རྒྱས་ཀྱི་བསྟན་པ་རིན་པོ་ཆེ་སྤུས་དག་པོ་ཡོང་མིན་བཅས་ལ་ཐུག་ཡོད་པར་བརྟེན། ངས་དགེ་སྐྱོན་འཛེམས་ཟོན་སྤངས་ཏེ་ཧ་ཅང་གསལ་པོ་ཞུས་པ་ཡིན། ཡིན་ནའང་ཁ་ཆེ་ཕ་ལུའི་ནང་བཤད་པ་བཞིན། ཁ་ཆེ་ཕ་ལུའི་སྙིང་གཏམ་བཤད་ཡོད་དོ། །ཉན་དང་མི་ཉན་རང་རང་སོ་སོ་རེད། །ཅེས་གསུངས་པ་ལྟར་སོ་སོའི་བསམ་བློ་རེད། ང་ལ་ཡིད་ཆེས་ཡོད་པ་དང༌། ངས་ལམ་སྟོན་བྱས་པ་དེར་ཆ་བཞག་ན་དེ་ལྟར་ཡིན། ཡང་ཧམ་བཤད་དང་རྫུན་བཤད་མིན་པའི་བསྒྲུབ་བྱ་ཡང་དག་པ་ཞིག་ཡོད་ན་གནས་ཚུལ་ཐ་དད་རེད། འོན་ཀྱང་དེ་འདྲ་གང་ཡང་མི་འདུག དེ་སྔ་རྩོད་པ་བརྒྱབ་སྟེ་ལོ་མང་པོ་ཕྱིན་ཀྱང༌། གསལ་པོ་ཆགས་ཐུབ་མེད། གང་ལྟར་རིམ་པ་མང་པོ་ཞིག་གི་སྒོ་ནས་བརྟག་དཔྱད་བྱེད་དུས་མ་འགྲིགས་པ་ཡོད་པ་ཧ་ཅང་གསལ་པོ་རེད། ཐེ་ཚོམ་ཅན་དང༌། རྩོད་པ་ཅན། བཏང་སྙོམས་སུ་མ་བཞག་པར་གསལ་པོ་བཟོ་གལ་ཆེ་བས་ངས་འདིའི་ཐོག་འགྲོ་གི་ཡོད། ང་ལ་ཡིད་ཆེས་མེད་པ་དང༌། ངས་མགོ་སྐོར་གཏོང་གི་འདུག་བསམ་པ། ྋརྒྱལ་བ་རིན་པོ་ཆེས་གནང་སྟངས་འདི་རྙིང་མའི་ངོ་སྲུང་བྱས་པ་རེད་ཅེས་ཤོད་མཁན་ཡོད། དེ་ལྟར་ཡིན་མིན་ཁྱེད་རང་ཚོས་བརྟག་དཔྱད་བྱས་ན་ཤེས་ཀྱི་རེད། རྣམ་ཀུན་གསར་འགྱུར་འགོད་མཁན་ཚོས་ང་ལ་སྐད་ཆ་འདྲིས་དུས་ངས་ཡག་པོ་རེད། གསལ་པོ་བཟོ་དགོས། ངེས་པར་བརྟག་དཔྱད་བྱེད་རོགས། རྒྱ་གར་ནང་གང་འདྲ་འདུག བོད་ནང་ལ་གང་འདྲ་འདུག འདས་པའི་ལོ་རྒྱུས་ལོ་སུམ་བརྒྱ་ཚུན་ཆད་ལ་གནས་ཚུལ་གང་འདྲ་བྱུང་འདུག ནང་པའི་ཆོས་ཀྱི་འགྲོ་སྟངས་གང་འདྲ་རེད་འདུག དེ་ཚོ་ཚང་མར་ཉམས་ཞིབ་ཡག་པོ་བྱེད་དགོས་ཞེས་ཤོད་ཀྱི་ཡོད། ཁྱེད་རང་ཚོ་སྒེར་སོ་སོའི་ངོས་ནས་དོ་སྣང་ཡོད་པ་ཡིན་ན་ཉམས་ཞིབ་ཡག་པོ་བྱེད་རྒྱུ་གལ་ཆེན་པོ་ཡིན། ང་ལ་བོད་བསྟན་སྲིད་དང་དགའ་ལྡན་ཕོ་བྲང་གི་འགན་ཞིག་ཡོད་པ་དང༌། སངས་རྒྱས་ཀྱི་བསྟན་པའི་འགན་ཡོད་པར་བརྟེན་འཇམ་མགོན་བླ་མའི་བསྟན་པ་གསེར་བཙོ་མ་ལྟ་བུ་སྤུས་དག་པོ་འདི་སྒོ་གང་ས་ནས་དྲི་མས་མ་བསླད་པ་ཞིག་བྱུང་ན་བསམ་སྟེ། ངས་བསྟན་པ་བདག་ཐེར་གྱི་ལས་ཀ་འདི་བྱས་པ་ཡིན། རེ་ཟུང་གི་སྣང་བར་མི་འགྲོ་བ་གནས་ཚུལ་ཐ་དད་རེད། ད་དུང་ངོ་རྒོལ་བྱེད་མཁན་ཁ་ཤས་ཡོད། ཤུགས་ཆེ་བ་ཕྱི་རྒྱལ་ནས་བྱེད་ཀྱི་འདུག ཁྱད་པར་མེད་གཏམ་བརྗོད་རང་དབང་རེད། གང་ལྟར་མིས་དོ་སྣང་སླེབས་ཏེ་ཉམས་ཞིབ་བྱེད་ཐུབ་པ་བྱུང་ན་ཡག་པོ་ཡོད། གནད་འགག་མཐོང་གི་མི་འདུག མི་གསོད་པ་དང༌། མེ་རྒྱག་པ། ཉེས་རྡུང་གཏོང་བ་དེ་ཚོའི་གྲས་ཅུང་ཟད་ཉེན་ཁ་ལྕི་པོ་ལྟ་བུ་འདུག་པ་འདི་ལ་གཞི་ནས་དོ་སྣང་གསར་པ་ཞིག་སླེབས་ཏེ་ཉམས་ཞིབ་བྱས་ན། གནས་ཚུལ་གསལ་པོ་ཆགས་ཀྱི་རེད། དེ་རིང་སྤྱི་སྤྱོད་རླངས་འཁོར་ནང་ཡོང་མཁན་དེ་ཚོ་ལམ་བར་དུ་བཀག་ཡོད་པ་རེད་ཅེས་བརྗོད་ཀྱི་འདུག སྔོན་མ་བཀའ་ཤག་ལ་གནས་ཚུལ་ཞུ་བར་ཡོང་བ་ཡིན་ཟེར་མཁན་ཁག་གཅིག་ལ་ཀུན་བདེ་གླིང་གིས་བདེན་པ་བདེན་ཐུབ་ཀྱི་རྒྱུ་མཚན་བཤད་པར་ཡོང་བ་ཡིན་ན་མི་མང་དྲགས་འདུག འཛིང་རེས་གཏོང་བར་ཡོང་བ་ཡིན་ན་མི་ཉུང་དྲགས་འདུག ཅེས་གསུང་མྱོང་བ་དེ་དང་འདྲ་པོ་རེད། མི་བརྒྱ་ཙམ་ཡོད་པ་མིན་ནམ། འཛིང་རིས་གཏོང་བར་ཡོང་བ་ཡིན་ན་མི་བརྒྱས་ཉུང་དྲགས་པ་དང༌། བདེན་པ་བདེན་ཐུབ་ཀྱི་རྒྱུ་མཚན་ཤོད་པར་ཡོང་བ་ཡིན་ན། མི་བརྒྱ་ཐམ་པ་ཡོང་དགོས་དོན་མེད། བཀྲ་ཤིས་བདེ་ལེགས། ཚང་མ་བློ་བདེ་པོ་དང་སེམས་སྐྱིད་པོ་བྱས་ནས་སྡོད། ཅེས་བཀའ་སྩལ།། །།


c: text/html

text:
2009-07-17
ཡེ་ཤེས་རྡོ་རྗེ་རིན་པོ་ཆེར་སྒོམ་གྱི་སྐོར་བཅར་འདྲི་ཞུས་པ།
སྔགས་འཆང་ཡེ་ཤེས་རྡོ་རྗེ་དང་བཅར་འདྲི་ཞུ་མཁན་ཌོག་ཊར་མར་ཤལ་ཝུབ་ལྷན་བཞུགས།
༼ཆར་འབེབས་དབང་པོ་ཞེས་པའི་དེབ་ནས་ཟུར་དུ་བཏོན་ཏེ་བསྒྱུར་བའོ།།༽
དྲི་བ། སྒོམ་ཞེས་པའི་ཚིག་དེ་མང་པོ་གོ་གི་འདུག །དེའི་གོ་དོན་གང་ཡིན་ནམ། ལན། སྒོམ་ཞེས་པ་ནི་ཆོས་སམ་དྷརྨ་ཉམས་སུ་ལེན་པའི་ཐབས་ཚུལ་གྱི་མིང་ཡིན། སུས་ཆོས་ཉམས་ལེན་གང་ཞིག་བྱས་ནའང་དེ་སྒོམ་ཡིན་ཞིང༌། གལ་ཏེ་ཉིན་ལྟར་འཆག་མེད་དུ་ཉམས་ལེན་མ་བྱས་ན་སྒོམ་ཆགས་ཤེས་སྟངས་མེད། ང་ཚོ་སྒོམ་སྒྲུབ་ལ་གཞོལ་དོན་ནི། རང་ཉིད་དང་གཞན་དག་འཇིག་རྟེན་འདིའི་སྡུག་བསྔལ་ལས་ཐར་བར་བྱེད་འདོད་ཀྱི་བློ་དང་བཅས་ཏེ་གྲུབ་འབྲས་རྡོག་རྡོག་ཅིག་ཡོང་བའི་ཆེད་དུ་རེད། དེར་བརྟེན་སྒོམ་སྒྲུབ་ལ་གཞོལ་མཁན་ཚོས་རང་ཉིད་ཚུད་པའི་འགྲོ་བ་སེམས་ཅན་ཐམས་ཅད་ལ་བརྩེ་བ་སྙིང་རྗེ་ཆེན་པོས་དམིགས་པ་སྐྱོང་ཐུབ་པ་དགོས། སྒོམ་ཟེར་དུས། ཉིན་གཅིག་ང་ཚོ་འཆི་ངེས་ཡིན་པ་ཤེས་པའི་ཐོག་ནས་ཉམས་ལེན་བྱེད་དགོས། དེ་ག་ནང་བཞིན་འཆི་བའི་དུས་སུ་དངུལ་དང༌། སྙན་གྲགས། རང་ཉིད་གནས་ཡུལ་སོགས་ཕྱི་དངོས་པོ་གང་གིས་ཀྱང་ཕན་ཐོགས་མེད་པའི་གནད་འགག་ཤེས་དགོས། དེར་བརྟེན་ཕྱི་དངོས་པོར་ཞེན་ཆགས་ཡོད་ན་སྒོམ་སྒྲུབ་ཡོང་ཐབས་མེད། སྒོམ་སྒྲུབ་ཉམས་ལེན་ཚུལ་བཞིན་བྱས་ན་དེ་ནི་ཉིན་རེའི་འཚོ་བའི་ཆ་ཤས་ཤིག་ཡིན། དྲི་བ། དྷརྨ་ཟེར་ན་གང་རེད་དམ། ལན། དྷརྨ་འམ་ཆོས་ཞེས་པའི་བོད་མིང་འདི་ནི། གུ་དོག་པའི་ཐ་སྙད་དེ་འདྲ་མ་རེད། ཐ་སྙད་དེའི་གོ་དོན་གྱི་ཁོངས་སུ། ནང་ཆོས་དང༌། ཡི་ཤུ། ཧིན་དྷུ། འཇིའུ་སོགས་འཛམ་གླིང་གི་ཆོས་ལུགས་ཚང་མ་ཚུད་ཡོད། ང་ཚོས་དེ་ཁས་བླངས་པ་དང་མཉམ་དུ་ཆོས་ལུགས་དེ་དག་གི་གུ་ཡངས་པའི་རྩ་དོན་ཏེ། དེ་ཚོའི་ནང་གི་སེམས་དང་བཟང་སྤྱོད་ཀྱི་ཁྲིམས་རྣམས་ཀྱང་ཁས་བླངས་པ་རེད། ལྟ་ཚུལ་དེའི་ཐོག་ནས་ང་ཚོར་ཉམས་ཐག་པའམ་དཀའ་ངལ་གྱི་ནང་ལྷུང་པའི་སྐྱེ་འགྲོ་རྣམས་ལ་བྱམས་པ་དང་སྙིང་རྗེའི་ཚོར་བ་སྐྱེ་ཐུབ་པ་ཡིན། ཆོས་ལུགས་ཀྱི་རྩ་བའི་ཁྱད་ཆོས་གཅིག་ནི། སྡུག་བསྔལ་གྱིས་མནར་བའི་སྐྱེ་འགྲོར་བྱམས་བརྩེའི་ཚོར་བ་ཡོད་དགོས་པ་འདི་རེད། སྡུག་བསྔལ་གྱིས་མནར་བའི་སྐྱེ་འགྲོ་དག་ལ།
སེམས་ཁུར་དང༌། སྙིང་རྗེ། བྱམས་བརྩེ་བྱེད་དགོས་པ་ནི་རྨང་གཞི་དེ་རེད། དེ་བྱུང་རྗེས་ང་ཚོས་གོམ་པ་གཅིག་མདུན་ལ་སྤོས་ཆོག་གི་རེད། དེ་ཡང་གལ་ཏེ་ནུས་པ་མེད་ལ་ཛར་འཛོར་ཅན་གྱི་མི་ཞིག་ལམ་གྱི་སྒང་ལ་ཉལ་ནས་ཡོད་ཚེ། ཁྱེད་རང་མི་འདིར་སེམས་ཁུར་གྱི་ཚོར་བ་དང་བཅས་ཏེ་མདུན་ལ་སོང་སྟེ། མི་འདིར་རང་ངོས་ནས་ཕན་ཐོགས་ག་རེ་བྱེད་ཐུབ་མིན་བསམ་བློ་གཏོང་དགོས། ཁྱེད་རང་གིས་མི་དེར་སྤྱིར་བཏང་གི་ཚིག་གིས་སེམས་གསོ་བྱེད་པའམ། (ཨོ། ཁོ་མི་ཛོར་པོ་ཞིག་རེད་འདུག ངས་ཁོ་ལ་ག་རེ་བྱས་ནས་ལག་པ་འཆང་དགོས་སམ་)ལྟ་བུ་མ་བསམ་པར་ས་ཆ་བདེ་ས་ཞིག་ཏུ་སྤོ་རྒྱུར་ལག་རོགས་བྱེད་པ་ལྟ་བུ་ནི་བྱ་བ་ཕྲན་ཚེགས་ཤིག་ཡིན་རུང༌། དེ་བྱམས་བརྩེའི་སྤྱོད་པ་ཞིག་རེད། གལ་ཏེ་ཁྱེད་རང་གིས་འདིར་ང་དང་འདྲ་བ་ཞིག་སྡུག་བསྔལ་དྲག་པོས་མནར་བའི་དངོས་དོན་ཁས་ལེན་དང་སྦྲགས། ངས་དེ་ལ་ཆེ་ཆུང་ལ་མ་ལྟོས་པའི་རོགས་རམ་བྱེད་དགོས་འདུག་སྙམ་ན། དེ་ཡང་ཆོས་ཀྱི་ཉམས་ལེན་ཞིག་རེད། དཔེ་མཚོན་གཞན་པ་ཞིག་ནི། མི་ཞིག་ཁ་སྐོམ་ཞིང་འགུལ་བསྐྱོད་མ་ཐུབ་པར་ཉལ་ཡོད་ཚེ། མི་དེར་དགོས་པ་ནི་ཆུ་ཕྲན་བུ་རེད། དེར་བརྟེན་མི་སུས་ཁོ་ལ་ཆུ་ཕོར་པ་གང་སྟེར་བ་ཡིན་ན། མ་གཞི་ཁོས་སྟེར་བ་དེ་རོགས་རམ་ཧ་ཅང་ཆུང་ཆུང་ཞིག་དང༌། ཧ་ཅང་སྤྱིར་བཏང་གི་སྤྱོད་ཚུལ་ཞིག་ཡིན་ལ། མི་མང་པོས་བསམ་བློ་གང་ཡང་མ་བཏང་བར་འདི་ལྟར་བྱེད་ཀྱི་ཡོད། གལ་ཏེ་ཁྱེད་ཀྱིས་དོན་འདི་བསམ་བློ་ཚུལ་བཞིན་བཏང་སྟེ་བསྒྲུབ་ན། ཁྱེད་ཀྱིས་ཆོས་ལག་ལེན་གྱི་སྤྱོད་པ་ཞིག་སྤྱོད་བཞིན་ཡོད་པ་རེད། ཁྱེད་ཀྱིས་ཁོ་ལ་ཆུ་ཕོར་པ་གང་སྟེར་བ་དེ་ཁྱེད་རང་གི་ངོས་ནས་བློས་གཏོང་ཧ་ཅང་ཆུང་ཆུང་ཞིག་ཡིན་ན་ཡང་དེས་སྲོག་ཅིག་སྐྱོབ་ཐུབ་སྲིད་པ་རེད། ཐ་ན་མི་གཅིག་གིས་ཆོས་ཀྱི་ལྟ་གྲུབ་དང༌། སྒོམ་ཐབས། ཆོ་ག་རྣམས་ཧ་ཅང་ཞིབ་ཅིང་ཕྲ་བ་མ་རྟོགས་ཀྱང༌། བྱམས་བརྩེའི་བསམ་པ་འདི་ཡོད་ཆོག་པ་ཡིན། དྲི་བ། སེམས་དམིགས་པ་རྩེ་གཅིག་ཏུ་གཏོད་སྟངས་ཇི་ལྟར་སྦྱོང་དགོས་སམ། ལན། གནད་འགག་ནི་སེམས་ལ་སྟངས་འཛིན་བྱ་རྒྱུ་དེ་རེད། སེམས་དེ་རྟ་ཕོ་ཡིན་པར་བརྩིས། ལུས་པོས་རྟ་ལ་བཞོན་དུས། སེམས་ཀྱི་རྟ་ཕོས་ཁྱེད་རང་གང་ས་གང་ལ་འཁྲིད་ཀྱི་ཡོད། དེར་བརྟེན་ཁྱེད་རང་གིས་ག་རེ་བྱེད་དགོས་མིན་ཚང་མ་སེམས་ཀྱིས་བསྐུལ་ཞིང་འགོ་འཁྲིད་ཀྱི་ཡོད། མ་གཞི་བཀོད་པ་ཚང་མ་སེམས་ནས་ཡོང་གི་ཡོད་ཀྱང༌། སེམས་ཀྱི་འཆར་སྣང་ནང་གི་འགྱུར་བ་སྐྱེན་པའི་དཔེ་མཚོན་ཞིག་རྒྱུ་ནོར་གཞི་ལ་བཞག་སྟེ་གསལ་འགྲེལ་བྱེད་ཐུབ། ཁྱེད་རང་ལ་ལེགས་སྐྱེས་སམ་རྒྱུ་དངོས་མང་པོ་བྱུང་སྐབས་སེམས་པ་དེ་དགའ་སྣང་དང་བཅས་ཏེ་མྱོས་འགྲོ་གི་རེད། གལ་ཏེ་དེ་བེད་སྤྱོད་ཚུལ་བཞིན་མ་བཏང་ན། རྒྱུ་ནོར་བྱུང་བ་ཁོ་ནས་ཁྱེད་ལ་བདེ་སྐྱིད་ཚིམ་ངེས་ཡོང་མི་ཐུབ། དེ་ལས་ལྡོག་སྟེ་གལ་ཏེ་ཁྱེད་ཀྱིས་དེ་བེད་སྤྱོད་ལོག་པར་བྱས་ན། དེ་ཁྱེད་རང་ཉམས་ཉེས་དང་སྡུག་བསྔལ་གྱི་ནང་ལྷུང་བའི་རྒྱུ་རྐྱེན་ཆགས་སྲིད། རྒྱུ་ནོར་དང༌། སེམས་སྡུག ང་ཚོར་འཕྲད་པའི་ཡིད་སྐྱོའི་དུས་སྐབས་ཚང་མ་དུས་ཀྱི་ཆོས་ཅན་རེད། དེ་ཚོ་ཡོང་གི་རེད་ལ་འགྲོ་གི་ཡང་རེད། དྲི་བ། རྒྱུན་དུ་སྒོམ་སྒྲུབ་ཇི་ལྟར་བྱེད་དགོས་སམ། ལན། བྱུང་ན་ཉིན་གཅིག་ལ་སྔ་དྲོ་དང༌། ཕྱི་དྲོ། དགོང་དྲོ་དང༌། མཚན་མོ་བཅས་སྒོམ་ཐུན་བཞི་བྱེད་དགོས། གལ་ཏེ་ཁྱེད་རང་ལ་ལས་བྲེལ་ཧ་ཅང་ཆེན་པོ་ཡོད་ན། སྔ་དྲོ་གཅིག་དང་དགོང་མོ་མ་ཉལ་གོང་གཅིག་བཅས་ཐེངས་གཉིས་བྱས་ན་འགྲིག འདི་ནི་ཧ་ཅང་གལ་ཆེན་པོ་རེད། དྲི་བ། གལ་ཏེ་བྲེལ་བ་ཆེན་པོ་ཡོད་ན། སྒོམ་སྒྲུབ་ཀྱི་དུས་ཚོད་ཉུང་མཐའ་ག་ཚོད་ཙམ་བྱ་དགོས་སམ། ལན། དུས་ཚོད་ནི་མི་སོ་སོར་མི་འདྲ་བ་ཡོང་གི་རེད། དེ་བཞིན་ག་རེ་སྒོམ་སྒྲུབ་བྱེད་ཀྱི་ཡོད་མེད་ལ་ཡང་རག་ལས་ཀྱི་རེད། གལ་ཆེ་ཤོས་ནི་ཡུལ་ལ་དམིགས་པ་ག་ཚོད་ཐུབ་ཐུབ་ཀྱིས་མང་ཙམ་གཏོད་ཐུབ་པ་བྱ་རྒྱུ་དེ་རེད། ཐ་ན་ཁྱེད་རང་ལ་དུས་ཚོད་ཡོད་ནའང་དམིགས་པ་འདྲོངས་མ་ཐུབ་ན་ཆོ་ཡོད་མ་རེད། དེར་བརྟེན་དམིགས་པ་ཡག་པོ་གཏོད་ཐུབ་པའི་དུས་ཚོད་ཐུང་ཐུང་ཞིག་ཡིན་ཡང་འགྲིག་གི་རེད། དྲི་བ། རང་རྒྱུད་ལ་ཉམས་རྟོགས་སྐྱེ་བར་དུས་ཚོད་ག་ཚོད་སྒོམ་སྒྲུབ་བྱེད་དགོས་སམ། ལན། འདི་ནི་མི་སོ་སོའི་ཤེས་རབ་ཀྱི་རྩལ་དང་ཡུལ་ལ་དམིགས་པ་གཏོད་པའི་ནུས་པ་ཇི་ཡོད་ལ་རག་ལས་པ་ཞིག་རེད། དཔེར་ན། ང་ཚོས་འཕོ་བ་ཞེས་བརྗོད་པའི་རྣམ་ཤེས་སྤོར་བའི་སྦྱོང་བརྡར་དེ་བྱས་ན། མི་ཁ་ཤས་ལ་ཉི་མ་གསུམ་གྱི་ནང་ཚུན་དུ་ཉམས་རྟོགས་སྐྱེ་འགོ་ཚུགས་ཀྱི་ཡོད་ཀྱང༌། མི་གཞན་དག་ཚོར་དུས་ཚོད་རིང་པོ་འགོར་གྱི་ཡོད། དྲི་བ། རིན་པོ་ཆེ། གཅོད་ཟེར་བ་གང་རེད་དམ། ལན། གཅོད་ནི་སྐྱེ་འགྲོ་རྣམས་འཇིག་རྟེན་འདི་ལས་ཐར་ཏེ་སངས་རྒྱས་སམ་མྱང་འདས་ཀྱི་གོ་འཕང་ཐོབ་བྱེད་ཀྱི་གཞི་རྩའི་ཐབས་ཤིག་རེད། ང་ཚོ་སྐྱེས་པའི་མཐའ་མ་ཉིན་གཅིག་འཆི་བར་ངེས། འདི་ནི་དངོས་དོན་རེད། སངས་རྒྱས་ཀྱི་གོ་འཕང་ཐོབ་པའི་ཆེད་དུ་ང་ཚོས་སངས་རྒྱས་དང༌། ཆོས། དགེ་འདུན་བཅས་ལ་སྐྱབས་སུ་འགྲོ་དགོས། འཇིག་རྟེན་འདི་ལས་ཐར་བ་ནི། མྱང་འདས་ཀྱི་གོ་འཕང་ཐོབ་པའམ་འཇིག་རྟེན་འཁོར་བ་འདི་ལས་ཡོངས་སུ་ཐར་བའི་ཐོག་ནས་བསྒྲུབ་དགོས། དེའི་ཆེད་དུ་རྙིང་མ་བའི་རིང་ལུགས་ནས་བཤད་པའི་གཅོད་ཉམས་ལེན་བྱེད་དགོས་པ་གལ་ཆེན་པོ་རེད། དྲི་བ། ང་ཚོས་བོད་ཀྱི་ཆོས་བརྒྱུད་ཁག་དང༌། མདོ་དང་སྔགས་ཀྱི་ཁྱད་པར་སྐོར་གོ་ཐོས་བྱུང་ཡོད། རྙིང་མ་བའི་རིང་ལུགས་ནང་གསང་སྔགས་དེ་འདྲའི་གལ་ཆེན་པོ་ཡིན་དོན་ག་རེ་ཡིན་ནམ། ལན། ང་ཚོས་རྙིང་མ་བའི་རིང་ལུགས་ནི། བོད་ཀྱི་ཆོས་བརྒྱུད་གཞན་དང་འདྲ་བར་སྐྱོད་ཡུལ་གཅིག་མཚུངས་ལ་སླེབས་ཐུབ་པའི་ལམ་མི་འདྲ་བ་ཞིག་ཏུ་བརྩིས་ཆོག་གི་རེད། མདོ་ལམ་ནི། འགོར་ལ་ཁོད་སྙོམ་པའི་རྒྱ་ལམ་སྟེ། ལམ་ཐག་རིང་ཡང་འགྲོ་བསྐྱོད་བདེ་བ། དུས་ཚོད་མང་པོ་འགོར་བའི་ལམ་ཞིག་ལ་བརྩིས་ཆོག་གི་རེད། ཐབས་ལམ་འདིས་གོམ་པ་རིམ་བགྲོད་ཀྱིས་ཡར་རྒྱས་བཏང་སྟེ་དམིགས་ཡུལ་དུ་སླེབས་རྒྱུར་ནན་བཤད་བྱེད་ཀྱི་ཡོད། སྔགས་ལམ་མམ་རྙིང་མ་བའི་དམིགས་བསལ་གྱི་ཁྱད་ཆོས་ནི། སྨྱུག་གདོང་ནང་དུ་སྦྲུལ་ཚུད་པ་ལྟར། ཡར་མར་ཐོན་སའི་ལམ་གཉིས་ལས་མེད། གསང་སྔགས་ཉམས་ལེན་ཚུལ་བཞིན་བྱས་ཚེ། མྱུར་དུ་མྱང་འདས་ཀྱི་གོ་འཕང་ཐོབ་ཐུབ་ཅིང༌། དེ་ནི་མགྱོགས་ལམ་ནས་དམིགས་ཡུལ་དུ་སླེབས་པ་ལྟ་བུ་རེད། མགྱོགས་ལམ་ནི་རྟག་པར་ཉེན་ཁ་ཆེ་ཤོས་ཀྱི་ལམ་ཡིན་ཞིང་དེའི་ཐོག་བསྐྱོད་ཐུབ་ན་ཁྱེད་རང་མི་ཚང་མའི་སྔོན་དུ་དམིགས་ཡུལ་ལ་སླེབས་ཐུབ་ཀྱི་རེད། ཡིན་ན་ཡང་ཁྱེད་རང་སྣོད་ལྡན་མ་ཡིན་པ་དང༌། ལམ་ཡག་པོ་སྦྱངས་མེད་ཚེ། ཉེན་མཆོངས་བྱས་པ་ཞིག་དང་ཐ་ན་རང་སྲོག་ཤོར་བའམ་དཀའ་སྡུག་ཆེན་པོ་མྱོང་དགོས་ཤར་སྲིད། གསང་སྔགས་ཚུལ་བཞིན་ཉམས་སུ་བླངས་ན། ངོ་མཚར་གྱི་འབྲས་བུ་ཐོབ་ངེས་པར་མ་ཟད། གཅིག་བྱས་ན་ཚེ་གཅིག་ལུས་གཅིག་ལ་སངས་རྒྱས་ཀྱི་གོ་འཕང་ཀྱང་ཐོབ་སྲིད་པ་རེད། དེ་ཡང་གལ་ཏེ་རང་གིས་གསང་སྔགས་ཀྱི་ཐོག་རིག་པ་བསྒྲིམས་ཐུབ་ཚེ། དེའི་རང་བཞིན་གྱི་ཆ་ནས་དུས་ཚོད་ཐུང་ཐུང་ནང་ཉམས་རྟོགས་ཀྱི་གོ་ས་མཐོན་པོར་སླེབས་ཐུབ་ཅེས་གསུངས་ཡོད། འོན་ཀྱང་གསང་སྔགས་ནི་སྣོད་ལྡན་གྱི་གང་ཟག་ཁོ་ནའི་ལམ་ཞིག་རེད། སློབ་དཔོན་པདྨ་སམ་བྷ་བས་ལུང་བསྟན་གནང་བ་ལྟར་ད་ལྟའི་འདུ་འཛི་ཟང་ཟིང་གི་དུས་སྐབས་འདིར་གསང་སྔགས་ཀྱི་ནུས་པ་ནི་ཧ་ཅང་འབྲེལ་བ་ཆེན་པོ་ཡོད། ང་ཚོས་རྒྱུན་དུ་ྋགོང་ས་ཏཱ་ལའི་བླ་མ་མཆོག་གིས་དབུས་པའི་སྐྱེས་ཆེན་མང་པོས་རྙིང་མ་བའི་ཆོས་ཉམས་ལེན་དང་གསོལ་མཆོད་བྱ་དགོས་པའི་སྐོར་གསུངས་པ་གོ་ཐོས་ཡོང་གི་ཡོད། དྲི་བ། ཆོས་ཀྱི་ཉམས་ལེན་ཇི་ལྟར་ཞུ་དགོས་སམ། ལན། རང་གི་ལུས་ངག་ཡིད་གསུམ་གྱི་ནུས་པ་བརྒྱུད་དེ་ཞུ་དགོས། དེ་ཡང་ལུས་པོས་ཕྱག་མཆོད་འབུལ་དང་གནས་བསྐོར་དུ་འགྲོ་བ་དང༌། ཆོས་མཐུན་གྱི་བྱེད་སྒོར་ཞུགས་དགོས། ངག་གིས་དཔེ་ཆ་དང་ཟུངས་སྔགས་གང་མང་བཟླ་དགོས། གསུམ་པ་རང་གི་སེམས་པ་དེ་མི་ཚེ་ཧྲིལ་པོའི་རིང་སེམས་ཅན་ཀུན་གྱི་བདེ་དོན་ཆེད་དུ་འདུན་པ་དང་ཀུན་སློང་ལྷད་མེད་པ་ཡོད་དགོས་པར་མ་ཟད། འཇིག་རྟེན་འཁོར་བའི་སྡུག་བསྔལ་ལས་ཐར་བར་བྱེད་འདོད་ཀྱི་བློ་དྲག་པོ་དགོས། ཚིག་གཞན་གྱིས་བཤད་ན། རང་གི་ལུས་ངག་ཡིད་གསུམ་གཙང་མར་གནས་ཐབས་བྱེད་དགོས། རྒྱུན་དུ་ཆོས་མཐུན་གྱི་སྤྱི་ཚོགས་དང་མི་ཚོར་འབྲེལ་གཏུགས་བྱས་ཐོག །མཆོད་ཡུལ་གྱི་སྐྱེ་བོ་རྣམས་རང་ཁྱིམ་དུ་སྨོན་ལམ་འདོན་པ་དང་ཆོས་གསུངས་པར་གདན་འདྲེན་ཞུ་དགོས། དེ་བཞིན་སྡུག་བསྔལ་གྱིས་རྒྱུན་ཆད་མེད་པར་མནར་བ་ཤེས་པའི་ཐོག་ནས་རང་ཉིད་དང་འགྲོ་བ་སེམས་ཅན་ཐམས་ཅད་འཇིག་རྟེན་འཁོར་བ་ལས་ཐར་འདོད་ཀྱི་བློ་སྐྱེ་དགོས། དེར་བརྟེན་རང་ཉིད་ལ་ཞལ་འདོན་དང་ཆོས་སློབ་མཁན་གྱི་བཤེས་གཉེན་ཞིག་དགོས་གལ་ཆེན་པོ་ཡོད། ཁོང་ནི་རང་ལ་སྤངས་བྱ་དང་དོར་བྱའི་གནད་སློབ་སྟོན་གནང་མཁན་དེ་ཡིན་ལ། ཚིག་གཞན་གྱིས་བཤད་ན། ཇི་ལྟར་བསོད་ནམས་གསོག་དགོས་པ་དང༌། ཇི་ལྟར་བསོད་ནམས་མ་ཡིན་པའི་ལས་སྤོངས་ཚུལ་སློབ་མཁན་དེ་ཡིན། དྲི་བ། ཁྱེད་ཀྱིས་གལ་ཆེན་པོ་ཡིན་པར་གསུངས་པ་ལྟར། བླ་མའམ་གུ་རུ་ཇི་ལྟར་འཚོལ་དགོས་སམ། ལན། རྒྱུད་ལ་ཡོན་ཏན་སྐྱེ་བར་བླ་མ་ཞིག་ལ་བསྟེན་དགོས་པ་དེ་ཤིན་ཏུ་གལ་ཆེན་པོ་རེད། ཐ་ན་བླ་མ་ཞིག་ཡིན་རུང་བླ་མ་གཞན་ཞིག་ལ་སྐྱབས་སུ་འགྲོ་དགོས་པར་གསུངས་ཡོད། ཐ་ན་སྤྲུལ་སྐུ་ཡིན་ན་ཡང་ཐོག་མར་བླ་མ་ལ་སྐྱབས་སུ་འགྲོ་དགོས་པ་དང༌། དེ་ནས་བླ་མ་དེ་ཉིད་ཆོས་ཀྱི་རྣམ་པར་མོས་ཏེ་སྐྱབས་སུ་འགྲོ་དགོས། བླ་མས་བྱང་ཆུབ་ཀྱི་ལམ་འཁྲིད་སྟོན་མཛད་པ་ལྟར་ང་ཚོས་འགྲོ་ཐུབ་ཚེ། ཆོས་དང་ཞལ་འདོན་ལ་སློབ་སྦྱོང་བྱས་ཏེ་རང་ཉིད་ཀྱི་སྐྱོན་སེལ་རྒྱུར་འབད་དགོས། རིམ་པ་གཉིས་པ་འདི་ཚར་ན། དེ་ནས་རང་གི་སེམས་དང་རྣམ་ཤེས་ལ་རྟོག་ཞིབ་བྱ་རྒྱུའི་རིམ་པའི་ཐོག་འགྲོ་དགོས། དྲི་བ། ཁྱེད་ཀྱིས་ནུབ་ཕྱོགས་ཀྱི་མི་ཚོར་གསུངས་དགོས་པ་དེ་འདྲ་ཡོད་དམ། ལན། རྒྱུན་དུ་རང་གི་སྤྱོད་ཚུལ་ལ་ལྟོས། འདོད་ཆགས་ཞེ་སྡང་གཏི་མུག་གསུམ་གྱི་ཚོར་བ་དང་འབྲེལ་བའི་ཉོན་མོང་དུག་གསུམ་གྱི་ལས་ངན་དང་ཐག་རིང་ཙམ་བྱས་ཏེ་རང་ཉིད་ཡར་རྒྱས་ཡོང་ཐབས་མཛོད། དགེ་བའི་ལས་ལ་གཞོལ། མི་དགེ་བའི་ལས་སྤངས་ཏེ་རང་ཉིད་ཡར་རྒྱས་ཡོང་ཐབས་གནང་རོགས།
Subscribe to: Post Comments (Atom)

robotstxt: allowed

filter: keep


text:
༧གོང་ས་སྐྱབས་མགོན་ཆེན་པོ་མཆོག་དང་། མཁས་དབང་སུ་ནེ་ཇཱ། མཁས་དབང་ངག་དབང་བསམ་གཏན། མཁས་དབང་པེན་ཊལ། བཀུར་འོས་ལས་རོགས་རྣམ་པ་དང་སྐུ་མགྲོན་རྣམ་པ།
འདས་པའི་ཉིན་གསུམ་གྱི་རིང་ལ་ང་ཚོས་བརྗོད་གཞི་མང་པོ་ཞིག་གི་སྐོར་གླེང་བ་རེད། བོད་ཀྱིས་རང་གི་ས་འབྲེལ་དང་ས་འབྲེལ་མིན་པའི་ཁྱིམ་མཚེས་རྣམས་ལ་འབྲེལ་འདྲིས་ཅི་བྱས་ཀྱི་ཐད་བགྲོ་གླེང་བྱས་པ་ནི་དོན་སྙིང་ཆེན་པོ་རེད་ལ། དམིགས་བསལ་དུས་ཡུན་རིང་པོར་ཁེར་བཅད་དུ་བསྡད་པར་འདོད་པའི་རྒྱལ་ཁབ་ཅིག་དང་དེའི་རིག་གཞུང་འདི་རྒྱལ་ཁབ་ཅིག་གི་རིག་གཞུང་ལས་མི་རིགས་ཤིག་གི་རིག་གཞུང་ལ་ངོས་འཛིན་བྱེད་ཀྱིན་པ་༼བརྗོད་ཚིག་འདི་ལ་ཐ་ན་བཙན་བྱོལ་སྤྱི་ཚོགས་ནང་གི་དབུ་ཁྲིད་རྣམ་པས་ཀྱང་ངོ་རྒོལ་བྱེད་ཀྱིན་མེད།༽འདིའི་སྐོར་ལ། སྐོར་ཁག་འདིས་བགྲོ་གླེང་བྱས་པའི་བརྗོད་དོན་རྣམས་ནི་གཅིག་ལ་གཅིག་ལྟོས་ཀྱི་སྒོ་ནས་གནད་ཆེན་པོ་རེད།
ངས་འདི་ནས་ཕྱོགས་སྡོམ་རྒྱག་རྒྱུ་མིན་ལ། ཚོགས་འདུ་འདིའི་ལོ་རྒྱུས་སྡེ་ཚན་ནས་གོ་བའི་ཞིབ་འཇུག་ཆེད་རྩོམ་རེ་རེའི་ཐོག་ནས་གླེང་རྒྱུ་མིན་པར། འདི་དག་ལ་སྤྱིར་བཏང་གི་མཐོང་ཚུལ་ཁག་ཅིག་དཀྱུས་གཅིག་ཏུ་འབུལ་འདོད་བྱུང་། ཚོགས་འདུ་འདིའི་བརྒྱུད་རིམ་ཁྲོད་ཀྱི་གཏམ་བཤད་དང་ཞིབ་འཇུག་སྙན་ཐོོ་ཁག་ནས་ང་ཚོས་བོད་ཀྱི་རིག་གཞུང་གི་མངའ་ཁོངས་དེ་རྒྱ་གར་དང་བོད་ཀྱི་འབྲེལ་བ་ཙམ་དུ་མ་ཟད། བོད་ཀྱི་ས་མཚམས་ཁག་ན་ཡོད་པའི་ལ་དྭགས་དང་འབྲས་ལྗོངས་གཉིས་ཚུད་པའི་ཧི་མ་ལ་ཡའི་ཕ་རོལ་གྱི་ས་ཁུལ་གཞན་དག་ཏུ་ཤུགས་རྐྱེན་བྱུང་བ་རྣམས་མཐོང་ཐོས་བྱུང་བ་རེད། བོད་ཀྱི་ལོ་རྒྱུས་རང་བཞིན་གྱི་རྒྱ་ནག་གི་འབྲེལ་བ་སྟེ། ཆབ་སྲིད་ཙམ་མིན་པར་སྤྱི་ཚོགས་དང་དཔལ་འབྱོར་གྱི་འབྲེལ་བ་ཡང་འདི་ནས་དོན་དངོས་ཀྱིས་ཕན་ཐོགས་པ་ཞིག་གླེང་ཐུབ་སོང་། ཆེད་རྩོམ་ཁག་ཅིག་ནི་དུས་རབས་བཅུ་དགུ་པ་དང་ཉི་ཤུ་བའི་སྐབས་ཀྱི་སྲིད་དོན་སྟོབས་ཤུགས་ཀྱི་འོག་གི་བོད་ཀྱི་གནས་བབ་གཞིར་བཟུང་ནས་ཞིབ་འཇུག་བྱས་འདུག་ལ། འགའ་ཤས་ནི་ཡོན་རྒྱལ་རབས་ཀྱི་གོང་མ་དང་པོ་སེ་ཆེན་རྒྱལ་བོའམ་ཧུ་བི་ལི་ནས་བཟུང་བོད་སོག་ཆིངས་ཡིག་བཞག་པའི་བར་གྱི་སོག་པོའི་ལོ་རྒྱུས་ནང་བྱུང་བའི་བོད་ཀྱི་གནས་བབ་གཞིར་བཟུང་ནས་བྲིས་འདུག དོན་དངོས་ཐོག ཞིབ་འཇུག་ཆེད་རྩོམ་འདི་དག་གིས་བོད་སོག་གཉིས་བར་གྱི་ཆབ་སྲིད་དང་ཆོས་ལུགས་ཀྱི་འབྲེལ་བ་ཉེ་བོ་དེ་ཇེ་གསལ་དུ་བཏང་ཡོད་ལ། འབྲེལ་བ་འདི་དག་ལ་བརྟེན་ནས་ང་ཚོར་དུས་རབས་ ༡༧ པ་ནས་ ༡༨ པའི་བར་དང་དེའི་ཡར་སྔོན་གྱི་བོད་སོག་གི་འབྲེལ་བ་ཞེས་པའི་བརྗོད་ཚིག་འདི་གྲུབ་པ་ནི་གསལ་བོ་རེད། ཡིན་ཡང་། འདི་ནས་མཚམས་བཞག་ཡོད་པ་མ་རེད། ཆིན་རྒྱལ་རབས་འཛུགས་མཁན་གྱི་མན་ཇུའི་དབང་སྒྱུར་བ་ཚོར་ཡང་འདིའི་ཐོག་འབྲེལ་བ་ཡོད་པ་རེད།
ང་ཚོས་འདིར་ཞིབ་འཇུག་གི་གྲུབ་དོན་གསར་པ་དང་འགྲེལ་སྟངས་གསར་པ་དེ་འདྲ་གོ་རྒྱུ་བྱུང་ལ། འདི་དག་གིས་ཐེངས་འདིའི་ཚོགས་འདུ་འདི་ནི་ནམ་རྒྱུན་བོད་རིག་པའི་ཚོགས་འདུ་དག་ལ་མིག་ལྟོས་ཧ་ཅང་ལེགས་པོ་ཞིག་ཆགས་ཡོད། ལོ་རྒྱུས་ཀྱི་སྡེ་ཚན་ནང་དུ་ང་ཚོས་ལོ་རྒྱུས་ཀྱི་ཆེད་རྩོམ་ཁག་ཕུལ་ཡོད་ལ། ཆེད་རྩོམ་འདི་དག་ནི་ཆབ་སྲིད་དང་། ཆོས་ལུགས་དང་ཆབ་སྲིད་ཀྱི་འབྲེལ་བ། སྲིད་གཞུང་། ལོ་རྒྱུས་ཀྱི་རིག་དངོས་སོགས་དེ་ལས་མང་པོར་འབྲེལ་ཡོད། འདི་དག་ཚང་མའི་རིན་ཐང་ཇི་ལྟར་གཞལ་དགོས་སམ། དེ་ལ་ང་ཚོར་བོད་ཀྱི་ལྗིད་ཚད་དང་ཚད་གཞི་གཞལ་སྟངས་ཀྱི་ཞིབ་འཇུག་རྩོམ་ཡིག་ཁྱད་དུ་འཕགས་པ་ཞིག་ཀྱང་བྱུང་།
འདི་དག་ཚང་མ་ལས། བོད་རང་གི་ཁུངས་སྣེ་དེ་རྒྱ་ཆེ་རུ་གཏོང་རྒྱུ་ནི་གལ་ཆེན་པོ་ཆགས་ཡོད་པ་གསལ་བོར་བསྟན་འདུག བོད་པ་རང་གིས་སྔོན་ཆད་དང་དེང་སང་གི་དེབ་དང་ཡིག་ཆ། ཡང་ན་ངག་ཐོག་ནས་བསྒྲགས་གཏམ་སྤེལ་བ་དེ་དག་ནི་ང་ཚོས་གང་སྒྲུབ་རྒྱུའི་དོན་སྙིང་ཡིན། བོད་ཡིག་གི་ལམ་ནས་ལས་ཀ་བྱེད་རྒྱུའི་ནུས་པ་མེད་ཚེ་བོད་དོན་ཞིབ་འཇུག་ནི་ཡོང་ཐབས་མེད་པ་ཞིག་རེད། རྒྱ་གར་ལ་མཚོན་ན་འདི་ནི་བོད་དོན་ཞིབ་འཇུག་པ་སྐུ་ཞབས་ སཱ་རཱ་ཊ། ཅནྡྲ་ དཱ་ས་ ལགས་ཀྱི་སྔོན་ནས་བྱུང་འདུག་ལ། དེ་ནི་དེང་སྐབས་ཀྱང་དངོས་ཡོད་ཆགས་འདུག ཐེངས་འདིའི་ཚོགས་ཆེན་གྱིས་འདི་གསལ་བོ་བཟོས་སོང་། དེར་བརྟེན་ངས་ཚོགས་འདུའི་གོ་སྒྲིག་པ་ལྡི་ལི་གཙུག་ལག་སློབ་གཉེར་ཁང་དང་ཝར་ཎ་མཐོ་སློབ་གཉིས་ལ་ཚོགས་འདུ་འདི་བརྒྱུད་དེ་གནས་སྟངས་འདི་དག་གསལ་བོ་བཟོས་པར་བཀྲ་ཤིས་བདེ་ལེགས་ཞུ་རྒྱུ་ཡིན།
ལོ་རྒྱུས་སྡེ་ཚན་གྱི་ཕྱག་རྩོམ་དག་གིས་ད་དུང་བསྟན་པ་གཅིག་ནི། བོད་དོན་ཞིབ་འཇུག་ཡིན་དགོས་ན་ངེས་པར་ཏུ་ནང་ཆོས་ཞིབ་འཇུག་ཡིན་མི་དགོས་པ་དེ་རེད། འདི་ནི་ནང་ཆོས་ཞིབ་འཇུག་བྱེད་མཁན་ནམ་ཡང་ན་ང་ཚོའི་ལས་དོན་ཁྲོད་དུ་དེས་གོ་གནས་གང་འདྲ་ཞིག་བཟུང་ཡོད་པ་དེར་སྐྱོན་བརྗོད་བྱས་པ་མིན་པར། བོད་དོན་ཞིབ་འཇུག་པ་རྣལ་མ་ཞིག་ཡིན་དགོས་ན་ནང་ཆོས་རིག་པ་བ་ཞིག་ཡིན་མི་དགོས་པ་དེ་བསྟན་པ་ཡིན། བོད་དང་བོད་མི་རིགས་ཀྱིས་རྒྱལ་ཁབ་གཞན་དང་མི་རིགས་གཞན་པ་ཇི་བཞིན་རང་གི་སྲོལ་རྒྱུན་དེ་ཚན་རིག་དང་སྒྱུ་རྩལ། ཤེས་ཡོན་བཅས་ཀྱི་ལམ་ནས་ཡར་རྒྱས་བཏང་ཡོད་པ་ནི་ང་ཚོས་མཐོང་གསལ་ལྟར་རེད།
དེ་རིང་འདིར་སློབ་ཕྲུག་དང་ཟུར་ཉན་པ། ལས་བྱེད་གང་ཡིན་ལ་མ་ལྟོས་པར་བོད་རིགས་གཞོན་སྐྱེས་རྣམས་འཛོམས་བསྡད་པ་མཐོང་བས་ང་རང་དགའ་བོ་བྱུང་། འདི་ནས་བཟུང་ངས་བཤད་རྒྱུའི་དོན་དག་རྣམས་ནི་ཐད་ཀར་དུ་ཁྱེད་རྣམས་ལ་དམིགས་ཡོད། ངས་བོད་མིའི་ཤེས་ཡོན་དང་བོད་རང་གི་ཁུངས་སྣེ་ལ་འཇུ་དགོས་པར་བཤད་པ་ཐམས་ཅད་ནི་ཁྱེད་ཅག་གི་ཤུལ་བཞག་རིག་དངོས་ལ་འབྲེལ་ཡོད། བོད་པ་མ་ཡིན་པ་རྣམས་བོད་དོན་ཞིབ་འཇུག་ལ་དོན་གཉེར་ཇི་ཙམ་ཆེ་ནའང་འདི་ནི་ང་ཚོའི་ཕ་ཤུལ་གྱི་རིག་དངོས་མ་རེད། འདི་ནི་ཁྱེད་ཅག་གི་རེད། ཁྱེད་ཚོས་བོད་ཀྱི་སྔོན་བྱོན་མཁས་པ་དག་དང་ལོ་རྒྱུས་སྨྲ་བ་རྣམས་ཀྱིས་ཁྱོད་ཚོར་བཞག་པའི་བོད་ཡིག་གི་དཔེ་དེབ་རྣམས་བྲང་ཁར་ཉར་དགོས་པ་རེད། དེ་དག་ཀློག་དང་ཁོང་ཚོས་ཁྱོད་ཚོར་ཐད་ཀར་སྐད་ཆ་བཤད་དེ། བོད་ཅེས་པ་དེ་གང་འདྲ་ཞིག་ཡིན་པའི་སྐོར་ལ་བོད་དོན་རྒྱབ་སྐྱོར་བའི་ལས་འགུལ་ལས་བྱུང་བའི་དབྱིན་ཡིག་གི་སྟབས་བདེའི་ཡིག་ཆ་དག་ལས་མི་རག་པ་མང་པོ་ཞིག་རག་གི་རེད། ཁྱེད་རང་ཚོའི་ཤུལ་བཞག་རིག་གནས་ཕྱུག་པོ་དེར་བདག་གཅེས་བྱེད་པའམ་ཡང་ན་རུལ་ཏུ་འཇུག་མིན་ནི་ད་ལྟའི་མི་རབས་ཁྱོད་ཚོར་ཐུག་ཡོད་པ་རེད། བོད་ནི་ངེས་པ་དོན་གྱི་རྒྱལ་ཁབ་ཅིག་རེད། བོད་མི་རིགས་ནི་ངེས་པ་དོན་གྱི་མི་རིགས་ཤིག་རེད། ཁོང་ཚོ་ནི་རྒྱལ་ཁབ་གཞན་པ་དང་མི་རིགས་གཞན་པའི་གྲས་ནས་ལངས་ཏེ་རྒྱལ་ཁབ་གཞན་དག་དང་མི་རིགས་གཞན་དག་མཉམ་དུ་འབྲེལ་བ་བཙུགས་ཡོད་པ་རེད། བོད་ནི་དག་ཞིང་སྒོམ་རྒྱུའི་དུས་ཚོད་ཡོད་མཁན་དང་ཡང་ན་དེ་ལྟར་ཡོད་པར་འདོད་པ་དག་གི་ཆེད་དུ་བཞག་པའི་དག་ཞིང་ཞིག་ (world soul) མ་རེད།
དེང་རབས་ཀྱི་བོད་ཀྱི་གནད་དོན་ནི་ང་ཚོས་འདིར་གླེང་བཞིན་པའི་གནད་དོན་འདི་དག་གི་ཐོག་འཁོར་བཞིན་ཡོད། དེ་ནི་དངོས་ཡོད་གསོན་པོ་ཞིག་རེད། ངས་ལན་གཅིག་ཙམ་མིན་པར་མ་བརྗོད་ཐབས་མེད་ཀྱི་དོན་དག་གཅིག་ཡོད་པ་ནི། བོད་དོན་གྱི་གཡུལ་སའི་ཁོངས་ཀྱི་གཅིག་ནི་ལོ་རྒྱུས་རེད། ཉེ་བའི་ཆ་ལ་མཚོན་ནའང་ ༢༠༠༨ ལོ་ནས་བཟུང་། རྒྱ་ནག་ཏུ་བོད་ཀྱི་གནས་བབ་ཐད་བསྐྱར་བཅོས་ཀྱི་འགྲེལ་བཤད་ཅིག་བཀྲམས་བཞིན་པ་མཐོང་ཞིང་། དེ་ནི་ བོད་འདི་སོག་པོའི་དུས་སྐབས་ནས་བཟུང་རྒྱ་ནག་གི་ཆ་ཤས་ཆགས་པ་མ་རེད། བོད་ནི་འགྲོ་བ་མིའི་འགུལ་སྐྱོད་མགོ་བཙུགས་པ་ནས་བཟུང་རྒྱ་ནག་གི་ཆ་ཤས་ཤིག་རེད། ལྷ་བཙན་པོའི་རྒྱལ་བརྒྱུད་ཡང་ད་ནི་རྒྱ་ནག་གི་རྒྱལ་བརྒྱུད་རེད། ལིའོ་དང་ཇིན་རྒྱལ་ཁབ་རྣམས་སུང་རྒྱལ་ཁབ་དང་མཉམ་གནས་སུ་བསྡད་པ་ལྟར། ལྷ་བཙན་པོའི་རྒྱལ་བརྒྱུད་འདི་ཡང་ཐང་རྒྱལ་རབས་དང་མཉམ་གནས་སུ་ཡོད་ཅེས་ཟེར།
ངས་དོན་དངོས་དང་སྦྱོར་གང་ཐུབ་བྱེད་ཀྱིན་ཡོད། འདི་དག་ནི་འགྲེལ་སྟངས་ཙམ་ཞིག་མ་རེད། འདི་དག་ནི་དོན་དངོས་རེད། ཡིན་ཡང་འདི་དག་ལ་གཏུགས་ཏེ་གོ་རྟོགས་ཐེབས་རྒྱུ་ནི་རྫོགས་མཐའ་མེད་པའི་ལས་ཀ་རེད། དེར་བརྟེན་འདི་ནས་མི་འགའ་ཤས་ངའི་སར་ཡོང་སྟེ་ཁྱོད་ཀྱིས་འདི་ནས་རང་བཙན་གྱི་སྐོར་ལ་སྐད་ཆ་བཤད་རོགས་ཟེར།
རེད། (ད་ནི་ངས་ངའི་ཚབ་བྱས་ནས་བཤད་པ་མ་གཏོགས་ཁང་པ་འདིའི་ནང་གི་མི་སུ་གཅིག་གི་ཆེད་དུའང་བཤད་ཀྱིན་མེད།) ངས་བོད་ནི་ལོ་རྒྱུས་ཐོག་རྒྱ་ནག་ ལས ་རང་བཙན་རྒྱལ་ཁབ་ཅིག་ཡིན་པར་བསམས་པ་རེད་དམ། ལོས་ཡོད། འདིའི་ཕྱོགས་ཀྱི་ལོ་རྒྱུས་ལ་ང་རང་ངེས་ཐག་ཆོད་ཡོད། དེར་བརྟེན་ངས་ད་ལྟ་བོད་ཀྱི་གནས་སྟངས་འདི་རྒྱ་ནག་གི་འོག་ཏུ་ཡོད་པ་ནི་ལོ་རྒྱུས་འདི་ལ་ཁྱད་གསོད་བྱས་པར་བསམ་དགོས་པ་རེད་དམ། ལན་ནི་གཅིག་པ་རེད། དེ་ལས་ཀྱང་ངས་རྟོག་དཔྱོད་བྱས་པར་བཙན་བྱོལ་བོད་མིའི་དབུ་ཁྲིད་དག་གིས་ལག་ལེན་དང་དངོས་ཡོད་ལ་བསྟུན་ཏེ་བདམས་པའི་ལམ་ཁ་དེ་ད་ནི་ལག་ལེན་ལ་མི་ཡོང་བ་དང་དངོས་ཡོད་ལ་མི་འཚམ་པ་གསལ་བོར་གྱུར་འདུག དེར་བརྟེན་ང་ལ་རང་བཙན་གྱི་སྐོར་བཤད་རོགས་ལབ་པ་རེད། ག་རེ་བྱས་ནས་ང་ཡིན་དགོས་པ་རེད། འོ་ན་ཁྱོད། ལྷག་པར་དུ་དབུ་ཁྲིད་དག་དང་མཉམ་དུ་སྡོད་མཁན་ཚོར་ལབ་ཀྱིན་ཡོད། ད་ནི་ཁྱོད་ཚོས་བཤད་དགོས་པའི་དུས་རེད། དབང་འཛིན་ཤོག་ཁག་གི་ཕྱི་དང་ནང་གང་དུ་ཡོད་རུང་། མགོ་ཁྲིད་ཚོར་ “ལགས། ལགས་སོ་” དང་བླ་མ་ཚོར་”སྐྱབས་སུ་མཆི་” ཟེར་བ་སོགས་སེམས་ལ་གང་ཤར་བ་དང་ཁ་ནས་གང་ཐོན་པ་གཉིས་ཁ་ཁ་མིན་པར་ཁ་གྲག་དགོས་པ་རེད། ཡང་ན་དེ་ལས་སྡུག་པ་ཞིག་ལ། “ཤེས་ཡོན་པ་འདི་དག་ཚང་མ་སྐོང་། ཁོ་ཚོར་དངོས་ཤུགས་གང་རུང་བརྒྱུད་ནས་རང་བཙན་ལ་རྒྱབ་སྐྱོར་གྱི་སྐད་ཆ་རྣམས་བཤད་དུ་བཅུག་རྗེས། བློ་དོགས་ཆེན་པོ་ཞིག་གི་ངང་ནས། ལྟོས་དང་ང་ཚོ་ནི་ཇི་འདྲའི་ཞི་འཇམ་དང་ལག་ལེན་ལ་འཁེལ་བ། དངོས་ཡོད་ལ་བསྟུན་མཁས་ཤིག་རེད་ཨང་ཅེས་ཤེས་ཡོན་པ་དག་གིས་གནད་དོན་གང་གི་སྟེང་བཤད་པ་དག་འབྲེལ་མེད་དུ་བཟོ་གི་རེད།” ངས་ནི་རང་གི་རྩོམ་ཡིག་དག་ཁག་ཅིག་གིས་བེད་སྤྱོད་བྱེད་འདོད་པ་བཞིན་གཞན་ལ་ཚོང་གཏམ་བྱེད་ཀྱི་ལག་ཆར་བཀོལ་རྒྱུར་དགག་བྱ་བྱེད་གི་ཡོད། འདི་ནས་དེ་ཡིན་ལ་གཞན་ནས་ཀྱང་དེ་ག་རང་ཡིན།
འདི་ན་མ་འཛིང་བའི་སེམས་ཤུགས་ཀྱི་དྲ་བ་ཞིག་ཡོད་ལ། དེ་ནི་ངས་གོང་དུ་བཤད་པ་ལྟར། ཁྱེད་ཚོས་རང་གི་ཕ་མེས་ཀྱི་ཤུལ་བཞག་རིག་དངོས་ཕྱུག་པོ་དེ་དག་ཉར་ཞིང་། གྲངས་མེད་པའི་དཔེ་ཆ་དེ་དག་གི་ཁ་ཕྱེ་བ་ཡིན་ན་དུས་རབས་རེ་རེའི་ནང་གི་དོན་དངོས་དག་ཁྱོད་ཚོར་ཁ་ཐུག་ཏུ་བཤད་གི་རེད། ཁྱོད་ཀྱི་རིག་གཞུང་གི་ཤུལ་བཞག་དང་རྒྱལ་ཁབ་ཀྱི་ཤུལ་བཞག་དེ་ཉར་རྒྱུ་ཡིན་ནམ་བརླག་འཇུག་རྒྱུ་གང་ཡིན་ནི་ཁྱོད་ཚོར་ཐུག་ཡོད་པ་རེད། གལ་སྲིད་ཕྱི་མ་དེ་ཡིན་ཚེ། ཕྱིས་སུ་མ་མཐར་ཡང་གཞན་གྱིས་བོད་ལ་རྒྱབ་སྐྱོར་བྱས་མ་སོང་ཞེས་སྡུག་ཡུས་མི་འདོན་པར་ཞུ།
འདི་ནས་ངས་ཐུགས་རྗེ་ལེགས་གསོལ་གྱི་ཚིག་འགའ་བཤད་འདོད་བྱུང་། ངས་མི་སྒེར་རེ་རེ་ལ་ཐུགས་རྗེ་ཆེ་ཞུ་དགོས་སའི་ལས་བྱེད་མང་པོ་ཞིག་ཡོད། ཁོང་རྣམ་པའི་ལས་ཀ་ནི་ཡིད་དུ་འོང་པ་ཞིག་རེད་ལ། ང་ཚོར་ལྟ་སྐྱོང་དཔེ་མེད་པ་ཞིག་གནང་བྱུང་། འདིར་ཁྱད་པར་དུ་ཐུགས་རྗེ་འབུལ་དགོས་ས་ཡོད་རུང་ངས་འདི་ནས་རེ་རེ་བཞིན་མིང་འདོན་རྒྱུ་མིན། ཡིན་ཡང་། ངས་ལྡི་ལི་གཙུག་ལག་སློབ་གཉེར་ཁང་དང་ཝར་ཎ་མཐོ་སློབ་གཉིས་ཀྱི་མཁས་དབང་སྐུ་ཞབས་ དི་པཱག་ པེན་ཊལ་མཆོག་དང་ངག་དབང་བསམ་གཏན་རྣམ་གཉིས་ཀྱི་མིང་འབོད་དགོས་བྱུང་སོང་ལ། ཁོང་གཉིས་ཀྱི་མཐུན་འགྱུར་རོགས་རམ་ལ་བརྟེན་ནས་ཚོགས་ཆེན་འདི་འཚོགས་ཐུབ་སོང་། ང་ཚོ་ཚང་མས་འདུ་འཛོམས་འདིའི་ཕྱོགས་ནས་ཁྱེད་རྣམ་པ་གཉིས་ལ་བཀའ་དྲིན་ཞུ་དགོས་ཡོད། དེ་ནས་ངས་ཚོགས་འདུ་འདིའི་ཐད་ཚང་མར་གློག་འཕྲིན་གྱི་འབྲེལ་བ་འཛིན་མཁན་སྒྲོལ་མ་ལགས་ལ་ཐུགས་རྗེ་ཆེ་ཞུ། མཐའ་མ་དེར་ང་ཚོ་མང་པོ་ཞིག་གི་གྲོགས་པོ་རྙིང་པ་མཁས་དབང་བྱམས་པ་བསམ་གཏན་ལགས་རེད། ཁོང་གིས་སཱ་ར་ན་ཋ་ནས་ཞིབ་འཇུག་དང་ཕྱག་འགན་གྱི་ཞོར་དུ་ཚོགས་ཆེན་འདིའི་དོན་དུ་ཕྱག་ལས་རྒྱ་ཆེན་པོ་གནང་ཡོད། ཁོང་གིས་ལྡི་ལི་ནས་དགའ་བསུ་ཞུས་པར་སྙིང་ཐག་པ་ནས་དགའ་བོ་བྱུང་ལ། ཁོང་གིས་ཀྱང་རང་གི་ཕྱག་ལས་དེ་དོན་ཕན་སོང་ཡོད་པ་ཚོར་རྒྱུའི་རེ་བ་ཡོད། ངས་ནི་དེ་ལྟར་དུ་ཚོར་ཡོད།
༼གཏམ་བཤད་འདི་༧གོང་ས་མཆོག་དབུ་བཞུགས་སྐབས་ཀྱི་མཇུག་སྡོམ་གསུང་བཤད་དུ་སྤེལ་བ་ཞིག་རེད།༽
* * *
ལུང་རིགས་ཀྱིས་བསྒྱུར། བོད་ཀྱི་དུས་བབ་ཏུ་པར་སྐྲུན་བྱས་པ།


text:
རྒྱལ་ཡོངས་གསོ་བ་རིག་པའི་ཉིན་མོ་བསྲུང་བརྩི། འཇིག་རྟེན་གྱི་ཁམས་ཀྱི་བྱ་བ་དང་དངོས་པོ་ཐམས་ཅད་ཡུལ་དང་དུས་དང་གནས་སྐབས་ཀྱི་གཞན་དབང་ཤ་སྟག་ཡིན། ལོ་རྒྱུས་སུ་གསལ་བའི་བྱ་དངོས་རྣམས་ནི་ད་ལྟ་དངོས་སུ་མིག་སྔར་མི་མངོན་ཡང་གནས་སྐབས་དེར་མངོན་སུམ་ཡིན་ཅིང་། དེ་ནི་ད་ལྟ་དངོས་སུ་ཕན་བདེ་མྱོང་བཞིན་པའི་དུས་དང་བྱ་བ་མཐའ་དག་སྟེར་བ་པོ་རེད། བྱ་དངོས་དེར་སྐྱར་ལོག་གིས་སྤྱོད་ཐབས་མེད་ཀྱང་དེའི་དུས་དང། དུས་དེར་འགྲོ་བ་མི་རིགས་དེ་དང་དེའི་ནམ་ཡང་ཕན་བདེའི་རྩ་བར་གྱུར་བའི་བྱ་བ་དང། དངོས་པོ་བསྒྲུབ་པ་པོའི་སྐྱེས་བུ་ཁྱད་པར་ཅན་དེ་ཉིད་རྗེས་དྲན་བྱེད་པ་ནི་འཛམ་གླིང་འགྲོ་བ་མིའི་སྤྱི་ཚོགས་དང་རྒྱལ་ཁབ་ཀྱི་སྤྱོད་བཟང་ཞིག་ཡིན། དཔེར་ན་སྟོན་པ་ཤཱཀྱ་ཐུབ་པ་དང་ཡེ་ཤུའི་སྟོན་པ་སོགས་ཀྱི་འཁྲུངས་ཚེས་དང་དེ་དག་གི་མཛད་པ་ཁྱད་པར་ཅན་རྣམས་ད་ལྟའང་རྗེས་དྲན་བྱེད་པ་དང། འཛམ་གླིང་འཕྲོད་བསྟེན་དང་། དགེ་རྒན་དང་ཕ་མའི་དུས་སྟོན་དང་། དེ་བཞིན་རྒྱལ་ཁབ་སོ་སོའི་གཞན་དབང་གི་འཆིང་བ་ལས་གྲོལ་ནས་རང་དབང་བདེ་སྐྱིད་ཀྱི་དཔལ་གསར་དུ་ཐོབ་པའི་དུས་ཚེགས་དྲན་གསོ་དང། ཁྱད་པར་དུ་རང་རེ་གདོང་དམར་བོད་མི་རིགས་ཀྱི་རིག་གཞུང་ཁྲོད་དུ་ལོ་རྒྱུས་སུ་གསལ་བའི་ཡུལ་དུས་གནས་སྐབས་རྗེས་དྲན་དང། རླབས་ཆེན་གྱི་མི་སྣ་དེ་དག་ནུབ་པ་མེད་པར་ནམ་ཡང་མིག་སྔར་ཀྲོང་ངེར་གསལ་བའི་དྲན་རྟེན་བཞེངས་པ་སོགས་ལམ་སྲོལ་ཡོད་པ་དཔེར་ན། སྟོན་པ་སངས་རྒྱས་ཀྱིས་མཉན་ཡོད་ཆོ་འཕྲུལ་གྱི་མཛད་པ་རྗེས་སུ་དྲན་པ་ལྷ་ལྡན་ཆོ་འཕྲུལ་སྨོན་ལམ་ཆེན་མོ། བཙན་པོ་ཁྲི་སྲོང་ལྡེའུ་བཙན་གྱི་བློན་ཆེན་སྟག་སྒྲ་ཀླུ་གོང་གི་རྒྱ་ནག་ཐང་གི་རྒྱལ་ས་ཕབས་ཏེ་བོད་ཀྱི་དཔྱ་བསྡུ་བ་སོགས་དཔའ་བོའི་མཛད་པ་རྗེས་དྲན་ཕོ་བྲང་པོ་ཏཱ་ལའི་རྡོ་རིང་སོགས་མཐའ་ཡས་པ་ཞིག་དུས་ད་ལྟའང་བྱེད་པ་མཐོང་རྒྱུ་ཡོད། དེ་ལ་དུས་རབས་ཉི་ཤུ་པར་རྒྱ་ནག་གི་དམག་དཔུང་སྟོབས་ཤུགས་ཀྱིས་བོད་རྒྱལ་ཁབ་ཡོངས་རྫོགས་བཙན་བཟུང་བྱས་ཏེ་བོད་ཀྱི་ཆོས་དང་རིག་གཞུང་མི་རིགས་དང་བཅས་པ་རྩ་མེད་དུ་འགྲོ་བའི་གཉན་འཕྲང་ཡ་ང་བར་གྱུར་ཚེ་༸གོང་ས་རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་སྟོན་འཁོར་འགའ་ཞིག་རྒྱ་གར་དུ་བཙན་བྱོལ་དུ་འབྱོར་བར་རྒྱ་གར་གཞུང་དང་མི་དམངས་ཀྱིས་ཐུགས་བརྩེ་བ་ཆེན་པོས་རྗེས་སུ་བཟུང་སྟེ་སྐྱབས་བཅོལ་གཞིས་སྒར་འཛུགས་འཐུས་བཀའ་དྲིན་བསྐྱང་བ་བཞིན། དེ་དག་ཏུ་ཆོས་དང་རིག་གཞུང་གི་བསྟི་གནས་བོད་ཀྱི་གཏན་སློབ་ཁག་དང་། གདན་ས་དང་བཤད་གྲ་དུ་མ་གསར་འཛུགས་བཀའ་དྲིན་བསྐྱངས་པ་དང་། རླབས་ཆེན་གྱི་མཛད་པ་དེ་དག་གི་ཡ་གྱལ་རིས་མེད་སྐྱེ་དགུའི་ཕན་བདེའི་རྩ་ལག་བོད་ཀྱི་ཐུན་མོང་མིན་པའི་སྨན་རྩིས་ཀྱི་རིག་པ་འདི་ཉིད་སྐྱར་གསོའི་སླད་སྐྱབས་བཅོལ་དུ་ཞབས་ཕྱིར་འབྲངས་པའི་སྨན་རྩིས་མཁས་པ་རྣམས་རྡ་རམ་སཱ་ལཱར་བསྡུ་བསྐོང་མཛད་དེ་སྤྱི་ལོ་༡༩༦༡ ཟླ་༩ ཚེས་༡༡ ཉིན་འཕགས་ཡུལ་དུ་བོད་ཀྱི་སྨན་རྩིས་བསྟན་པ་སླར་གསོའི་མཛད་འཆར་བཀའ་དྲིན་བསྐྱང་བ་ཁུངས་ལྡན་གཞུང་འབྲེལ་ཡིག་ཆ་ཁག་ཏུ་གསལ་བ་བཞིན། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཚོགས་ཐེངས་༣༠ པའི་གྲོས་ཆོད་དོན་ཚན་༣ དགོངས་དོན་གོང་གསལ་གྱི་དུས་ཚེས་དེ་རྒྱལ་ཡོངས་གསོ་བ་རིག་པའི་ཉིན་མོར་གཏན་འབེབས་བྱས་པ་དང་། ཉིན་མོ་དེར་འབྲེལ་ཡོད་ཚང་མས་དུས་ཚེགས་སྲུང་རྩིའི་སྒོ་ནས་༸གོང་ས་སྐྱབས་མགོན་ཆེན་པོའི་བཀའ་དྲིན་རྗེས་དྲན་དང་། དུས་ཚེགས་སྲུང་རྩིའི་དགོས་པ་གཙོ་བོ་སྔོན་བྱོན་བོད་ཀྱི་ཡབ་མེས་རྣམས་ཀྱི་རྣམ་ཐར་ལ་རྗེས་སུ་བསླབས་ཏེ་གསོ་བ་རིག་པའི་ལུང་རྟོགས་ཀྱི་བསྟན་པ་འདི་ཉིད་མི་ཉམས་གོང་འཕེལ་སླད་འཁོར་ལོ་གསུམ་གྱི་བྱ་བ་ལྷོད་པ་མེད་པར་སྐྱོང་བ་ཞུ། བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༩ ཚེས་༧ ལ།།
སྨན་པ་དེབ་སྐྱེལ་དང་འབྲེལ་བའི་གལ་ཆེའི་གསལ་བསྒྲགས།
དགོངས་གསལ་བཞིན་ཕྱི་ལོ་༢༠༡༠ ལོར་གསོ་བ་རིག་པ་རྒྱ་གར་གཞུང་ཁྲིམས་ནས་ངོས་ལེན་གནང་བ་ལས་རིམ་པས་གསོ་རིག་སློབ་གཉེར་ཁང་དང་དེ་ནས་སློབ་ཐོན་སྨན་པ་རྣམས་རྒྱ་གར་དབུས་སྨན་གྱི་ལྷན་ཚོགས་ཀྱི་ཁྲིམས་སྒྲིག་འོག་དེབ་སྐྱེལ་གནང་དགོས་ཆགས་རྒྱུ་ཡིན་ནའང་བོད་ཀྱི་གསོ་བ་རིག་པའི་ལྷན་ཚོགས་འདི་ནི་བཙན་བྱོལ་བོད་མིའི་བཅའ་ཁྲིམས་དགོངས་དོན་ཆེད་འཛུགས་གནང་བའི་ཚོགས་པ་གལ་ཆེ་ཞིག་ཡིན་པ་དང་ལྷན་ཚོགས་འདི་དོན་མཐུན་སྲ་བརྟན་རྒྱུན་གནས་དགོས་རྒྱུ་ཤིན་ཏུ་གལ་ཆེ་བར་སོང་ལྷན་ཚོགས་ནས་ཕྱི་ལོ་༢༠༡༨ ཟླ་༥ ཚེས་༡༨ ཉིན་དམིགས་བསལ་ཚོགས་འདུ་ཞིག་བསྐོང་ཚོགས་གནང་བའི་ཚོགས་འདུའི་ཐོག་གྲོས་ཆོད་བྱུང་དོན། གསོ་བ་རིག་པའི་སློབ་ཐོན་སྨན་པ་རྣམས་ནས་བཙན་བྱོལ་བོད་མིའི་བཅའ་ཁྲིམས་དང་ལྷག་པར་བོད་ཀྱི་གསོ་བ་རིག་པའི་ལྷན་ཚོགས་འདིའི་ཁྲིམས་ཡིག་ལ་བརྩི་བཀུར་ཞུས་པའི་ཐོག་སྒྲིག་མཐུན་སློབ་གཉེར་ཐོན་ནས་ལོ་གཅིག་གི་ནང་ཚུད་ལྷན་ཚོགས་འོག་སྨན་པའི་ཐོ་འགོད་དེབ་སྐྱེལ་གནང་དགོས་པ་དང་དེབ་སྐྱེལ་མེད་པའི་སྨན་པ་རྣམས་ལྷན་ཚོགས་ཀྱི་ཁྲིམས་ཡིག་དོན་ཚན་༡༠།༥ དགོངས་དོན་བོད་མིའི་སྒྲིག་འཛུགས་ནས་གཞུང་འབྲེལ་ངོས་ལེན་མེད་ཅེས་གསལ་ཡོད་ན་འདས་པའི་ལོ་༡༤ ལྷག་ཙམ་རིང་ཁྱོན་གསོ་བ་རིག་པའི་སྨན་པ་གྲངས་༤༩༡ ཙམ་ལྷན་ཚོགས་འདིའི་འོག་སྨན་པའི་ཐོ་འགོད་དེབ་སྐྱེལ་གནང་ཡོད་པ་དང་འབྱུང་འགྱུར་རྒྱ་གར་དབུས་སྨན་གྱི་ལྷན་ཚོགས་ནས་སྨན་པའི་དེབ་སྐྱེལ་སྒོ་འཛུགས་རྗེས་སུའང་ལྷན་ཚོགས་འདི་མུ་མཐུད་ ནས་གནས་རྒྱུར་སོང་སློབ་ཐོན་སྨན་པ་རྣམས་ངེས་པར་དུ་ལྷན་ཚོགས་འདིའི་སྨན་པའི་ཐོ་འགོད་དེབ་སྐྱེལ་གནང་དགོས་པ་དེ་དོན་ གལ་ཆེའི་གསལ་བསྒྲགས་སུ་ཞུ།།
ཟབ་སྦྱོང་གསལ་བསྒྲགས།
བོད་ཀྱི་གསོ་བ་རིག་པའི་ལྷན་ཚོགས་ཀྱི་གོ་སྒྲིག་འོག་ཕྱི་ལོ་༢༠༡༨ ཟླ་༩ ཚེས་༣ ནས་ཚེས་༨ བར་ཉིན་གྲངས་དྲུག་རིང་བཞུགས་སྒར་རྡ་རམ་སཱ་ལཱར་གསོ་རིག་སྨན་པའི་ཤེས་ཡོན་གོང་སྤེལ་ཟབ་འཁྲིད་ཐེངས་དྲུག་པ་དེ་བསྐོང་འཚོག་གནང་གཏན་འཁེལ་ཡོད། ཟབ་འཁྲིད་འདི་ བཞིན་རྒྱ་གར་དབུས་གཞུང་ཨཱ་ཡུ་ཤའི་བློན་ཆེན་ལས་ཁུངས་(AYUSH schemes)ནས་རོགས་དངུལ་ཞུས་ཐོབ་བྱུང་བ་ཞིག་ཡིན་པས་དེ་གའི་ལམ་སྟོན་ནང་གསལ་ཟབ་འཁྲིད་འདིར་སྨན་པ་གྲངས་༣༠ ལས་གོ་སྐབས་མེད་པས་ལྷན་ཚོགས་འོག་དེབ་སྐྱེལ་ཡོད་པའི་སྨན་པ་རྣམས་ནས་ཟབ་འཁྲིད་འདིར་བཅར་འདོད་ཡོད་ཚེ་ཕྱི་ལོ་༢༠༡༨ ཟླ་༨ ཚེས་༢༠ འགྱངས་མེད་ལྷན་ཚོགས་སུ་ཚོགས་བཅར་ཐོ་འགོད་གནང་རོགས་ཞུ། ལམ་སྟོན་ཡིག་ཆ་ནང་གསལ་ཟབ་འཁྲིད་འདིར་སྨན་པ་གྲངས་༣༠ ལས་མང་བ་ཐོ་འགོད་ གནང་ཚེ་དེ་སྔ་ལྷན་ཚོགས་ནས་གོ་སྒྲིག་ཞུས་པའི་ཟབ་འཁྲིད་ཞུས་ཐོབ་མ་བྱུང་བ་རྣམས་ལ་གོ་སྐབས་དང་པོ་འབུལ་རྒྱུ་ཡིན། ཟབ་འཁྲིད་འདིར་བཞུགས་མཁན་སྨན་པ་རྣམས་ཀྱི་ལམ་གྲོན་(མེ་འཁོར་ཨང་གཉིས་AC-II Tier པའི་རིན་གོང་ནང་ཚུད་འགྲོ་གྲོན།)དང་ཟབ་སྦྱོང་ཉིན་དྲུག་རིང་གི་བཞུགས་ཡུལ་མགྲོན་ཁང་དང་སྔ་དགོང་ལྟོ་དོད། ཉིན་དགུང་ཞལ་ལག་བཅས་ལམ་སྟོན་ཡིག་ཆ་ནང་གསལ་འབུལ་རྒྱུ་ཡིན། ཟབ་འཁྲིད་ཀྱི་གསལ་བསྒྲགས་དང་ལས་རིམ་རགས་ཟིན་བཅས་གཤམ་དུ་གཟིགས་གནང་ཡོང་བ་ཞུ། གསོ་རིག་སྨན་པའི་ཤེས་ཡོན་གོང་སྤེལ་ཟབ་འཁྲིད་ཀྱི་གསལ་བསྒྲགས། གསོ་རིག་སྨན་པའི་ཤེས་ཡོན་གོང་སྤེལ་གྱི་ཟབ་འཁྲིད་ལས་རིམ།
སྨན་སྦྱོར་དེབ་སྐྱེལ་དང་འབྲེལ་བའི་གསལ་བསྒྲགས།
༄༅། །མཁྱེན་ཡངས་བོད་ཀྱི་གསོ་བ་རིག་པའི་སྨན་སྦྱོར་ཆེད་གཉེར་སྨན་པ་རྣམས་ཀྱི་སྙན་ལམ་དུ།། ཆེད་ཞུ། དགོངས་གསལ་བཞིན་བོད་ཀྱི་གསོ་བ་རིག་པའི་ལྷན་ཚོགས་ནི་ཕྱི་ལོ་༢༠༠༤ ལོར་ཆེད་འཛུགས་གནང་ཞིང་འདས་པའི་ལོ་བཅུ་བཞི་ལྷག་ཙམ་རིང་ལྷན་ཚོགས་ཀྱི་ཁྲིམས་དང་སྒྲིག་གཞི་དགོངས་དོན་གསོ་བ་རིག་པའི་སློབ་གཉེར་ཁང་དང་སློབ་ཐོན་སྨན་པ། དེ་བཞིན་གསོ་རིག་སྨན་དང་སྨན་སྦྱོར་ཁང་བཅས་ཚད་འཛིན་ངོས་ལེན་གྱིས་དེབ་སྐྱེལ་གནང་དང་གནང་མུས་ཡིན། ལྷན་ཚོགས་ཚོགས་ཐེངས་རིམ་པའི་ནང་ལྷན་ཚོགས་ཀྱི་ཁྲིམས་ཡིག་དང་སྒྲིག་གཞིར་བསྐྱར་ཞིབ་ཀྱིས་བསྐྱར་བཅོས་དགོས་རིགས་ལ་བསྐྱར་བཅོས་གཏན་འབེབས་གནང་བཞིན་ཉེ་བའི་ལྷན་ཚོགས་ཚོགས་ཐེངས་༢༨ པའི་ཐོག་བོད་ཀྱི་གསོ་བ་རིག་པའི་སྨན་དང་སྨན་སྦྱོར་ཚད་ལྡན་གྱི་རྩ་འཛིན་སྒྲིག་གཞིར་བསྐྱར་ཞིབ་ཀྱིས་སྒྲིག་གཞི་དོན་ཚན་ཁག་ཅིག་ལ་བསྐྱར་བཅོས་སོང་ཁོངས་སྒྲིག་གཞི་དོན་ཚན་༡༡ པ་སྨན་སྦྱོར་སྡེ་ཚན་གྱི་དབྱེ་བ། ག་༽པར་སྨན་སྦྱོར་སྡེ་ཚན་གང་ཞིག་སོ་སོའི་བརྟག་དཔྱད་སྨན་ཁང་དུ་བསྟེན་གཏུགས་ནད་པའི་ཆེད་སྨན་སྦྱོར་བཟོ་བྱེད་བཞིན་པ་རྣམས་ཀྱང་ལྷན་ཚོགས་འོག་དེབ་སྐྱེལ་གནང་རྒྱུའི་ཆ་རྐྱེན་བསྐྲུན་ཡོད་ན་འབྲེལ་ཡོད་གསོ་རིག་སྨན་སྦྱོར་ཆེད་གཉེར་བ་རྣམས་ནས་སྒྲིག་གཞི་བསྐྱར་བཅོས་ལ་གཟིགས་ཞིབ་ཀྱིས་ལྷན་ཚོགས་འོག་སྨན་སྦྱོར་དེབ་སྐྱེལ་ངེས་པར་གནང་དགོས་པའི་གསལ་བསྒྲགས་ཞུ། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཡིག་ཚང་ནས་ཕྱི་ལོ་༢༠༡༨ ཟླ་༧ ཚེས་༢ ལ་ཕུལ།། གསལ་བསྒྲགས་དང་སྨན་སྦྱོར་སྒྲིག་གཞི་བསྐྱར་བཅོས་སོང་བ་རྣམས་འདིར་བསྣུན་ན་གཟིགས་ཀློག་ཐུབ།
དེབ་སྐྱེལ་འཕར་འགྱངས་ཀྱི་གསལ་བསྒྲགས།
༄༅། །བོད་ཀྱི་གསོ་རིག་པའི་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པ་རྣམས་ལ། ཆེད་ཞུ། བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་ཡིག་དོན་ཚན་དགུ་པ་དང་བཅུ་པའི་དགོངས་དོན་གསོ་རིག་སློབ་གཉེར་ཁང་ནས་སློབ་ཐོན་སྨན་པ་རྣམས་ལོ་གཅིག་ནང་ཚུད་ལྷན་ཚོགས་འོག་སྨན་པའི་དེབ་སྐྱེལ་གནང་དགོས་པར་ད་བར་ཁྱོན་སྨན་པ་གྲངས་༤༩༡ ལྷན་ཚོགས་འོག་དེབ་སྐྱེལ་ཞུས་སྤྲོད་ཟིན། དེབ་སྐྱེལ་སྨན་པ་རྣམས་ནས་དགོངས་འཆར་ཕེབས་བཞིན་ཕྱི་ལོ་༢༠༡༡ ལོར་གསོ་རིག་ལྷན་ཚོགས་ནས་སྨན་པའི་དེབ་སྐྱེལ་ལག་འཁྱེར་གསར་པ་སྟབས་བདེ་ཞིག་བཟོས་བསྐྲུན་གྱིས་དེབ་སྐྱེལ་ལག་འཁྱེར་སྟེང་ལོ་གསུམ་རེའི་མཚམས་འཕར་འགྱངས་ཐལ་རྩེ་སྦྱར་དགོས་པས་དེ་སྔ་ཕྱི་ལོ་༢༠༡༥ ལོར་འཕར་འགྱངས་ཐེལ་རྩེ་དེ་བཞིན་ཕྱི་ལོ་༢༠༡༨ ཟླ་༣ ཚེས་༣༡ ནས་དུས་ཚེས་དུས་བཀག་གཙང་བཞིན་ཡོད་ན་ལྷན་ཚོགས་འོག་དེབ་སྐྱེལ་ཡོད་པའི་གསོ་རིག་སྨན་པའི་རྣམས་ནས་འཕར་འགྱངས་ཐེལ་རྩེའི་དོད་ ཧིན་སྒོར་༡༠༠།༠༠ ལྷན་ཚོགས་སུ་འབུལ་ཐོག་དེབ་སྐྱེལ་འཕར་འགྱངས་ཐེལ་རྩེ་བཞེས་གནང་ཡོང་བ་ དེ་དོན་གསལ་བསྒྲགས་ཞུ། ཉེ་འཆར་ཕྱི་ཟླ་བཞི་པ་འདིའི་ནང་དེབ་སྐྱེལ་གནང་བའི་སྨན་པ་རྣམས་ནས་ཐེལ་རྩེ་འདི་ཞུ་མི་དགོས་པ་དེ་དོན་དགོངས་འཇགས་ཞུ། དེབ་སྐྱེལ་ཟིན་པའི་སྨན་པ་རྣམས་ནས་རང་ཉིད་ཀྱི་གནས་ཡུལ་ཁ་བྱང་དང་གློག་འཕྲིན་ཁ་བྱང་། དེ་བཞིན་འབྲེལ་ཡུལ་ཁ་པར་ཨང་གྲངས་ལ་བསྒྱུར་བ་ཕྱིན་ཡོད་ཚེ་ལྷན་ཚོགས་སུ་ངེས་པར་ཁ་བསྐོང་ (update) གནང་དགོས་པ་དང་ཆབས་ཅིག་སོ་སོའི་ཆེད་ལས་ལོ་རྒྱུས་ཐད་ཁ་བསྐོང་གནང་དགོས་མཆིས་ཚེ་ལྷན་ཚོགས་ཀྱི་གློག་འཕྲིན་ཁ་བྱང་འདིའི་ཐོག་([email protected])ཐོག་གཏོང་གནང་ཡོང་བ་དེ་དོན་རེ་སྐུལ་ཞུ་རྒྱུ་བཅས་བོད་ཀྱི་གསོ་བ་རིག་པའི་ལྷན་ཚོགས་ནས་ཕྱི་ལོ་༢༠༡༨ ཟླ་༤ ཚེས་༣༠ ལ་ཕུལ།།
འཛམ་གླིང་འཕྲོད་བསྟེན་ཉིན་མོ།
བོད་ཀྱི་གསོ་བ་རིག་པའི་ལྷན་ཚོགས་ཀྱི་གོ་སྒྲིག་འོག་ཕྱི་ལོ་༢༠༡༨ ཟླ་༤ ཚེས་༧ ཉིན་འཛམ་གླིང་འཕྲོད་ བསྟེན་ཉིན་དང་བསྟུན་ལྷན་ཚོགས་ཀྱི་ཚོགས་མི་སྨན་པ་ཚེ་རིང་མཚམས་གཅོད་ཀྱིས་རྡ་ཤོད་བོད་ཁྱིམ་ སློབ་གྲྭའི་སློབ་མ་རྣམས་ལ་གསོ་བ་རིག་པའི་ངོ་སྤྲོད་དང་མདུན་ལམ། དེ་བཞིན་སྤྱི་བཏང་ཟས་སྤྱོད་ འཕྲོད་བསྟེན་སྐོར་གཏམ་བཤད་དང། དེ་བཞིན་སྨན་པ་ཚེ་རིང་དཔལ་མོ་ལགས་ནས་དབུས་གཞུང་ནང་ པའི་མཐོ་སློབ་ཁང་གི་སློབ་མ་དང་བཙུན་མ་རྣམས་ལ་སེམས་ཁམས་འཕྲོད་བསྟེན་སྐོར། དེ་བཞིན་སྨན་པ་ རབ་དགའ་ལགས་ནས་སཱ་ལུ་སྒ་རར་དཔལ་ལྡན་སྲད་རྒྱུད་གྲྭ་ཚང་དུ་ཆུ་ཚོད་གཉིས་ཀྱི་རིང་གསོ་བ་རིག་པ་ངོ་སྤྲོད་དང་ཟས་སྤྱོད་འཕྲོད་བསྟེན་སྐོར་གཏམ་བཤད་གནང་བ་དང། ཡང་ལྷན་ཚོགས་ཀྱི་རྒྱ་གར་ལྷོ་ ཕྱོགས་ཁུལ་གྱི་ས་གནས་འབྲེལ་མཐུད་སྨན་པ་ཉི་མ་རྒྱལ་མཚན་ལགས་ནས་མོན་གྷོ་གཏན་སློབ་ཀྱི་སློབ་ མ་རྣམས་ལ་ཕོ་བ་དང་ཆམས་རིམ་ནད་གཞི་སྔོན་འགོག་ཐོག་གཏམ་བཤད་དང་སྨན་པ་སྐྱིད་འཛོམས་ ལགས་ནས་མོན་གྷོ་གཏན་སློབ་ཀྱི་བུ་མོ་རྣམས་ལ་མོ་ནད་ངོ་སྤྲོད་དང་སྔོན་འགོག་བྱེད་ཚུལ། ཡང་སྨན་པ་ རྟ་ར་ངག་དབང་བློ་གྲོས་ལགས་ནས་སྦེལ་ཀོབ་གཏན་སློབ་ཀྱི་སློབ་ཕྲུག་རྣམས་ལ་རྒྱུན་དུ་ཟས་སྤྱོད་འཕྲོད་པར་བསྟེན་ཚུལ་སྐོར་གཏམ་བཤད་དང་སྨན་པ་སྐྱིད་ལུས་ལགས་ནས་ཅོན་ཏ་ར་སློབ་གྲྭའི་སློབ་མ་རྣམས་ཟས་སྤྱོད་ཚུལ་བཞིན་བསྟེན་པའི་སྒོ་ནས་ནད་གཞི་སྔོན་འགོག་བྱེད་ཚུལ་སྐོར་བཅས་གཏམ་བཤད་དང་ དྲི་བ་དྲི་ལན་གནང། ཇི་ལྟར་ལྷན་ཚོགས་ནས་རེ་འདུན་ཞུས་པ་ལྟར་གོང་གསལ་ས་གནས་སྨན་པ་རྣམས་ ནས་སོ་སོའི་ས་གནས་ཀྱི་སློབ་གྲྭ་དང་གྲྭ་བཙུན་ཁག་ལ་འཕྲོད་བསྟེན་གོ་རྟོགས་ཀྱི་གཏམ་བཤད་གནང་ བར་ལྷན་ཚོགས་ཀྱི་ཚོགས་མི་ཡོངས་ཀྱི་ཚབ་ཞུས་ཏེ་ཐུགས་རྗེ་ཆེ་ཞེ་ཞུ་རྒྱུ་ཡིན།།
ལྷན་ཚོགས་ཀྱི་འབྲེལ་མཐུད་ཁ་པར་ཐོག་གསལ་བརྡ།
ད་ལྟའི་ཆར་བོད་ཀྱི་གསོ་བ་རིག་པའི་ལྷན་ཚོགས་ཀྱི་ལས་ཁུངས་ཆགས་སའི་ཁང་པར་བཟོ་བཅོས་འགྲོ་བཞིན་པའི་རྐྱེན་གྱིས་ལྷན་ཚོགས་ཀྱི་འབྲེལ་མཐུད་ཁ་པར་གཉིས་ཀའི་ཏར་སྐུད་བཅད་དགོས་བྱུང་བ་དང་ཏར་སྐུད་འཐུས་ཚང་སྒྲིག་སྦྱོར་མ་བྱུང་བར་ལྷན་ཚོགས་སུ་འབྲེལ་བ་གནང་དགོས་བྱུང་ཚེ་ལྷན་ཚོགས་ཀྱི་གློག་འཕྲིན་ཁ་བྱང་[email protected] / [email protected] གཉིས་ཐོག་འབྲེལ་བ་གནང་རོགས་ཞུ། ཐུགས་རྗེ་ཆེ།
ལྷན་ཚོགས་ཚོགས་ཐེངས་ཉེར་དགུ་པ།
བོད་ཀྱི་གསོ་བ་རིག་པའི་ལྷན་ཚོགས་ཀྱི་ཁྲིམས་སྒྲིག་དགོངས་དོན་ལྷན་ཚོགས་ཚོགས་ཐེངས་༢༩ པ་དེ་བཞིན་རྒྱལ་སྤྱིའི་བོད་ཀྱི་གསོ་བ་རིག་པའི་བགྲོ་གླེང་ཚོགས་ཆེན་ཐེངས་གསུམ་པ་བསྐོང་ཚོགས་བསྟུན་ཝཱ་ཎ་དབུས་བོད་ཀྱི་གཙུག་ལག་སློབ་གཉེར་ཁང་གི་གསོ་བ་རིག་པའི་སྡེ་ཚན་དུ་བསྐོང་ཚོགས་གནང་ཡོད། ཚོགས་འདུའི་ཐོག་གྲོས་བསྡུར་བྱུང་བའི་གྲོས་གཞི་གཤམ་གསལ། རྒྱ་གར་མངའ་སྡེའི་ཨཱ་ཡུ་ཤའི་སྨན་ཁང་ནང་གསོ་བ་རིག་པའི་སྒོ་བསྟེན་སྨན་ཁང་འཛུག་འཆར། ལྷན་ཚོགས་སུ་སློབ་སྟོན་པ་དང་ས་གནས་འབྲེལ་མཐུད་པ་འཕར་འགྱངས་དང་གསར་བསྐོ། རྒྱ་གར་གཙུག་ལག་སློབ་གཉེར་ཁང་དུ་གསོ་བ་རིག་པའི་སྡེ་ཚན་འཛུག་འཆར། ལྷན་ཚོགས་ཀྱི་ལས་དོན་བྱེད་ཕྱོགས་ཀྱི་རྩ་འཛིན་སྒྲིག་གཞིར་བསྐྱར་ཞིབ། རྒྱལ་སྤྱིའི་ཚོགས་ཆེན་ཐེངས་གསུམ་པ་བསྟུན་ཆེད་ལས་ཚོགས་འདུ་བསྐོང་ཚོགས་གནང་བའི་ཚོགས་འདུའི་ཚིག་ཐོར་བསྐྱར་ཞིབ་ལག་བསྟར། ནད་གཞི་སྔོན་འགོག་གི་ལས་འཆར། ལྷན་ཚོགས་ཀྱི་དམིགས་བསལ་ཚོགས་འདུ་བསྐོང་འཚོག་གནང་འཆར་གྱི་གྲོས་གཞི་གཏན་འབེབ། ལྷན་ཚོགས་ཀྱི་དཔལ་འབྱོར་འདུ་འགོད། གལ་ཆེའི་གྲོས་གཞི་གཞན། ལྷན་ཚོགས་ཀྱི་ཁྲིམས་ཡིག་བསྐྱར་བཅོས་དགོངས་དོན་ཚོགས་ཐེངས་འདིའི་ཐོག་ལྷན་ཚོགས་སུ་གསར་དུ་འདེམས་བསྐོས་བྱུང་བའི་ཚོགས་མི་སྨན་རམས་པ་འཕྲིན་ལས་གཡང་འབྱོར་དང་སྨན་པ་རབ་དགའ་ལགས་གཉིས་ལ་འཚམས་འདྲི་ཞུས་གནང་ཡོད། བོད་ཀྱི་གསོ་བ་རིག་པའི་ལྷན་ཚོགས་སུ་འཛིན་སྐྱོང་ཚོགས་མི་༡༣ ཡོད་པ་ལས་ད་ལན་ཚོགས་ཐེངས་འདིར་ཚོགས་མི་བཞི་དགོངས་ཞུས་ཀྱིས་ཚོགས་མི་གྲངས་༩ མཉམ་བཞུགས་གནང་ཐུབ་ཡོད། ལྷན་ཚོགས་ཀྱི་ཚོགས་ཐེངས་༢༠ པ་དེ་བཞིན་ཕྱི་ལོ་༢༠༡༨ ཟླ་༩ ཚེས་༣ ནས་ཚེས་༧ བར་བཞུགས་སྒར་རྡ་རམ་སཱ་ལཱར་བསྐོང་འཚོག་གནང་གཏན་འཁེལ་བ་བཅས་གོང་གསལ་ཚོགས་ཐེངས་༢༩ པའི་གལ་ཆེའི་གྲོས་གཞི་གྲོས་ཆོད་ཁག་ལྷན་ཚོགས་ཀྱི་གསོ་རིག་གསར་འཕྲིན་ནང་འདོན་སྤེལ་བྱ་རྒྱུ་ཡིན་པ་བཅས།།
༸རྒྱལ་བའི་བླ་སྨན་ཟུར་པ་ཡེ་ཤེས་དོན་ལྡན་མཆོག་ལ་གཟེངས་རྟགས་འབུལ་བ།
ད་ཉིན་བོད་རྒྱལ་ལོ་༢༡༤༤ རྒྱལ་ཟླ་བའི་ཡར་ངོའི་ཚེས་༡༠ ཕྱི་ལོ་༢༠༡༨ ཟླ་༡ ཚེས་༢༦ རྒྱ་གར་འཕགས་པའི་ཡུལ་འདིར་མང་གཙོ་དབུ་བརྙེས་ནས་ལོ་ངོ་༦༩ འཁོར་བའི་རྟེན་འབྲེལ་གྱི་དུས་བཟང་དེའི་ཐོག་༸རྒྱལ་བའི་བླ་སྨན་ཟུར་པ་རྔོག་རིགས་དགེ་སློང་ཡེ་ཤེས་དོན་ལྡན་མཆོག་ལ་རྒྱ་གར་དབུས་གཞུང་ནས་པདྨ་ཤྲི་གཟེངས་བསྟོད་རྟགས་མ་འབུལ་རྒྱུའི་མཚན་འདོན་གནང་བར་བོད་ཕྱི་ནང་གཉིས་ནང་གནས་བཞུགས་འཚོ་བྱེད་སྨན་པ་ཡོངས་ནས་འཚམས་འདྲིའི་བཀྲ་ཤིས་བདེ་ལེགས་ཞུ་བ་དང་ཆབས་ཅིག བླ་སྨན་པ་མཆོག་སྐུ་ཉིད་ནས་སྐུ་ཚེ་ཧྲིལ་པོ་བོད་ཀྱི་གསོ་བ་རིག་པའི་བསྟན་དོན་སྤྱི་དང་ཡང་སྒོས་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་དགོངས་བཞིན་ཉམས་ཐག་པའི་འགྲོ་བ་ནད་པའི་ཚེ་སྲོག་སྐྱབས་པའི་ཞབས་འདེབས་བླ་ལྷག་ཞུས་གནང་མཛད་པར་ངོས་སྨན་པ་ཡོངས་ནས་བཀའ་དྲིན་ཆེ་ཆེ་ཞེས་ཞུ། པདྨ་ཤྲི་གཟེངས་རྟགས་འདི་ནི་རྒྱ་གར་གཞུང་ནས་ཆེས་གཟེངས་སུ་ཐོན་པའི་མཛད་རྗེས་གནང་མཁན་རྣམས་ངོས་འཛིན་ཆེད་རྟགས་མ་ཕུལ་བཞིན་ཡོད་ལ་འདི་ནི་བྷཱ་ར་ཏ་རཏྣའི་རྗེས་ཀྱི་གཟེངས་རྟགས་མཐོ་ཤོས་བཞི་པ་དེ་ཆགས་ཀྱི་ཡོད། ད་ལན་༸རྒྱལ་བའི་བླ་སྨན་ཟུར་པ་ཡེ་ཤེས་དོན་ལྡན་མཆོག་ལ་པདྨ་ཤྲི་གཟེངས་བསྟོད་རྟགས་མ་འབུལ་གནང་བ་འདིས་གསོ་བ་རིག་པའི་ལོ་རྒྱུས་ཐོག་ཆེས་གཟི་བརྗིད་དང་རྗེས་འཛིན་སྨན་པ་ཡོངས་ལ་གདེངས་སྤོབ་སྐྱེ་འོས་ཀྱི་གཞིར་གྱུར་ཡོད་ན་ངོས་སྨན་མིང་འཛིན་ཡོངས་ནས་༸རྒྱལ་བའི་བླ་སྨན་ཟུར་པ་མཆོག་སྐུ་ཉིད་དང་ལྷག་པར་རྒྱ་གར་དབུས་གཞུང་དང་འབྲེལ་ཡོད་ཨཱ་ཡུ་ཤའི་བློན་ཆེན་ལས་ཁུངས་ནས་ད་ལན་གཟེངས་རྟགས་འདི་འབུལ་བ་བརྒྱུད་གསོ་བ་རིག་པར་ཆེ་མཐོང་དར་སྤེལ་གནང་བར་ཐུགས་རྗེ་ཆེ་ཆེ་ཞེས་ཞུ།། ༸རྒྱལ་བའི་བླ་སྨན་ཟུར་པ་ཡེ་ཤེས་དོན་ལྡན་མཆོག་གི་ལོ་རྒྱུས་སྙིང་བསྡུས།། ཕྱི་ལོ་༢༠༡༨ ཟླ་༡ ཚེས་༢༨ ཉིན་ལྷན་ཚོགས་ཀྱི་ཚོགས་གཞོན་སྨན་པ་ཨོ་ཤོད་བསོད་ནམས་སྒྲོལ་དཀར་ལགས་དང་དྲུང་ཆེ་སྨན་པ་ཚེ་རིང་མཚམས་གཅོད་གཉིས་༸སྐུའི་བླ་སྨན་ཟུར་པ་མཆོག་ལ་འཚམས་འདྲིའི་མཇལ་དར་དང་ཞུ་ཡིག་དང་བཅས་ཆེད་བཅར་ཞུས།།
ཚོགས་མི་གསར་བསྐོས།
བོད་ཀྱི་གསོ་བ་རིག་པའི་ལྷན་ཚགས་ཀྱི་ཁྲིམས་ཡིག་བསྐྱར་བཅོས་༼༧༽དགོངས་དོན་ལ་དྭགས་དབུས་གཞུང་ནང་པའི་མཐོ་རིམ་སློབ་གཉེར་ཁང་གི་གསོ་རིག་སྡེ་ཚན་འགན་འཛིན་སྨན་རམས་པ་འཕྲིན་ལས་གཡང་འབྱོར་ལགས་དང་ལྕགས་པོ་རི་དྲན་རྟེན་བོད་སྨན་སློབ་གཉེར་ཁང་དུ་ཕྱག་ལས་གནང་བཞིན་པ་སྨན་པ་རབ་དགའ་ལགས་གཉིས་བོད་ཀྱི་གསོ་བ་རིག་པའི་ལྷན་ཚོགས་ཀྱི་ཚོགས་མིར་བསྐོས་གཞག་སོང་ཡོད། ཞིབ་ཕྲའི་ཁྲིམས་ཡིག་བསྐྱར་བཅོས་ཀྱི་ནང་དོན་ལྷན་ཚོགས་ཀྱི་དྲ་རྒྱའི་ཁ་བྱང་འདི་ཐོག་ནས་གཟིགས་ཀློག་ཡོང་བ་ཞུ།། ༡། སྨན་རམས་པ་འཕྲིན་ལས་གཡང་འབྱོར། ལོ་རྒྱུས་མདོར་བསྡུས། ༢། སྨན་པ་རབ་དགའ། ལོ་རྒྱུས་མདོར་བསྡུས།


text:
མཁས་དབང་ཆོས་རྒྱལ་ནམ་མཁའི་ནོར་བུ་སྐུ་གཤེགས་འདུག
མཁས་དབང་ཆོས་རྒྱལ་ནམ་མཁའི་ནོར་བུ་ཕྱི་ཟླ་༩ པའི་ཚེས་༢༧ གྱི་དགོང་མོ་ཡུལ་དེའི་ཆུ་ཚོད་༩ དང་སྐར་མ་༡༠ ཐོག་ནུབ་ཕྱོགས་ཡུ་རོབ་ཀྱི་རྒྱལ་ཁབ་ཨི་ཊ་ལིར་ཡོད་པའི་ཁོང་གི་གདན་ས་མེ་རི་སྒར་ནས་དགོངས་པ་རྫོགས་འདུག
མཁས་དབང་ཆོས་རྒྱལ་ནམ་མཁའི་ནོར་བུ་རིན་པོ་ཆེ་ནི། ཕྱི་ལོ་༡༩༣༨ ལོར་བོད་ཁམས་སྡེ་དགེ་རུ་སྐུ་འཁྲུངས་ཡོད་ཅིང་། ཕྱི་ལོ་༡༩༥༧ ལོར་ལྷོ་ནུབ་མི་རིགས་སློབ་གླིང་གི་བོད་ཡིག་སྡེ་ཁག་གི་དགེ་རྒན་གནང་། ཕྱི་ལོ་༡༩༥༧ ལོར་རྒྱ་གར་འབྲས་ལྗོངས་དུ་ཕེབས་ནས་དེ་གར་བོད་ཡིག་སློབ་དེབ་གསར་དུ་བསྒྲིགས། ཕྱི་ལོ་༡༩༦༤ ལོར་ཨི་ཊ་ལིའི་ཤར་ཕྱོགས་སློབ་གྲྭ་ཆེན་མོའི་བོད་ཀྱི་སྐད་ཡིག་དང་རྩོམ་རིག་ཆེད་ལས་ཀྱི་དགེ་རྒན་ཆེན་མོའི་འགན་བཞེས། ཕྱི་ལོ་༡༩༨༡ ལོར་རྫོགས་པ་ཆེན་པོའི་‘རིག་གནས་མཐུན་ཚོགས་’ཞེས་པ་གསར་འཛུགས་བྱས། ཕྱི་ལོ་༡༩༨༨ ལོར་ཤར་ཕྱོགས་རིག་གནས་སྐོར་ལ་ཆེད་དམིགས་ཀྱིས་‘ཞང་ཞུང་དཔེ་སྐྲུན་ཁང་’ཞེས་པ་ཞིག་གསར་ཏུ་བཙུགས། ཕྱི་ལོ་༡༩༨༩ ལོར་‘ཞང་ཞུང་ཞིབ་འཇུག་ཁང་’ཞིག་གསར་འཛུགས་བྱས། ཕྱི་ལོ་༡༩༩༦ ལོར་ཁོང་གི་ཆེད་རྩོམ་སྐད་གྲགས་ཆེ་ཤོས་‘ཞང་བོད་ལོ་རྒྱུས་ཏི་སེའི་འོད་’ཞེས་པ་དེ་དཔར་བསྐྲུན་བྱས། ད་དུང་ཁོང་གི་བརྩམ་ཆོས་ལ། བོད་ཀྱི་ལོ་རྒྱུས་ལས་འཕྲོས་པའི་གཏམ་མུ་ཏིག་ཕྲེང་བ། བོད་རིགས་གཞོན་ནུ་རྣམས་ལ་གྲོས་སུ་འདེབས་པ་གཟི་ཡི་ཕྲེང་བ། ཞང་བོད་གནའ་རབས་ཀྱི་ལོ་རྒྱུས་ནོར་བུའི་མེ་ལོང་། རྩ་རླུང་འཕྲུལ་འཁོར་ཉི་ཟླ་ཁ་སྦྱོར། བྱང་འབྲོག་ལམ་ཡིག རྫོགས་པ་ཆེན་པོ་དང་ཏིང་ངེ་འཛིན་སོགས་ཡོད་པ་རེད།
དམ་པ་ཁོང་གིས་སྐུ་འཚོ་བཞུགས་རིང་བོད་ཀྱི་རིག་གནས་འདི་འཛམ་གླིང་ཡོངས་ཁྱབ་རང་བཞིན་ཅན་དུ་གོམ་པ་སྤོ་བའི་ཕྱོགས་ལ་དམིགས་བསལ་གྱིས་ནུས་པ་ཐོན་ཡོད་པ་ནི། དཔེར་ན། ཁོང་གི་སློབ་མའི་ཁྱབ་ཁོངས་ལ་ཨ་མེ་རི་ཁ་དང་། ཧྥ་རན་སི་སོགས་རྒྱལ་ཁབ་༤༠ ལྷག་བརྒལ་ཡོད་ཁར། སློབ་མའི་གྲངས་ཚད་ཀྱང་འབུམ་ཕྲག་གཅིག་ལྷག་ཏུ་སོང་འདུག་པ་དང་། ཞང་བོད་ལོ་རྒྱུས་ཏི་སེའི་འོད་ལ་སོགས་པའི་ཁོང་གི་བརྩམས་ཆོས་དག་འཇར་མན་དང་། ཨུ་རུ་སུ་སོགས་ཀྱིས་མཚོན་པའི་འཛམ་གླིང་གི་ཡིག་རིགས་མི་འདྲ་བ་བཅུ་ལྷག་ལ་བསྒྱུར་ཡོད་འདུག ད་དུང་ཨ་ཤེ་ཡའི་རྒྱལ་སྤྱིའི་མཐུན་སྒྲིལ་ཚོགས་པ་གསར་ཏུ་བཙུགས་པ་སོགས་བོད་རིག་པར་ཕྱག་ལས་མང་དུ་གནང་ཡོད་འདུག་པ་དང་། ཟླ་འདིའི་ཕྱི་ཚེས་༡༠ ཉིན་ཁོང་ལ་ཨི་ཊ་ལིའི་མི་སེར་གྱི་གཟེངས་རྟགས་མཐོ་ཤོས་དེ་ཕུལ་ཡོད་པ་རེད།།
གསར་འགོད་པ་བཀྲ་ཤིས་དོན་གྲུབ།


text:
སྡེ་དགེ་འཇོ་མདའ་ལ་རི་ཉིལ་གྱི་གནོད་སྐྱོན།
ཟླ་འདིའི་ཕྱི་ཚེས་༡༡ ཉིན་ས་གནས་ཀྱི་མཚན་གྱི་ཆུ་ཚོད་༤ པ་ཡས་མས་སུ། བོད་ཁམས་འཇོ་མདའ་རྫོང་། སྤོ་ལོ་ཡུལ་ཚོའི་ཉེ་ཕྱོགས་ནས་རི་ཉིལ་ཏེ་འབྲི་ཆུའི་བཞུར་རྒྱུན་འགག་ནས། འབྲི་ཆུའི་འགྲམ་དུ་གནས་པའི་གྲོང་སྡེ་མང་པོ་ཞིག་ཉེན་ཁའི་གནས་སུ་ལྷུང་ཡོད་འདུག་ཀྱང་། ད་བར་མིའི་ཚེ་སྲོག་ལ་གནོད་སྐྱོན་ཤོར་མེད་པའི་གནས་ཚུལ་འདུག
དེ་ཡང་། སྤོ་ལོ་ཡུལ་ཚོའི་ཉེ་ཕྱོགས་ནས་རི་ཉིལ་ཤུགས་ཆེན་པོ་བྱུང་བའི་དབང་གིས་གཙང་པོ་འགག་ནས་སྐར་མ་གཉིས་རིང་། ཆུའི་ཟབ་ཚད་སེན་ཊི་མི་ཊེར་(Centimeter)གཉིས་འཕར་ཡོད་འདུག་པ་དང་། གཙང་པོ་འགག་པ་ལ་བརྟེན་ནས་ཉེ་འཁོར་གྱི་གྲོང་གསེབ་ཁག་ཅིག་གི་ཡུལ་མི་ལ་འཇིག་ཉེན་ཆེན་པོ་ཡོད་སྟབས། ཡུལ་མི་༤༠༠ ཡས་མས་དང་། སྤོ་ལོ་གྲོང་སྡེའི་ས་གནས་ཀྱི་སློབ་གྲྭ་ནས་དགེ་རྒན་དང་སློབ་མ་༢༨༧ བཅས་གནས་སྐབས་རིང་ཉེན་ཡོལ་ཆེད་གནས་སྤོ་བྱེད་མུས་ཡིན་འདུག
ཡུལ་དངོས་ནས་བླངས་པའི་བརྙན་ཐུང་ཁག་ཕྱི་ཕྱོགས་ཀྱི་སྤྱི་ཚོགས་དྲ་རྒྱ་ཁག་ཏུ་བརྒྱུད་སྤེལ་བྱས་པའི་ནང་། གཙང་པོ་འཁྱིལ་ནས་སྡོད་ཁང་ཁག་ཅིག་གཙང་པོའི་ནང་ནུབ་ཟིན་འདུག་པ་དང་། ཡུལ་མི་ཚོས་རྒྱབ་ཏུ་ཁུར་པོ་ཁུར་ནས་ཉེན་ཡོལ་ཆེད་གནས་སྤོ་བྱེད་བཞིན་པ་རེད་འདུག་པ་མ་ཟད། བརྙན་ལེན་མཁན་གྱི་ཡུལ་མི་ཞིག་གིས་“ད་དཀའ་མོ་རེད་ཚར། ད་ངོ་མ་དཀའ་མོ་རེད་ཚར་”ཞེས་ངག་ནས་བརྗོད་བཞིན་འདུག ཡང་ཡུལ་དངོས་ནས་བརྙན་ལེན་མཁན་ཞིག་གིས་“ད་ས་བརྐོ་རྡོ་སློག་སྐྲག་མོ་བཟོ་འདུག་ན་འདི་འདྲ་འོང་ལེ་རེད། གྲོགས་པོ་ཚོ། སྐྲག་མོ་བཟོ་ན་ཨེ་དགའ་མི་དགའ་ལྟོས་”ཞེས་ཡུལ་སྐད་ཐོག་ནས་བརྗོད་འདུག དེ་བཞིན་གཞན་ཞིག་གིས་རི་ཉིལ་ནས་འབྲི་ཆུ་གཏན་ནས་འགྲོ་རྒྱུ་མེད་པ་འགག་འདུག ད་ལྟ་ཡང་རི་ཉིལ་བཞིན་པ་རེད་འདུག་ཅེས་བརྗོད་བཞིན་པ་སོགས་ཡུལ་དངོས་ནས་བླངས་པའི་བརྙན་ཐུང་ནང་གསལ་གྱི་འདུག
རྒྱ་གཞུང་གི་བརྒྱུད་ལམ་ཀྲུང་དབྱང་བརྙན་འཕྲིན་ལས་ཁུངས་ཀྱིས་སྤེལ་བའི་གནས་ཚུལ་ནང་། སྤོ་ལོའི་ཡུལ་ཚོའི་ཁོངས་སུ་གྲོང་གསེབ་བརྒྱད་ཡོད་འདུག་པ་དང་། གྲོང་གསེབ་དེ་དག་གི་ཁོངས་སུ་ཁྱོན་ཡུལ་མི་༡༥༦༥ ཡོད་འདུག་པ་ལས། ད་ཐེངས་ཀྱི་གནས་ཚུལ་འདི་དང་འབྲེལ་ནས་ཉེན་ཡོལ་ཆེད་གནས་སྤོ་བྱེད་དགོས་མཁན་ནི་གཙང་པོ་འགག་ས་ནས་ཐག་ཉེ་བའི་གྲོང་གསེབ་ཁག་ཅིག་གི་ཡུལ་མི་རྣམས་ཡིན་འདུག །
གསར་འགོད་པ་བཀྲ་ཤིས་དོན་གྲུབ།


text:
རྫ་སྟེང་ཆེན་དགོན་གྱི་གསས་ཁང་སྒོ་འབྱེད་བརྡ་སྦྱོར།
[ཟླ་ཚེས། 2018-09-15 09:32:08][རྩོམ་པ་པོ། གོ་སྒྲིག་ཚོགས་ཆུང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ཀུན་ཀྱིས་མཁྱེན་གསལ་ལྟར་ངེད་རྫ་སྟེང་ཆེན་དགོན་དཔལ་གཤེན་བསྟན་མདོ་སྔགས་བསྟན་རྒྱས་གླིང་གི{གཡུང་དྲུང་ཡང་རྩེའི་གསས་ཁང}རབ་གནས་མཛད་སྒོ་སྤྱི་ལོ 2018 ལོའི་ཟླ 9 ཚེས 27 སྟེ་གཤེན་གྱི་འབྱུང་ལྡན ༣༠༡ ས་ཕོ་ཁྱི་ལོའི་ཟླ ༨ ཚེས ༡༧ ཉིན་སྤེལ་འཆར་ཡིན་པས་སྤྱི་སྒེར་གང་གི་ངོས་ནས་དངོས་སུ་ཕེབས་ཐུབ་པའི་རེ་འདུན་ནན་བསྐུལ་གྱིས་དགོན་སྡེ་ཁག་དང་། བླ་མ། སྤྲུལ་སྐུ། མཁན་པོ། དགེ་བཤེས། གྲྭ་བཙུན། སྔགས་པ། བཙུན་མ། སྤྱི་ཚོགས་ཁྲོད་ཀྱི་མཁས་དབང་དང་། དགེ་རྒན། སློབ་མ། གོང་རིམ་དབུ་ཁྲིད། འབྱོར་ལྡན་ཚོང་པ། མདོར་ན་དད་ལྡན་སེར་སྐྱ་རིས་སུ་མ་ཆད་པའི་སྐུ་མགྲོན་གང་མང་ལ་དགོན་འདིའི་དམངས་གཙོའི་དོ་དམ་ཚན་ཆུང་གིས་བརྡ་སྦྱོར་གཏོང་བཞིན་ཡོད་ཀྱང་ད་དུང་སྒེར་ནས་འབྲེལ་འདྲིས་མ་ཐུབ་ས་སུ་ཞིག་ཡིན་རུང་དུས་ལས་མ་འཛོལ་བར་ཕེབས་ཐུབ་པར་ཞུ།


text:
ལས་ཀྱི་འཛོམས་པ། ༼ ༣ ༽
ཏིན་ཡི་ཧྥུ་དང་ལི་ཅང་ལིན་གཉིས་ཀྱིས་བརྩམས
ལོ་མ་རྒྱལ་གྱིས་རྒྱ་ཡིག་ལས་བསྒྱུར།
རྒྱ་རིགས་དམངས་གཙོ་དོན་གཉེར་བ་དང་བོད་དོན་ཉམས་ཞིབ་པ་སྐུ་ཞབས་ཏིན་ཡི་ཧྥུ་དང་ལྕམ་ལི་ཅང་ལིན་གཉིས་ཀྱིས་༧གོང་ས་མཆོག་གི་ཚན་རིག་ལྟ་བ་དང་སེམས་དང་སྲོག་གི་བགྲོ་གླེང་རིམ་པའི་སྐོར་ལ་དྲི་བ་དྲིས་ལན་གྱི་རྣམ་པའི་ཉམས་ཞིབ་གནང་བའི་དཔེ་དེབ་ >ཞེས་པའི་དེབ་ཀྱི་ལེའུ་དང་པོ་ ཞེས་པ་ ༢༠༡༧།༥།༢༥ ཉིནདྲ་ལམ་དུ་སྤེལ་ཡོད་པ་བོད་སྒྱུར་བྱས་ཡོད།
ཏ་ཝེ་ཊི-བྷོམ་དང་ལྷན་དུ་བགྲོ་གླེང་གནང་བ།
ཀ: ཏ་ཝེ་ཊི-བྷོམ་ནི་མི་ཅི་འདྲ་ཞིག་ཡིན་ནམ།
ཁ: ཏ་ཝེ་ཊི-བྷོམ(David Bohm ༡༩༡༧-༡༩༩༢)ནི་དུས་རབས་ཉི་ཤུའི་ནང་གི་ཆེས་ཤུགས་རྐྱེན་ཆེ་བའི་གཞུག་ལུགས་དངོས་ཁམས་སྨྲ་བ་ཞིག་ཏུ་འདོད་ཀྱི་ཡོད། ཁོ་ནི་ཨ་རི་ནས་ཡ་ཧུ་དཱ་པའི་ཁྱིམ་ཚང་ཞིག་ནས་འཁྲུངས་པ་དང་། ཕ་ནི་ཧང་གྷ་རི་(hungary)ནས་ཡོང་བའི་ཡ་ཧུ་དཱ་པ་བ་ཞིག་ཡིན་ཞིང་། མ་ནི་ལི་ཐི་ཉི་ཡ(Lithuania)ནས་ཡོང་བའི་ཡ་ཧུ་དཱ་པ་བ་ཞིག་ཡིན། ཕ་ནི་ཁྱིམ་ཆས་ཚོང་ཁང་ཞིག་གི་བདག་པོ་ཡིན་པ་དང་། ཞོར་ནས་ས་གནས་དེའི་ཡེ་ཤུ་ཆོས་པའི་ལས་རོགས་བྱེད་ཀྱི་ཡོད། ཁོ་ནི་ཆོས་ལུགས་ཀྱི་ལམ་སྲོལ་ཤུགས་ཆེར་ལྡན་པའི་ཁྱིམ་ཚང་ཞིག་ནས་འཚར་ལོངས་བྱུང་། ལོ་ན་ཆུང་དུས་ནས་བཟུང་སྟེ། བསམ་གཞིགས་བྱེད་པར་དགའ་ཞིང་། སེམས་སུ་དྲི་བ་ཞིག་འཁོར་ཚེ། དེ་ལ་རྩད་གཅོད་ཡང་གཅོད་བྱེད་ཀྱི་ཡོད། ཕལ་ཆེར་དེ་ལྟ་བུའི་གཤིས་སྤྱོད་དེས་ཁོ་རང་ལོ་ན་བཅུར་སོན་མ་སོན་གྱི་སྐབས་ཤིག་ནས་ལྷ་མེད་སྨྲ་བ་ཞིག་ཏུ་གྱུར་བའི་རྐྱེན་བྱས། ཁོས་འཇིག་རྟེག་སྟེང་གི་བྱ་དངོས་ཁག་ཅིག་ནི་མིའི་རྣམ་དཔྱོད་ཀྱིས་ཀྱང་གཏན་ནས་དཔག་མི་ཐུབ་པར་འདོད། ཁོ་རང་གིས(California institute of technology)ཞེས་པའི་མཐོ་སློབ་འདི་ནས། གཞུང་ལུགས་དངོས་ཁམས་རིག་པར་སློབ་གཉེར་གནང་སྟེ།(Julius Robert Oppenheimer)ཟེར་བའི་ཞིབ་འཇུག་ཚོགས་ཆུང་དུ་ཞུགས། ད་དུང་། ཁོང་ལ་ཆབ་སྲིད་གཡོན་ལྷུང་གི་ཤུགས་རྐྱེན་ཐེབས་པར་བརྟེན་ཏེ། མ་ཁ་ཐ་རིང་ལུགས(McCarthyism)ཀྱིས་གནོད་པ་ཐེབས་ཏེ། ཨ་རི་དང་ཁ་བྲལ་ཏེ་བྷ་རེ་ཟེ(Bruzale)ལ་སོང་། རྗེས་སུ་ཡུ་རོབ་ནས་གཏན་སྡོད་གནང་། ཁོ་ལ་དེ་འདྲའི་མི་ཚེའི་བརྒྱུད་རིམ་ཞིག་ལྡན་སྟབས། བཙན་བྱོལ་བའི་དཀའ་སྡུག་ཤེས་ཀྱི་ཡོད་སྟབས། ཁོས་རང་ཡུལ་ཤོར་པའི་ཏཱ་ལའི་བླ་མ་དང་བཙན་བྱོལ་བོད་མི་རྣམས་ལ་གདུང་སེམས་མཉམ་སྐྱེད་བྱེད་ཀྱི་ཡོད། ཚན་རིག་ཞིབ་འཇུག་གི་ཐད་ནས། ཏ་ཝེ་ཊི-བྷོམ་གྱིས་ཁོམ་ཊོན་ཤུགས་རིག་དང་ལྟོས་གྲུབ་སྨྲ་བའི་ཕྱོགས་ལ་བྱས་རྗེས་ཆེན་པོ་བཞག་ཡོད། ཁོས་གློག་རྡུལ་གྱི་སྣང་ཚུལ “བྷོམ་གྱི་ཁྱབ་གདལ།” (Baum proliferation)ཞེས་པ་ཞིག་གསར་རྙེད་བྱས་པར་རྗོད་ཀྱི་ཡོད་ཅིང་། ༡༩༥༡ ལོར >ཅེས་པའི་བརྩམས་ཆོས་ཤིག་དཔར་དུ་བསྐྲུན་པ་ན། དེ་མ་ཐག་ཨན་སི་ཐན་གྱིས་གདེང་འཇོག་ཆེན་པོར་བྱས། ཁོ་ལ་མ་ཁ་ཐ་རིང་ལུགས་ཀྱིས་གནོད་པ་ཐེབས་ཏེ། ཕར་སེ་ཁྲོན་སློབ་ཆེན(Princeton University)དང་བྲལ་བའི་སྐབས་དེར། ཨན་སི་ཐན་གྱིས་ཁོ་རང་ལས་རོགས་སུ་དགོས་པའི་རེ་སྐུལ་ཞུས། རྗེས་སུ། ཨན་སི་ཐན་གྱིས་ཏ་ཝེ་ཊི-བྷོམ་ནི་ཁོའི་ཞིབ་འཇུག་གི་རྒྱུད་འཛིན་མཁན་ཡིན་ཞེས་བརྗོད། ཏ་ཝེ་ཊི-བྷོམ་ནི་དུས་རབས་ཉི་ཤུའི་ནོ་བྷེལ་དངོས་ཁམས་རིག་པའི་བྱ་དགའ་ཐོབ་དགོས་པ་ཞིག་ཡིན་མོད། རྒྱུ་རྐྱེན་དུ་མའི་དབང་གིས་ཁོ་རང་ལ་ནོ་བྷེལ་དངོས་ཁམས་རིག་པའི་བྱ་དགའ་ཐོབ་མེད།
ཀ: ཚན་རིག་པ་ཞིག་ཡིན་པའི་ཆ་ནས། ཏ་ཝེ་ཏི-བྷོམ་ལ་དམིགས་བསལ་གྱི་ཡོན་ཏན་ཅི་ཞིག་ཡོད་དམ།
ཁ: ཏ་ཝེ་ཏི-བྷོམ་ནི་ཁ་རལ-ཝོན-ཝེ་ཛི་ཁི་དང་འདྲ་བར་བྱ་དངོས་ཀྱི་ཆ་ཕྲ་མོ་རྣམས་ཀྱི་གྲུབ་ལུགས་ལ་ཞིབ་འཇུག་བྱེད་མཁན་གྱི་གཞུང་ལུགས་སྨྲ་བའི་དངོས་ཁམས་རིག་པ་བ་ཞིག་ཡིན། གཞུང་ལུགས་སྨྲ་བའི་དངོས་ཁམས་རིག་པ་དང་། ལག་ལེན་སྨྲ་བའི་དངོས་ཁམས་རིག་པ་གཉིས་ཀྱི་ཁྱད་པར་ནི། སྔ་མ་ཡིས་ཚོད་དཔག་ལ་བརྟེན་ནས་གཞུང་ལུགས་ཀྱི་རྣམ་པ་རྩོམ་གྱི་ཡོད་པ་དང་། རྗེས་དཔག་ལ་བརྟེན་ནས་གཞུང་ལུགས་ཀྱི་རྣམ་པ་དེ་ལ་སྡོམ་ཚིག་འགོད་ཀྱི་ཡོད། ཕྱི་མ་ཡིས་འཆར་འགོད་དང་ཚོད་ལྟ་ཞིབ་འཇུག་ལ་བརྟེན་ནས། གཞུང་ལུགས་སྨྲ་བའི་ཚན་རིག་པར་ཚོད་ལྟའི་གནས་ཚུལ་མཁོ་སྤྲོད་བྱེད་ཀྱི་ཡོད་པར་མ་ཟད། གཞུང་ལུགས་སྨྲ་བའི་ཚན་རིག་པས་བཞག་པའི་སྡོམ་ཚིག་རྣམས་ལ་བརྡར་གཅོད་དང་དོགས་དཔྱོད་ཀྱང་བྱེད་ཀྱི་ཡོད། གལ་ཏེ། དེང་རབས་ཀྱི་དངོས་ཁམས་རིག་པ་ལ་སྔར་ལས་རྙོག་འཛིང་དང་གཞི་རྒྱ་ཆེན་པོ། གལ་འགངས་ཆེ་བའི་ཚོད་ལྟ་ཞིབ་འཇུག་ཅིག་དགོས་ཚེ། གཞུང་ལུགས་སྨྲ་བའི་ཚན་རིག་པ་རྣམས་ཀྱི་ལག་ཆ་ནི་ཤོག་བུ་ཁོ་ན་དང་རང་ཉིད་ཀྱི་ཀླད་པ་ཙམ་ཡིན། གཞུང་ལུགས་སྨྲ་བའི་ཚན་རིག་པ་རྣམས་ཀྱི་ཐབས་ལམ་གཙོ་བོ་དེ་ནི་བསམ་གཞིགས་དང་རྗེས་དཔག་ཡིན། འོན་ཀྱང་། གཞུང་ལུགས་སྨྲ་བའི་ཚན་རིག་པ་རྣམས་ནི་རོལ་མོ་བ་ཞིག་དང་འདྲ་བར། རོལ་མོ་གཅིག་ཡིན་ན་ཡང་། དེ་ལ་རྣམ་པ་འདྲ་མིན་དང་འགྲེལ་བ་སྣ་ཚོགས་བྱེད་ཀྱི་ཡོད། དེ་བཞིན་དུ། ཁོ་ཚོའི་བསམ་གཞིགས་བྱེད་སྟངས་ལ་ཡང་ཐུན་མོང་མ་ཡིན་པའི་རང་རང་གི་ཁྱད་ཆོས་རེ་ལྡན་པ་ཡིན། ཁ་རལ-ཝོན-ཝེ་ཛི་ཁི་ལ་འཇར་མན་མི་རིགས(Germanic)ཀྱི་གཟབ་ནན་གྱི་ཁྱད་ཆོས་ལྡན་པ་དང་། ཏ་ཝེ་ཊི-བྷོམ་ལ་ཡ་ཧུ་དཱ་པའི་ལྐོག་གྱུར་རིང་ལུགས་(Mysteriesim)ཀྱི་ཁྱད་ཆོས་ལྡན་པ་ཡིན།
ཀ: དེ་དོན་སྙིང་ལྡན་པ་ཞིག་རེད། ང་ཚོས་ནམ་རྒྱུན་ཚན་རིག་པ་ནི། ཞིབ་འཇུག་བྱེད་པའི་དངོས་པོའི་འཇིག་རྟེན་གྱི་ཁྲོད་ནས་འཚོ་སྟེ། ཁོ་ཚོས་ལྟ་ཞིབ་བྱས་པའི་དངོས་ལུགས་ཀྱི་སྣང་ཚུལ་ཁོ་ནར་ཡིད་ཆེས་བྱེད་ཀྱི་ཡོད་པ་དང་། དངོས་ལུགས་ཀྱི་སྣང་ཚུལ་དེ་དག་ལ་ཡང་ཆོས་ཉིད་ཅིག་ཡོད་པར་རློམ་གྱི་ཡོད་ལ། ཆོས་ཉིད་དེ་ནི་གཏན་ཚིགས་དང་རིགས་ཤེས་ལ་བརྟེན་ནས་གསེད་བཀྲོལ་བྱེད་ཐུབ་པར་རྗོད་ཀྱི་ཡོད། དེར་བརྟེན། སྤྱིར་བཏང་གི་མི་ཞིག་གིས་ཚན་རིག་པ་ནི་ལྐོག་གྱུར་རིང་ལུགས་ལ་ངོ་རྒོལ་བྱེད་མཁན་ཞིག་ཡིན་ཤ་སྟག་བྱེད་ཀྱི་ཡོད།
ཁ: ཡིན་ན་ཡང་། དོན་དངོས་སུ་དེ་ལྟར་མ་རེད། ཇི་ལྟར་ཚན་རིག་པ་ཕུལ་དུ་བྱུང་བ་ཞིག་ཡིན་ན། དེ་ལྟར་ཞིབ་འཇུག་བྱེད་སའི་ཡུལ་ཤེས་པ་ལས་མ་ཤེས་པ་མང་བ་ཡོད་པར་འདོད། ཇི་ལྟར་ཚན་རིག་པ་ཕུལ་དུ་བྱུང་བ་ཞིག་ཡིན་ན། དེ་ལྟར་བསམ་གཞིགས་ཀྱི་གཞི་རྒྱ་ཆེ་ཞིང་། ཁོ་ཚོས་འཛམ་བུ་གླིང་གི་སྣང་ཚུལ་སྣ་ཚོགས་པའི་བར་ན་འབྲེལ་བ་དམ་ཟབ་ཡོད་པ་དང་། སྣང་ཚུལ་དེ་དག་གིས་རྒྱབ་ལྗོངས་ཀྱི་འབྲེལ་བ་དེ་ནི་ཤེས་ཟིན་པའི་ཆོས་ཉིད་དེ་ལས་ཀྱང་གཏིང་ཟབ་པ་ཞིག་ཡིན་པ་ཡང་ཤེས་ཀྱི་ཡོད། ཐ་ན་གཏིང་ཟབ་པའི་ཆོས་ཉིད་དེ་དག་ནི་ང་ཚོས་གཏན་ནས་ཤེས་ཐབས་མེད་པ་ཞིག་ཀྱང་ཡིན།
ཀ: དོན་དངོས་སུ། ང་ཚོས་རྒྱ་ནག་ནས་སློབ་ཆེན་འགྲིམས་པའི་སྐབས་སུ། འཇིག་རྟེན་ནི་དངོས་པོའོ།། དངོས་པོ་ནི་འགུལ་སྐྱོད་ཡིན། འགུལ་སྐྱོད་ལ་ཆོས་ཉིད་ལྡན། ཆོས་ཉིད་ནི་མིས་སྟངས་འཛིན་བྱེད་ཀྱི་ཡོད་ཅེས་པའི་དངོས་གཙོ་སྨྲ་བའི་རྣམ་གཞག་དག་ལ་སློབ་སྦྱོང་བྱས་པ་དེ་རྣམས་ནི་རགས་པ་རགས་པ་ཙམ་ཞིག་རེད། སྤྱིར། རྣམ་གཞག་དེས་དྲི་བ་མང་པོ་ཞིག་ལ་འགྲེལ་བཤད་བྱེད་ཐུབ་ན་ཡང་། ང་ཚོས་རགས་པ་ཙམ་ཞིག་ལ་སློབ་གཉེར་བྱས་པ་དེས་དྲི་བ་མང་པོ་ཞིག་ལ་འགྲེལ་བཤད་བྱེད་ཐུབ་མེད། འོ་ན། ཏ་ཝེ་ཏི-བྷོམ་གྱིས་ཇི་ལྟར་བསྒྲིབས་པ་ཡིན།
ཁ: ཏ་ཝེ་ཊི-བྷོམ་གྱིས་གཞུང་ལུགས་སྨྲ་བའི་དངོས་ཁམས་རིག་པར་ཞིབ་འཇུག་བྱེད་པ་དང་སྦྲགས། འགྲོ་བ་མིའི་ནང་སེམས་ཀྱི་རྣམ་གཞག་དང་། དབང་རྩའི་མ་ལག་གི་ཐད་ལ་གཞན་དང་མི་མཚུངས་པའི་ལྟ་ཚུལ་ཞིག་བཟུང་ཡོད། ཁོས་སྲོལ་རྒྱུན་གྱི་རེ་ནེ-ཏེ་སི་ཀ་ཊི(René Descartes)འི་ལྟ་བའི་ཐོག་ནས་དངོས་ཡོད་ལ་འགྲེལ་བཤད་བྱེད་པ་དེ་ནི་ལྟོས་བཅས་ཤིག་ཡིན་པར་འདོད་དེ། ཁོམ་ཊོན་དངོས་ཁམས་རིག་པར་བརྟེན་ནས་ཁ་སྐོང་རང་བཞིན་གྱི་རྣམ་གཞག་ཅིག་མཛད་ཡོད། ད་དུང་། ཁོས་ཀླད་པའི་ནུས་པ་ནི། འདུས་རྡུལ(molecule)གྱི་རིམ་པ་ནས་བཤད་ན། ཁོམ་ཊོན་གྱི་རྣམ་གཞག་ལ་བརྟེན་ཡོད་པའི་གྲངས་ཀྱི་རྣམ་པ་ཞིག་ཏུ་གྲུབ་ཡོད་པར་འདོད་ཀྱི་ཡོད། ཏ་ཝེ་ཊི-བྷོམ་གྱི་ཁོམ་ཊོན་ཤུགས་རིག་དང་ལྟོས་གྲུབ་སྨྲ་བའི་རྣམ་གཞག་ལས་འདས་པའི་ལྟ་ཚུལ་ཁ་ཤས་ཤིག་ནི་ཧ་ཅང་གཏིང་ཟབ་པོ་རེད།
ཀ: ཏཱ་ལའི་བླ་མ་དང་ཏ་ཝེ་ཊི-བྷོམ་རྣམ་གཉིས་ཀྱི་བགྲོ་གླེང་གི་ཐད་ནས་ཁ་བརྡ་བྱ། ཏཱ་ལའི་བླ་མ་ནམ་ཞིག་ཏུ་ཏ་ཝེ་ཊི-བྷོམ་དང་ཐུག་པ་ཡིན་ནམ།
ཁ: ༡༩༧༩ ལོར། ཏཱ་ལའི་བླ་མ་ཐེངས་ཁ་ཤས་ལ་ཕྱི་རྒྱལ་ཁག་ཏུ་ཆིབས་སྒྱུར་བསྐྱངས། ཐོག་མར་ཨ་རི་ལ་ཕེབས་པ་དང་། དེ་ནས་ཡུ་རོབ་ལ་ཐེངས་གཉིས་ལ་ཕེབས། དབྱིན་ཇི་ནས་ཁོང་རྣམ་པ་གཉིས་ཐོག་མར་མཇལ་འཕྲད་གནང་། ཁོང་གཉིས་མཇལ་མ་ཐག་གྲོགས་པོ་རྙིང་པ་གཉིས་འཕྲད་པ་ལྟར། ཐུགས་དགྱེས་དགྱེས་ཀྱི་ངང་ནས་ཕན་ཚུན་ལ་བཀའ་མོལ་ལྷུག་པོར་བྱུང་།
ཀ: གཅིག་ནི་དེང་རབས་ཀྱི་དངོས་ཁམས་ཚན་རིག་པ་ཞིག་རེད། གཅིག་ནི་བོད་ཀྱི་ཆེས་མཐོའི་བླ་མ་ཞིག་རེད། རྒྱབ་ལྗོངས་མི་འདྲ་བའི་མི་སྣ་འདི་གཉིས་ལ་རྐྱེན་གང་ཞིག་གིས་གྲོགས་པོ་རྙིང་པ་འཕྲད་པ་ལྟ་བུ་དང་། ཐུགས་དགྱེས་དགྱེས་ཀྱིས་ཕན་ཚུན་ལ་བཀའ་མོལ་ལྷུག་པོར་ཡོང་བར་བྱས་པ་ཡིན་ནམ།
ཁ: དོན་དངོས་སུ་ཁོང་རྣམ་གཉིས་ཀྱི་ཤེས་བྱའི་རྒྱབ་ལྗོངས་ན། ཐུན་མོང་གི་རིན་ཐང་ལྟ་ཚུལ་ཞིག་ལྡན་པ་རེད། དེ་ནི་ཅི་ཞིག་ཡིན་ནམ་ཞེ་ན། ཁོང་རྣམ་པ་གཉིས་ཀྱིས་ཤེས་བྱ་དང་རྗེས་དཔག་ལ་བརྟེན་ནས་ཕ་རོལ་དང་འབྲེལ་འདྲིས་བྱེད་པ་དེས་དངོས་ཡོད་གནས་ལུགས་གསེད་བཀྲོལ་བྱེད་པར་ཕན་ཐོགས་པར་འདོད་ཀྱི་ཡོད། ཁོང་གཉིས་ཀྱིས་དངོས་ཡོད་གནས་ལུགས་ནི་བྱ་དངོས་ཀྱི་ཕྱི་ཚུལ་ཙམ་ནས་མཐོང་ཐུབ་པའི་དེ་འདྲའི་ལས་སླ་བོ་ཞིག་མིན་པ་དང་། དོན་གྱིས་དངོས་ཡོད་གནས་ལུགས་ནི་བྱ་དངོས་ཀྱི་ཕྲ་བའི་རིམ་པའི་སྟེང་ན་ཡོད་ཅིང་། ང་ཚོར་དེའི་ཐད་ཀྱི་ཤེས་རྟོགས་ནི་ཕྲ་ཙམ་ལས་མེད་པར་འདོད། ཁོང་རྣམ་གཉིས་ཀྱིས་འཇིག་རྟེན་སྟེང་གི་བྱ་དངོས་མང་པོ་ཞིག་ལ་འགྲེལ་རྗོད་བྱེད་ཐབས་མེད་པ་ཞིག་དང་། ཚན་རིག་གིས་ཀྱང་འགྲེལ་རྗོད་བྱེད་མི་ཐུབ་པར་འདོད། ཡིན་ན་ཡང་། རྟོགས་དཀའ་བའི་བྱ་དངོས་དེ་དག་གནས་ཡོད་པ་ཞིག་ཏུ་འདོད་ཀྱི་ཡོད་པར་མ་ཟད། མིས་རྟོགས་དཀའ་བ་དང་འགྲེལ་བཤད་བྱེད་མི་ཐུབ་པའི་རྒྱུ་མཚན་ལ་བརྟེན་ནས། བྱ་དངོས་དེ་དག་མེད་པར་ཡང་འདོད་ཀྱི་མེད། བྱ་དངོས་ཁ་ཤས་ནི་ང་ཚོས་རྟོགས་དཀའ་ཞིང་། འགྲེལ་ཐབས་མེད་པའི་རྐྱེན་གྱིས་དེ་ལ་ངོ་མཚར་རམ་ལྐོག་གྱུར་ཞེས་འབོད་ཀྱི་ཡོད།
ཀ: རེད། ཏཱ་ལའི་བླ་མས་ཕྱིར་དྲན་བྱེད་ཞོར་དུ་འདི་ལྟར་གསུངས། ཏ་ཝེ་ཊི-བྷོམ་ལ་འགྲོ་བ་མིའི་རིགས་ཀྱི་ཉམས་མྱོང་གི་ཁྱབ་ཁོངས་གང་ཞིག་ལ་ཡང་གུ་ཡངས་ཀྱི་ལྟ་ཚུལ་ལྡན་ཞིང་། འདིའི་ཆ་ནས་ངོས་རང་ཧ་ཅང་ཡིད་འགུལ་ཐེབས་སོང་།
ཁ: ཏ་ཝེ་ཊི-བྷོམ་ནི་གཞུང་ལུགས་སྨྲ་བའི་དངོས་ཁམས་ཚན་རིག་པ་ཞིག་ཡིན་ཞིང་། དངོས་པོའི་གྲུབ་ལུགས་ཀྱི་ཞིབ་འཇུག་ཁྱབ་ཁུངས་སུ་བཤད་ཚུལ་སྣ་ཚོགས་ཡོད་པ་དེར་གུ་ཡངས་པའི་ལྟ་ཚུལ་འཛིན་གྱི་ཡོད། ད་དུང་། ཁོས་རྒྱུ་མཚན་དང་གནས་ལུགས་ལྡན་པའི་བཤད་ཚུལ་གང་ཞིག་ཡིན་ན་ཡང་དང་ལེན་བྱེད་ཀྱི་ཡོད་པར་མ་ཟད། ཡུལ་ཅན་ཤེས་པའི་ཐད་ཀྱི་ཞིབ་འཇུག་ལ་ཡང་གུ་ཡངས་པའི་ལྟ་ཚུལ་འཛིན་གྱི་ཡོད། ཁོས་དངོས་ཁམས་ཚན་རིག་གི་ཁྱབ་ཁོངས་སུ་ཡོད་པའི་ཚོད་ལྟ་ཞིབ་འཇུག་གི་གྲུབ་དོན་ཁོ་ན་ཁས་ལེན་བྱེད་པ་མ་ཡིན་པར། ད་དུང་། ཞིབ་འཇུག་གི་རྣམ་པ་གཞན་ཡང་དང་ལེན་བྱེད་ཀྱི་ཡོད། ཐ་ན་ཐད་ཚོར་ལ་བརྟེན་ནས་བྱུང་བའི་འབྲས་བུ་རྣམས་ཀྱང་དང་ལེན་བྱེད་ཀྱི་ཡོད། ཏཱ་ལའི་བླ་མ་དང་ཏ་ཝེ་ཊི-བྷོམ་རྣམ་གཉིས་ཀྱི་བགྲོ་གླེང་དེ་ནི། ཏཱ་ལའི་བླ་མ་ཡུ་རོབ་ཏུ་ཕེབས་པའི་སྐབས་དེར་བྱུང་བ་ནས་བཟུང་། ལོ་ངོ་ཉི་ཤུའི་རིང་དུ་བསྟུད་མར་ཕན་ཚུན་གྱི་བར་ལ་བགྲོ་གླེང་བྱུང་། དངོས་ཁམས་རིག་པ་བ་ཞིག་དང་ནང་པའི་ཆེས་མཐོའི་བླ་མ་ཞིག་གི་ཕན་ཚུན་གྱི་བགྲོ་གླེང་དེར། གཅིག་སེམས་གཅིག་གིས་སྒུལ་བའི་སྐབས་མང་པོ་ཡོད་ངེས་རེད།
ཀ: ཆེས་ཐོག་མའི་སྐབས་ཀྱི་ཁོང་རྣམ་པ་གཉིས་ཀྱིས་བགྲོ་གླེང་བྱས་པའི་ཟིན་ཐོ་རྣམས་ད་ལྟ་ང་ཚོར་རེག་གི་ཡོད་དམ།
ཁ: ཡིད་ཕངས་པ་ཞིག་ལ། ཁོང་རྣམ་པ་གཉིས་ཀྱི་བགྲོ་གླེང་བྱས་ཡོད་པ་རྣམས་སྒྲ་འཇུག་གམ་འཁོར་ཐག་ཏུ་བཟོས་ཡོད་པ་དེ་འདྲ་ང་ཚོར་རེག་མ་བྱུང་། ཏཱ་ལའི་བླ་མ་དང་ཚན་རིག་པའི་བར་གྱི་བགྲོ་གླེང་ནི། ཆེས་ཐོག་མར་སྒེར་ངོས་ནས་བགྲོ་གླེང་བྱས་པ་ཞིག་ཡིན་པར་མ་ཟད། ཕྱིར་ཁྱབ་བསྒྲགས་བྱེད་པའི་འཆར་གཞི་ཅི་ཡང་མི་འདུག ཡིན་ན་ཡང་། ཐེངས་ཤིག་གི་ཏཱ་ལའི་བླ་མ་དང་ཏ་ཝེ་ཊི-བྷོམ་རྣམ་གཉིས་ཀྱིས་བགྲོ་གླེང་གང་གནང་ཡོད་པ་རྣམས། ལྟ་གྲུབ་སྨྲ་བ་ལྕམ་རེ་ནེ-ཝེ་པེར(Renee Weber)གྱིས >ཞེས་པའི་བརྩམས་ཆོས་དེ་རུ་བཀོད་ཡོད། དཔེ་དེབ་དེ་ལས་ཏཱ་ལའི་བླ་མ་དང་དེང་གི་དངོས་ཁམས་ཚན་རིག་པས་ཅི་ཞིག་གི་སྐོར་གླེང་ཡོད་མེད་ཤེས་ཐུབ།
ཀ: ཐེངས་དེའི་བགྲོ་གླེང་ནི་ག་དུས་ཤིག་ལ་གང་ཞིག་ནས་གནང་བ་ཞིག་རེད་དམ།
ཁ: ༡༩༨༥ ལོར། ཏཱ་ལའི་བླ་མ་དགུང་གྲངས་ལྔ་བཅུར་ཕེབས་པའི་སྐབས་དང་། ས་གནས་ནི་ཨ་པལ་རི་འདབས་(alp)སུ་ཡོད་པའི་ནང་པའི་དགོན་པ་ཞིག་ཏུ་གནང་།
ཀ: ༡༩༥༩ལོའི་ལྷ་སའི་དོན་རྐྱེན་དེར་བརྟེན་ནས་ཏཱ་ལའི་བླ་མ་བཙན་བྱོལ་དུ་ཕེབས་རྗེས། རྒྱ་གར་ལ་ཚ་བ་ཆེ་བའི་རྐྱེན་གྱིས་སྤྱིར་བཙན་བྱོལ་བོད་མི་ཡོངས་དང་། སྒོས་སུ་བྱིས་པ་རྣམས་ལ་དཀའ་ངལ་འཕྲད་པར་མ་ཟད། ཐ་ན་བྱིས་པ་ཁ་ཤས་འཆི་ལམ་དུ་ཡང་འགྲོ་བཞིན་ཡོད་སྟབས། སུད་སི་(Switzerland)གཞུང་གིས་བོད་ཕྲུག་ཉིས་བརྒྱ་ཙམ་ཞིག་སྐྱབས་བཅོལ་དུ་བླངས། སུད་སི་ཡི་ཨལ་པ་(alp)རི་རྒྱུད་ནི་ས་བབས་མཐོ་ཞིང་། ཕལ་ཆེར་བོད་མཐོ་སྒང་གི་གནམ་གཤིས་དང་འདྲ་འདྲ་ཡིན་སྟབས། བྱིས་པ་དེ་དག་འཚོ་གནས་བྱེད་པར་འོས་ཤིང་འཚམ་པ་ཞིག་ཡིན། སུད་སིའི་ཁྱིམ་ཚང་ཁ་ཤས་ཀྱིས་བོད་ཕྲུག་དེ་དག་བརྩེ་བ་ཆེན་པོའི་སྒོ་ནས་དང་ལེན་བྱས་པར་མ་ཟད། ད་དུང་། སྔ་རྗེས་སུ་བཙན་བྱོལ་བོད་མི་སུམ་བརྒྱ་ལྷག་སྐྱབས་བཅོལ་དུ་བླངས་ནས་སྡོད་དུ་བཅུག དུས་དེ་ནས་བཟུང་སུད་སི་ནི་ཡུ་རོབ་ཀྱི་ཆེས་ཆེ་བའི་བཙན་བྱོལ་བོད་མིའི་འདུས་སྡོད་བྱེད་ས་ཞིག་ཏུ་གྱུར་བ་རེད། བོད་མི་རྣམས་དེ་གར་སྐྱབས་བཅོལ་དུ་བསླེབས་པ་དང་ལྷན་དུ། རང་ཉིད་ཀྱི་ཆོས་ལུགས་ཀྱང་ས་དེ་གར་ཁྱེར་ཡོང་སྟེ། རི་བོ་ཨལ་པ་(alp)འདབས་ནས་བཞེངས་པའི་ནང་པའི་དགོན་པ་དེ་ནི་དེ་ལྟར་བཞེངས་པ་ཞིག་རེད།
ཁ: ཏཱ་ལའི་བླ་མ་དེ་རུ་ཕེབས་དོན་ནི། གཙོ་བོ་ས་དེ་གའི་བོད་པ་དང་། ཡུ་རོབ་པ་ཡང་ཡོད་པའི་ནང་པ་རྣམས་ལ་དུས་འཁོར་དབང་ཆེན་གནང་གི་ཕེབས་པ་ཞིག་རེད། ཏཱ་ལའི་བླ་མ་ནང་པའི་དགོན་པ་དེར་མ་ཕེབས་པའི་ཟླ་བ་ཁ་ཤས་སྔོན་ལ། ཁོང་དང་ཏ་ཝེ་ཊི-བྷོམ་རྣམ་གཉིས་ཨ་རི་ནས་མཇའ་འཕྲད་གནང་། སྐབས་དེར་ཏཱ་ལའི་བླ་མས་ཏ་ཝེ་ཊི-བྷོམ་ལ་དེང་གི་དངོས་ཁམས་རིག་པས་གསར་རྙེད་གང་བྱས་ཡོད་རྣམས་ཁོང་ལ་བཀའ་མོལ་གནང་བའི་རེ་སྐུལ་ཞུས། དེའི་རྗེས་སུ། ལྟ་གྲུབ་སྨྲ་བ་ལྕམ་རེ་ནེ-ཝེ་པེར་གྱིས་ཏཱ་ལའི་བླ་མ་དང་ཏ་ཝེ་ཊི-བྷོམ་གཉིས་ལྷན་དུ་བཅར་འདྲི་ཞིག་བྱེད་པར་གྲ་སྒྲིག་བྱས་ཏེ། དེང་གི་ནུབ་ཕྱོགས་ཀྱི་དངོས་ཁམས་རིག་པའི་ཐད་ནས། དངོས་པོའི་རང་བཞིན་ཅི་ཡིན་པ་དང་། ཤར་ཕྱོགས་ནང་པའི་ལྟ་ཚུལ་གྱི་ངོས་ནས་དངོས་པོའི་རང་བཞིན་གང་ཡིན་སྐོར་སོ་སོས་འགྲེལ་བཤད་གནང་ཡོད།
ཀ: ལྕམ་རེ་ནེ-ཝེ་པེར་ནི། ཏཱ་ལའི་བླ་མ་དང་ཚན་རིག་པ་གཉིས་བགྲོ་གླེང་བྱེད་པའི་སྐབས་ཀྱི་འབྲེལ་མཐུད་པ་དེ་རེད་དམ།
ཁ: རེད། ཕྱིས་སུ་ཏཱ་ལའི་བླ་མ་དང་ཚན་རིག་པ་གཉིས་བགྲོ་གླེང་གནང་སྐབས། ཚན་རིག་པ་གཅིག་གི་བགྲོ་གླེང་བྱེད་དགོས་ཤིང་། ཚན་རིག་པ་གཞན་ཞིག་གིས་འབྲེལ་མཐུད་པའི་འགན་ཁུར་དགོས་ཀྱི་ཡོད། འབྲེལ་མཐུད་པའི་ལས་ཀ་ནི། བགྲོ་གླེང་གི་སྐབས་སུ་ཚན་རིག་པ་གཞན་རྣམས་ཀྱིས་དོགས་འདྲི་དང་བགྲོ་གླེང་འོས་འཚམ་གྱི་སྒོ་ནས་བྱེད་དུ་འཇུག་པ་དང་། གཏན་འབེབབ་བྱས་ཟིན་པའི་བརྗོད་གཞི་མི་འཆོལ་བར་བྱེད་པ། བགྲོ་གླེང་གི་དུས་ཚོད་ལ་སྟངས་འཛིན་བྱེད་པ། གཏམ་བཤད་རིང་པོ་རྣམས་གོ་རིམ་དང་ལྡན་པའི་སྒོ་ནས་སྤེལ་དུ་འཇུག་པ། བསམ་བློ་དང་བགྲོ་གླེང་གི་སྤྲོ་སྣང་མི་བརླག་པར་བྱེད་པ་བཅས་ཡིན། ཏཱ་ལའི་བླ་མ་དང་ཚན་རིག་པ་ཕུད་པའི་སྐད་སྒྱུར་བ་གཉིས་ཀྱང་བགྲོ་གླེང་བྱེད་སར་འདུག བགྲོ་གླེང་ནི་སྤྱིར་དབྱིན་སྐད་ཀྱི་ཐོག་ནས་གནང་གི་ཡོད་ན་ཡང་མཚམས་རེར། ཏཱ་ལའི་བླ་མས་བོད་སྐད་ཀྱི་ཐོག་ནས་ཧ་ཅང་གནད་དུ་ཁེལ་བར་གསུངས།ནང་པའི་ལྟ་གྲུབ་ཀྱི་སྐོར་གླེང་དུས་དང་། ཐ་ན་ལེགས་སྦྱར་གྱི་ཐ་སྙད་སྤྱོད་པའི་སྐབས་སུ། བོད་དབྱིན་གྱི་སྐད་ལ་ཐོགས་རྡུགས་མེད་ཅིང་། དེང་གི་ཚན་རིག་ལ་རྒྱུས་མངའ་ཆེ་ཞིང་། ནང་པའི་གཞུང་ལ་སློབ་གཉེར་གནང་མྱོང་མཁན་ཞིག་གིས་སྐད་སྒྱུར་བྱེད་དགོས་ཀྱི་འདུག ཐེངས་འདིའི་བགྲོ་གླེང་དུ་སྐད་སྒྱུར་བ་གཉིས་ཡོད་པའི་ནང་ནས་གཅིག་ནི། ཇེ་ཧྥི་རེ-ཧོ་ཀིན(Jeffrey Hopkins )རེད། ཅིག་ཤོས་དེ་ནི་སུད་སི་རང་ནས་ཡིན་པའི་ནང་པའི་གཞོན་སྐྱེས་ཤིག་རེད། ཁོའི་བོད་མིང་ལ་བློ་བཟང་བསམ་གྲུབ་ཟེར།
ཟུར་མཆན།
1 .མ་ཁ་ཐ་རིང་ལུགས་ནི་ ༡༩༥༠-༡༩༥༤ ཡི་ལོར་ཨ་རིའི་ནང་དུ་བྱུང་བའི་ཆབ་སྲིད་ཀྱི་ལས་འགུལ་ཞིག་ཡིན། དེ་ཡང་། ལས་འགུལ་དེའི་སྣེ་ཁྲིད་པ་ནི། གྲོས་ཚོགས་གོང་མའི་ཚོགས་མི་(Joseph McCarthy)ཇོ་སེ་ཧྥུ-མ་ཁ་ཐ་ཡིན། ལས་འགུལ་དེའི་མིང་ཡང་ཁོའི་མིང་ལ་བརྟེན་ནས་བྱུང་བ་ཞིག་ཡིན། ལས་འགུལ་དེའི་དམིགས་ཡུལ་ནི། ཨ་རིའི་གཞུང་གི་དོགས་གཞི་ཅན་གྱི་དམར་ཤོག་པ་རྣམས་ལ་ངོ་རྒོལ་བྱེད་རྒྱུ་དེ་ཡིན། ལས་འགུལ་དེའི་ཁྲོད་དོན་དངོས་ཐོག་དམར་ཤོག་པའི་ཕྱོགས་གཏོགས་མིན་མཁན་རྣམས་ལ་ཡང་ཉེས་ཆད་དང་གནོད་སྐྱོན་ཐེབས་ཡོད་པར་བརྗོད།
སྒྱུར་བ་པོའི་གསལ་བཤད།
ཨ་རིར་གནས་སྡོད་ལི་ཅང་ལིན་དང་ཏིན་ཡི་ཧྥུ་གཉིས་ནི་རྒྱ་རིགས་དམངས་གཙོ་དོན་ཉེར་བ་དང་རྩོམ་པ་པོ། བོད་དོན་ཉམས་ཞིབ་པ་བཅས་ཡིན་ལ། ལི་ཅང་ལིན་གྱིས་ ༢༠༠༤ ལོ་ནས་བོད་ཀྱི་ཉེ་རབས་ལོ་རྒྱུས་ལ་ཞིབ་འཇུག་བྱས་ཤིང་། རྒྱ་གར་དང་བལ་ཡུལ་སོགས་སུ་ཕེབས་ཏེ་བཙན་བྱོལ་བོད་མིར་ཞིབ་འཇུག་དང་བཅར་འདྲི་བྱས་ཏེ། ༢༠༡༠ ལོར་ > ཞེས་པའི་དཔེ་དེབ་དཔར་འགྲེམ་ཞུས་ཡོད། ཏིན་ཡི་ཧྥུ་ཡིས་ཀྱང་བོད་དོན་སྐོར་གྱི་རྩོམ་ཡིག་དང་གཏམ་བཤད་མང་པོ་སྤེལ་ཡོད།།
ཚན་པ་དང་པོ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༡)
ཚན་པ་གཉིས་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༢)
མ་རྩོམ་གྱི་འབྲེལ་ཐག http://www.chinesepen.org/blog/archives/69031


text:
རང་སྲེག་རྒྱ་རྒོལ་བ་བློ་བཟང་དཀོན་མཆོག་གློད་གྲོལ།
དགེ་འདུན་པ་གཉིས་ཀྱིས་མཉམ་དུ་རང་སྲེག་རྒྱ་རྒོལ་བྱེད་མཁན་བློ་བཟང་དཀོན་མཆོག་མི་ལོ་དྲུག་ལ་གར་སོང་ཆ་མེད་གྱུར་རྗེས། ཕྱི་ཟླ་༣ ཚེས་༢༨ ཉིན་ཟི་ཁྲོན་མེན་ཡེང་བཙོན་ཁང་ནས་གློད་གྲོལ་བཏང་ཡོད་ཀྱང་། ཁོང་གི་རྐང་བ་གཡོན་པ་གཏུབ་ཡོད་པ་དང་། དགོན་པ་དང་གྲོང་ཁྱེར་དུ་འགྲོ་རུ་མ་བཅུག་པར་འབྲོག་ས་རུ་བཟང་བཙོན་ལྟ་བུ་བྱས་ཡོད་འདུག
དེ་ཡང་ཟླ་འདིའི་ཚེས་༤ ཉིན་དྷ་སར་རྟེན་གཞི་བྱས་པའི་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས་གནས་ཚུལ་སྤེལ་བ་ལྟར་ན། ཕྱི་ལོ་༢༠༡༡ ཟླ་༩ ཚེས་༢༦ ཉིན་གྱི་བོད་ནང་གི་སྔ་དྲོ་རྔ་བ་ཀིརྟི་དགོན་པ་ནས་ཡིན་ཞིང་། སྐབས་དེར་དགུང་ལོ་༡༩ ཡིན་པའི་དགེ་འདུན་པ་བློ་བཟང་སྐལ་བཟང་དང་། དགུང་ལོ་༡༨ ཡིན་པའི་དགེ་འདུན་པ་བློ་བཟང་དཀོན་མཆོག་གཉིས་ཀྱིས་ཁྲོམ་གཞུང་དུ་མཉམ་པོར་རང་སྲེག་རྒྱ་རྒོལ་བྱེད་སྐབས། རྒྱ་མིའི་ཉེན་རྟོག་པ་དེ་མུར་སླེབས་ནས་ཁོང་གཉིས་ཀྱི་ལུས་སྟེང་གི་མེ་བསད་དེ་བཙན་འཁྲིད་བྱས་རྗེས། ད་ལྟའི་བར་གནས་ཚུལ་ཁ་གསལ་གང་ཡང་བྱུང་མེད་པ་རེད།
ཕྱི་ཟླ་༣ ཚེས་༢༨ ཉིན་དགེ་འདུན་པ་བློ་བཟང་དཀོན་མཆོག་བཙོན་ཁང་གི་འབྲེལ་ཡོད་ནས་ཚུར་ཁྱིམ་དུ་བསྐྱལ་ཡོད་འདུག་ལ། ཉེན་རྟོག་པས་མུ་མཐུད་ལྟ་རྟོག་ནན་མོ་བྱེད་བཞིན་ཡོད་པ་མ་ཟད། དགོན་པ་དང་རྫོང་ཐོག་སོགས་སུ་འགྲོ་རུ་མི་བཅུག་པ་དང་། གཉེན་ཉེ་དང་སློབ་གྲོགས་སོགས་ཐུག་འཕྲད་སྐབས་སུ་འདྲ་པར་རྒྱག་མི་ཆོག་པ། གློད་གྲོལ་སྐོར་གྱི་གནས་ཚུལ་ཡང་ཁྱབ་བརྡལ་གཏོང་མི་ཆོག་པ་སོགས་རང་དབང་སྤུ་ཙམ་མེད་པར། ཕ་མ་ཡོད་སའི་འབྲོག་ས་རུ་བཟང་བཙོན་ལྟ་བུ་བྱས་ཡོད་འདུག
དགེ་འདུན་བློ་བཟང་དཀོན་མཆོག་ལགས་བཙོན་དུས་རྫོགས་ནས་གློད་གྲོལ་གྱི་ཚེས་གྲངས་དངོས་ནི་ཕྱི་ཟླ་གསུམ་པའི་ཚེས་མགོ་ཡིན་ཡང་། གསུམ་བཅུའི་དུས་དྲན་དང་གསུམ་པའི་བཅུ་དྲུག་སོགས། ཆབ་སྲིད་ཀྱི་ཚོར་བ་རྣོ་བའི་ཚེས་གྲངས་དེའི་སྐབས་སུ་རྙོག་ཟིང་ཡོང་དོགས་ཀྱི་ད་ལྟའི་བར་གློད་གྲོལ་མ་བྱས་པ་རེད་འདུག
བློ་བཟང་དཀོན་མཆོག་དང་བློ་བཟང་སྐལ་བཟང་གཉིས་ཀས་མཉམ་དུ་རང་ལུས་མེར་སྲེག་གནང་ནས་རྒྱ་གཞུང་གིས་བཙན་འཁྲིད་བྱས་རྗེས། བློ་བཟང་དཀོན་མཆོག་གི་སྐུ་གཟུགས་གནས་སྟངས་ཧ་ཅང་ཛ་དྲག་གིས་གཞུང་འབྲེལ་སྨན་ཁང་ཞིག་ཏུ་སྨན་བཅོས་བྱས་སྐབས་སུའང་། སྨན་པ་དང་ལྟ་རྟོག་པས། ཁོང་ལ་“རྒྱལ་ཁབ་ཀྱི་དགྲ་བོ་དང་མང་ཚོགས་ནང་དཀྲུགས་ཤིང་རྒྱག་མཁན་”ཡིན་ཚུལ་བཤད་དེ་ནམ་རྒྱུན་མཐོང་ཆུང་དང་ཁྱད་གསོད་བྱེད་ཀྱིན་ཡོད་འདུག་ལ། དགེ་འདུན་པ་བློ་བཟང་སྐལ་བཟང་རྒྱ་གཞུང་གིས་བཙན་ཁྲིད་རྗེས་ད་ལྟ་བར་གར་སོང་ཅི་བྱུང་གི་གནས་སྟངས་ད་དུང་ཡང་ཅི་ཡང་ཤེས་རྟོགས་ཐུབ་མེད་པ་རེད།
བློ་བཟང་དཀོན་མཆོག་འཇུ་བཟུང་བྱས་ནས་ལོ་དྲུག་གི་ཁྲིམས་ཐག་བཅད་པ་དེང་འདིར་གཞི་ནས་ཤེས་རྟོགས་བྱུང་བ་ལས། ཁོང་ལ་ནག་ཉེས་ཅི་ཞིག་འཛུགས་མིན་ཡང་གསལ་ཁ་བྱུང་མེད་ཀྱང་། རྒྱ་གཞུང་གིས་དུས་རྒྱུན་རང་ལུས་མེར་སྲེག་གནང་མཁན་ལ་སྤྱི་ཚོགས་ཀྱི་བདེ་འཇགས་ལ་གནོད་སྐྱོན་བཟོས་པ་ཞེས་པའི་ཉེས་འགེལ་བྱེད་ཀྱི་ཡོད་ཅིང་། ལྷག་པར་སྔར་ལོ་༢༠༡༦ ཟླ་༥ ནང་། རྒྱ་གཞུང་གིས་རང་སྲེག་ནི་ནག་ཉེས་ཡིན་པའི་ཁྲིམས་སྲོལ་གསལ་བསྒྲགས་བྱས་ཡོད་ལ། བོད་ནང་དུ་ད་ལྟའི་བར་རང་ལུས་མེར་སྲེག་གི་ངོ་རྒོལ་གནང་མཁན་ཤེས་རྟོགས་བྱུང་བ་༡༤༦ བྱུང་ཁྲོད། མི་༡༨ གྲོངས་མེད་ནའང་། རྒྱ་གཞུང་གིས་ཁོང་ཚོར་སྤྱི་ཚོགས་ཀྱི་བདེ་འཇགས་ལ་གནོད་སྐྱོན་བཟོས་པའི་ནག་ཉེས་བཙུགས་ནས། ཁྲིམས་ཐག་གི་དུས་ཡུན་ལོ་༣ ནས་༡༠ གཅོད་ཀྱིས། ཐ་ན་སྲོག་ཁྲིམས་གཅོད་པ་བྱུང་ཡོད། ཕྱི་ལོ་༢༠༡༦ ཟླ་༣ ནང་། རང་ལོ་༡༦ ཡིན་པའི་དགེ་འདུན་པ་བསམ་གྲུབ་ཅེས་པ་ཞིག་གིས་རང་སྲེག་བྱ་གྲབས་བྱས་འདུག་ཅེས་འཇུ་བཟུང་བཀག་ཉར་གྱི་ཁྲིམས་ཆད་ལོ་༣ བཅད་ནས་གློད་གྲོལ་བྱུང་ཞིང་། ཕྱི་ལོ་༢༠༡༦ ཟླ་༩ ནང་། ཕྱི་ལོ་༢༠༡༦ ཟླ་༩ ནང་། བོད་ནང་ནས་ཐོག་མར་རང་ལུས་མེར་སྲེག་གནང་མཁན་བཀྲ་བྷེ་ལགས་མེན་ཡེང་ཞེས་པའི་བཙོན་ཁང་དུ་བཅུག་པའི་གནས་ཚུལ་གཞི་ནས་ཤེས་རྟོགས་བྱུང་བ་རེད།
བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་ནས། རྒྱ་གཞུང་གིས་བློ་བཟང་དཀོན་མཆོག་གི་འགྲོ་བ་མིའི་གཞི་རྩའི་ཐོབ་ཐང་ཁག་ཏེ། འགྲོ་བསྐྱོད་རང་དབང་དང་། ཤེས་ཡོན་སློབ་སྦྱོང་གི་ཐོབ་ཐང་། བསམ་བློ་རང་དབང་སོགས་ལོངས་སུ་སྤྱོད་བཅུག་དགོས་པའི་འབོད་སྐུལ་དང་སྦྲགས། བློ་བཟང་དཀོན་མཆོག་གང་བྱུང་འཇུ་བཟུང་གིས་ལོ་མང་བཙོན་འཇུག་བྱས་པ་ནི། ཁོང་གི་བསམ་བློའི་རང་དབང་དང་ལྷག་པར་ངོ་རྒོལ་ཁྲོམ་སྐོར་བྱ་ཆོག་པའི་རང་དབང་སོགས་བརྩི་མེད་རྡོག་རོལ་བཏང་བ་ཞིག་ཆགས་ཡོད་པ་དང་། རང་བསྲེགས་ངོ་རྒོལ་ནི་དུས་ནམ་ཡང་སྤྱི་ཚོགས་ཀྱི་བདེ་འཇགས་གཏོར་སྐྱོན་བཏང་བའི་ཉེས་པར་ཆགས་མི་སྲིད་པར། དེ་བས་སྤྱི་ཚོགས་ཀྱི་བདེ་འཇགས་ལ་འཇིགས་དངངས་དང་གནོད་སྐྱོན་ནི་སྲིད་གཞུང་གིས་བཙན་ཤེད་ཀྱི་མི་དམངས་ཀྱི་བསམ་སྦྱོར་ལ་དམ་དྲག་ཤུགས་ཆེར་བྱས་པ་ལས་བྱུང་གི་ཡོད་པ་ཤེས་དགོས་པའི་དུས་ལ་སླེབས་ཡོད་ཅེས་དྲན་སྐུལ་ཞུ་ཡི་ཡོད་ཅེས་བརྗོད་འདུག །
གསར་འགོད་པ་ཆོས་ཉིད་འོད་ཟེར།